**Euroopan meri-, kalatalous- ja vesiviljelyrahasto 2021-2027**

**Suomen ohjelma**

*Luonnosversio 19.11.2021*

Sisällys

[1. Ohjelmastrategia: keskeiset kehityshaasteet ja toimintapoliittiset vastaukset 1](#_Toc90476588)

[1.1 SWOT-analyysi, tarpeiden määrittely ja perustelut (taulukko 1A) 11](#_Toc90476589)

[Toimintalinja 1: kestävä kalastus ja vesiympäristön ennallistaminen ja suojelu 11](#_Toc90476590)

[Toimintalinja 2: Kestävä vesiviljely sekä jalostus ja markkinat 37](#_Toc90476591)

[Toimintalinja 3: kestävän sinisen talouden mahdollistaminen rannikko-, saari- ja sisämaa-alueilla sekä kalastus- ja vesiviljely-yhteisöjen kehittämisen edistäminen 56](#_Toc90476592)

[Toimintalinja 4: Meripolitiikka 63](#_Toc90476593)

[2. Toimintalinjat (rahoitettavat toimenpiteet ja indikaattorit) 70](#_Toc90476594)

[2.1 Muut toimintalinjat kuin tekninen apu 70](#_Toc90476595)

[Toimintalinja 1: Kestävän kalastuksen ja vesien elollisten luonnonvarojen ennallistamisen ja säilyttämisen edistäminen 70](#_Toc90476596)

[Toimintalinja 2: Kestävä vesiviljely, jalostus ja markkinat 78](#_Toc90476597)

[Toimintalinja 3: Kestävän sinisen talouden mahdollistaminen rannikko-, saari- ja sisämaa-alueilla sekä kalastus- ja vesiviljely-yhteisöjen kehittämisen edistäminen 84](#_Toc90476598)

[Toimintalinja 4: Meripolitiikka 85](#_Toc90476599)

[2.1.2 Indikaattorit 87](#_Toc90476600)

[2.2 Teknisen avun toimintalinja 94](#_Toc90476601)

[2.2.1 Yhteisiä säännöksiä koskevan asetuksen 36 artiklan 4 kohdan mukainen teknisen avun toimintalinja 94](#_Toc90476602)

[3. Rahoitussuunnitelma 95](#_Toc90476603)

[4. Mahdollistavat edellytykset 96](#_Toc90476604)

[5. Ohjelman viranomaiset 110](#_Toc90476605)

[6. Kumppanuus 111](#_Toc90476606)

[7. Viestintä ja läpinäkyvyys 113](#_Toc90476607)

[8. Yksikkökustannusten, kertakorvausten, kiinteämääräisen rahoituksen ja kustannuksiin perustumattoman rahoituksen käyttö 115](#_Toc90476608)

# 1. Ohjelmastrategia: keskeiset kehityshaasteet ja toimintapoliittiset vastaukset

Ohjelman keskeiset tavoitteet ovat kalatalousalan kestävän kasvun tukeminen, alkutuotannon edellytysten turvaaminen, uudistumisen ja innovaatioiden vauhdittaminen sekä ympäristökysymysten yhä parempi huomioiminen. Monet kehityskulut tukevat toimialan kasvumahdollisuuksia: Kalan kysyntä kasvaa, koska kuluttajat haluavat lähellä tuotettua, terveellistä ja vastuullista ruokaa. Lisäksi ilmaston ja ympäristön muutokset vaativat ruoantuotannolta yhä enemmän kestävyyttä ja vastuullisuutta. Terveys- ja talouskriisit sekä elintarvikemarkkinoiden häiriöt korostavat kansallista huoltovarmuutta ja omavaraisuutta. Kalatalouden kestävällä kasvulla onkin myönteisiä vaikutuksia niin talouteen, kansanterveyteen kuin ilmastoon ja ympäristöön.

Tavoitteena on, että vuoteen 2030 mennessä suomalaisten kalan kulutus olisi kasvanut kahteen annokseen viikossa. Kasvun perustaksi tarvitaan vahvistuvaa alkutuotantoa: tavoitteena on, että erityisesti vajaasti hyödynnettyjen kalalajien käyttöä lisätään ja silakkasaaliista saadaan yhä suurempi osa kotimaiseen elintarvikekäyttöön. Vesiviljelytuotannossa tavoitteena on tuotannon kaksinkertaistuminen ympäristön hyvä tila huomioiden. Lisäksi tavoitellaan kalatuotteiden viennin määrän ja arvon kasvua. Tukemalla näitä kehityskulkuja tavoitellaan 1500 uutta työpaikkaa kalatalouteen.

Kasvutavoite linkittyy monin tavoin ilmasto- ja ympäristökysymyksiin. Muun eläinproteiinin korvaaminen kalalla pienentää ruokavalion hiilijalanjälkeä. Lisäksi kalastus poistaa vesistöistä niihin jo joutuneita ravinteita ja vähentää siten rehevöitymistä. Sekä kalastuksessa että vesiviljelyssä kiinnitetään aiempaa enemmän huomiota eläinten hyvinvoinnin edistämiseen. Tavoitteena on, että lisääntyneellä kalan syönnillä ja kalatalouden yritystoiminnalla olisi merkittävät ja hyvin tunnetut myönteiset vaikutukset Suomen talouteen, ympäristöön ja kansanterveyteen.

Ohjelman tavoitteisiin pyritään tukemalla sekä yleishyödyllisiä että yritysten omia kehittämis- ja investointihankkeita sekä vauhdittamalla julkisen ja yksityisen sektorin yhteistyötä innovaatio-ohjelmien avulla. Ohjelmakauden aikana pyritään ottamaan käyttöön rahoitusvälineet erityisesti kalastusyritysten lainarahoituksen saannin edistämiseksi. Kehitetään innovatiivisia ja hallinnollisesti kevyitä rahoitusmalleja yritysten pienten kehittämishankkeiden sekä yleishyödyllisten ympäristöimien toteuttamiseksi hyödyntäen yksinkertaistettujen kustannusmallien tuomia mahdollisuuksia. Kalakantojen ja vesiympäristön tilaa parantaviin toimiin panostetaan. Lisäksi hyödynnetään paikallisen kehittämisen toimintamallia, joka huomioi alueiden tarpeet ja vahvuudet. Myös tehokas viranomaistoiminta, mukaan lukien kalastuksen valvonta ja tiedonkeruu, on tärkeässä roolissa ohjelman tavoitteiden saavuttamisessa.

Ohjelman valmistelua on Manner-Suomen osalta ohjannut hallitusohjelmaan perustuva ja valtioneuvoston periaatepäätöksenä 9.7.2021 hyväksytty Kotimaisen kalan edistämisohjelma, joka asettaa kansalliset tavoitteet kalan kulutuksen kasvulle ja erityisesti kotimaisen kalan käytön lisäämiselle. Kotimaisen kalan edistämisohjelman lisäksi tässä ohjelmassa tehdyt valinnat perustuvat yhdessä sidosryhmien ja tutkimuksen kanssa työstettyihin kalatalouden nykytila-analyysiin, SWOT-analyysiin ja tulevaisuusskenaarioihin.

Ohjelman toimeenpanosta Ahvenanmaalla vastaa Ahvenanmaan maakunnan hallitus. Ahvenanmaan osalta valmistelu on perustunut Ahvenanmaan hallitusohjelmaan, Ahvenanmaan maakunnan kehittämis- ja kestävyysohjelmaan sekä Ahvenanmaan kestävään elintarvikestrategiaan. Ahvenanmaan maakunnan hallitus toimii myös kotimaisen kalan edistämisohjelman tavoitteiden edistämiseksi. Ahvenanmaan maakunnan kestävyysohjelman tavoitteena on olla omavarainen kalan suhteen elinkelpoisten kalakantojen avulla vuonna 2030. Vesiviljelyn osalta maakunnan hallitus nostaa hallitusohjelmassaan kasvatetun kalan terveelliseksi elintarvikkeeksi, tärkeäksi vientituotteeksi sekä huomioi elinkeinon merkityksen elinvoimaiselle saaristolle työpaikkojen luomisen kautta.

**Keskeiset haasteet ja niihin vastaaminen**

**Toimialan kestävän kasvun tukeminen**

Kalan kasvava kysyntä on myönteinen haaste, ja siihen vastaaminen edellyttää toimialan kestävää kasvua. Kotimaisen kalan käytön lisääminen vaatii uudenlaisia toimintatapoja ja tuotteita. Kasvumahdollisuuksia on etenkin kasvatetussa kalassa sekä vajaasti hyödynnettyjen kalojen käytön kestävässä lisäämisessä ja jalostusarvon nostamisessa. Itämeren haavoittuvan tilan vuoksi vesiviljelyn kasvu vaatii uusia innovaatioita ja investointeja ympäristöystävällisiin toimintatapoihin. Myös joidenkin perinteisten arvokkaiden luonnonkalojen tuotantomäärien maltillinen kasvattaminen on mahdollista. Osa kalan kulutuksen kasvusta voi tapahtua myös tuontikalan avulla. Tuontikala mahdollistaa tasaisen raaka-ainevirran jalostusteollisuudelle ja kaupalle, mikä tukee myös kotimaisten kalalajien käyttöä.

Jalostusteollisuus on tärkeässä roolissa kuluttajia kiinnostavien tuotteiden kehittämisessä ja erityisesti viennin arvon lisäämisessä. Suomalainen kalakauppa ja kalanjalostus ovat kasvaneet merkittävästi Suomen EU-jäsenyyden aikana, mutta kasvu on perustunut pitkälti tuontiloheen. Vuonna 2019 Suomessa jalostettiin yli 76 miljoonaa kiloa kalaa, ja merkittävimmät lajit olivat silakka, lohi ja kirjolohi. Silakan jalostus on kuitenkin pääosin rehukäyttöä ja vähäisen lisäarvon vientiä ja vain noin 4 % on jalostettu kotimaiseen elintarvikekäyttöön. Tavoitteena onkin lisätä silakan elintarvikekäyttöä mm. uusien tuotteiden avulla. Myös kalan markkinat ovat kasvaneet, mutta kasvu on perustunut pitkälti ulkomaiseen tuontiin. Vuonna 2019 suomalaiset kuluttivat keskimäärin 13,5 kiloa fileepainoista kalaa vuodessa, josta 3,5 kiloa kotimaista ja 10 kiloa ulkomaista kalaa. Tavoitteena on, että kalatuotteiden kokonaisarvo kasvaisi 1,6 miljardista 2 miljardiin euroon ja kalatuotteiden kauppataseen vaje pienenisi 357 miljoonasta eurosta 282 miljoonaan euroon ohjelmakauden aikana.

Kalatalouden kestävä kasvu tukee myös Euroopan unionin vihreän siirtymän tavoitteita. Pellolta pöytään -strategian mukaan elintarviketuotannon tulisi helpottaa kuluttajien siirtymistä terveelliseen ja kestävään ruokavalioon. Kalatuotteiden korkea laatu ja terveellisyys sekä ympäristöstä ja eläimistä huolehtiminen ovat myös Suomen ohjelman keskeisiä tavoitteita, ja alan toimijat tarvitsevat tukea EU:n Vihreän kehityksen ohjelman tavoitteita edistävään kehitykseen ja investointeihin. Vaatimukset kestävästä toiminnasta tuovat elintarvikeketjun toimijoille paitsi vastuuta, myös uusia mahdollisuuksia. Pellolta pöytään -strategian tavoitteena onkin palkita niitä toimijoita, jotka ovat jo siirtyneet kestäviin käytöntöihin, mahdollistaa samanlainen siirtymä muille ja luoda uusia mahdollisuuksia kestävästi toimiville yrityksille.

Tärkeässä roolissa tässä siirtymässä on viestintä. Suomessa kalalla on erinomaiset mahdollisuudet vastata kuluttajien toiveisiin kestävästä, vastuullisesta ja terveellisestä ruoasta. Jotta tieto kalan monista hyödyistä leviäisi tehokkaasti kuluttajille ja koko yhteiskunnalle, on tarpeen panostaa kalaa koskevan ajantasaisen tiedon lisäämiseen ja avoimen keskusteluun. Kun toimialan kestävyys ja vastuullisuus paranevat entisestään ja tieto siitä tavoittaa myös kuluttajat ja sidosryhmät, toimialan kilpailukyky kasvaa. Pellolta pöytään -strategian mukaisesti onkin tärkeää nähdä vastuullisuus myös kilpailuvalttina ja panostuksena alan tulevaisuuteen, ei vain kustannuksena.

Vastuullisuuden ylläpitäminen ja jatkuva kehittäminen ovat tarpeen toimialan kasvaessa. Tärkeää on jatkossakin pitää huolta kalatuotteiden jäljitettävyydestä ja valvonnasta. Laatutyötä jatketaan käynnistämällä kalojen elintarvikelaadun kehittämisohjelma. Vastuullisuuden kehittämiseksi käynnistetään myös kalojen hyvinvointiohjelma, joka tähtää kalojen terveyden ja hyvinvoinnin kehittämiseen sekä niihin liittyvän tutkimustiedon lisäämiseen niin vesiviljelyssä kuin kalastuksessakin. Elintarvikelaadun sekä hyvinvoinnin kehittämisohjelmat toteutetaan yksityisen ja julkisen sektorin yhteistyönä.

**Alkutuotannon edellytysten turvaaminen**

Toinen keskeinen kehityshaaste on alkutuotannon edellytysten turvaaminen. Alkutuotannon jatkuminen ja kasvu ovat tärkeitä monelta kannalta: Kotimaisen kalan saatavuus tukee kalanjalostuksen ja kalakaupan kehittymistä ja vastaa kuluttajien toiveisiin terveellisestä, ilmastoystävällisestä lähiruoasta. Kotimaisen villin ja kasvatetun kalan ilmasto- ja ympäristövaikutus on muuhun eläinproteiinin tuotantoon verrattuna selvästi pienempi. Se on myös usein vastuullisempaa kuin tuontikala, koska kaupallisen pyynnin kohteena olevat kalakannat ovat Suomessa pääosin hyvässä kunnossa. Kotimaisella kalalla on myös merkitystä huoltovarmuuden ja ruoantuotannon omavaraisuuden kannalta, ja sen saatavuuden turvaaminen onkin tärkeää ajatellen kriisitilanteita, joissa ulkomaisen kalan toimitusketjut häiriintyvät.

Alkutuotannon haasteet ovat erilaisia toimialasta ja alueesta riippuen. Vesiviljelytuotannon määrä on ohjelmakauden 2014−2020 aikana kääntynyt kohti kasvua pitkän tasaisen vaiheen jälkeen. Vuonna 2019 ruokakalaa kasvatettiin Suomessa 15,3 miljoonaa kiloa ja ruokakalatuotannon arvo oli 69,8 miljoonaa euroa. Erikokoisia kalanpoikasia, vastakuoriutuneet pois lukien, tuotettiin istutuksiin ja jatkokasvatukseen yhteensä noin 50 miljoonaa yksilöä. Poikastuotannon arvo vuonna 2019 oli 19,6 miljoonaa euroa. Ympäristön hyvän tilan tavoitteista huolehtimisen vuoksi meri- ja sisävesien tuotantoa on voitu kasvattaa vain maltillisesti, ja panostukset ovat suuntautuneet kiertovesiviljelyyn ja avomeriteknologiaan. Kiertovesituotannon haasteena on kuitenkin toistaiseksi ollut taloudellisesti kannattavan ruokakalatuotannon rakentaminen. Vesiviljely työllisti vuonna 2017 noin 340 henkilöä.

Merialueen kalastuksen saalis oli vuonna 2019 volyymiltaan noin 135 miljoonaa kiloa ja arvoltaan noin 36 miljoonaa euroa. Saalis koostuu pääosin silakasta ja kilohailista, ja troolikalastuksen osuus kokonaissaaliista on hyvin merkittävä. Troolikalastuksen tuotot ovat olleet hyvällä tasolla, mutta rannikkokalastuksen saaliit ovat laskeneet etenkin perinteisissä arvokaloissa. Kuoreen ja särkikalojen kalastus on lisääntynyt, mutta kalastajien niistä saama hinta on alhaisempi verrattuna esimerkiksi loheen, kuhaan ja siikaan. Rannikkokalastajien määrä on jatkuvasti vähentynyt. Vuonna 2019 merialueella oli noin 400 päätoimista ja noin 1800 sivutoimista kalastajaa. Keskeisimpiä haasteita pienimuotoisessa rannikkokalastuksessa ovat edelleen hylkeiden ja merimetsojen aiheuttamat ongelmat sekä kalastajien korkea keski-ikä ja päätoimisten kalastajien määrän lasku. Sisävesillä kalastuksen näkymät ovat olleet valoisammat kuin rannikolla. Sisävesikalastuksen saaliit ovat 2010-luvun alusta olleet kasvussa ja myös saaliin arvo on noussut huomattavasti. Vuonna 2019 sisävesien kaupallisen kalastuksen saalis oli noin 6,4 miljoonaa kiloa ja sen arvo oli noin 17 miljoonaa euroa. Kalastajien lukumääräkin on kasvanut hitaasti, ja toimiala investoi kasvuun ja tulevaisuuteen. Vuonna 2019 sisävesillä oli noin 300 päätoimista ja noin 1300 sivutoimista kalastajaa.

Alkutuotannon keskeisiä ratkaistavia kysymyksiä ovat hylkeiden ja merimetsojen aiheuttamien vahinkojen vähentäminen kalastuksessa ja vesiviljelyssä, paikallisten, yksityisille vesialueille kohdistuvien kalastuslupien saatavuuden parantaminen, uusien kalastajien alalle tulon helpottaminen sekä pienimuotoisen toiminnan kannattavuuden parantaminen ja jatkuvuuden turvaaminen. Vesiviljelyssä keskeinen haaste on tuotannon kasvattaminen vesien hyvää tilaa vaarantamatta. Lisäksi kalastuksessa ja vesiviljelyssä tarvitaan toimia ilmastonmuutokseen sopeutumiseksi.

Hylkeiden ja merimetsojen aiheuttamiin ongelmiin etsitään ratkaisuja tutkimuksen ja innovaatiotoiminnan avulla. Uusia ratkaisuja kehitetään erityisesti innovaatio-ohjelmissa tutkijoiden ja kalastajien yhteistyönä. Kalastajien investointeja vahinkojen ehkäisyyn voidaan tukea korotetulla investointituella. Kalastuksessa jatketaan myös hylkeiden aiheuttamien vahinkojen kompensoimista. Myös vesiviljelyssä tuetaan vahinkojen ehkäisemiseen liittyviä investointeja ja kehitystoimia. Vuoropuhelun jatkamista tarvitaan. Tavoitteena on kalastuksen ja vesiviljelyn toimiva rinnakkaiselo hylkeiden ja muiden vahinkoja aiheuttavien eläinten kanssa.

Uusien kalastajien tuloa alalle helpotetaan aloitustukijärjestelmällä. Osana aloitustukijärjestelmää selvitetään mahdollisuutta ottaa käyttöön rahoitusväline, jonka avulla voidaan helpottaa yleisesti kalatalouden mikro- ja pk-yritysten lainansaantia.

Kalastustoiminnan kannattavuutta ja jatkuvuutta tuetaan rahoittamalla kehittämis- ja investointihankkeita, joissa etsitään tai otetaan käyttöön ratkaisuja toiminnan kehittämiseksi. Strategisesti tärkeille hankkeille voidaan myöntää korotettua tukea. Tällaisia kokonaisuuksia voivat olla esimerkiksi hylkeiden aiheuttamien vahinkojen ehkäiseminen sekä vajaasti hyödynnettyjen kalalajien elintarvikekäytön lisääminen kestävällä tavalla. Myös keskeisen infrastruktuurin, kuten satamien, ylläpito ja kehittäminen on tärkeää. Monissa Euroopan maissa tuottajaorganisaatioiden perustaminen kalastukseen ja vesiviljelyyn on vahvistanut toimialan kannattavuutta ja parantanut alkutuotannon sopeutumiskykyä vaihteleviin markkinatilanteisiin. Toimialan kehittyminen ja sen haasteiden ratkaiseminen lisää niin alalla toimivien kuin ulkopuolistenkin uskoa toiminnan kannattavuuteen ja jatkuvuuteen ja mahdollistaa siten investoinnit ja toiminnan kehittämisen. Toimialan kehittyminen ja kannattavuuden parantuminen lisäävät myös sen houkuttelevuutta ja uusien kalastajien rekrytoitumista alalle.

Kalastuksessa tavoitteena on, että toiminnan kannattavuuden parantumisen, uusien kalastajien alalle tulon helpottumisen sekä hylkeiden aiheuttamien haittojen vähentämisen avulla ohjelmakauden lopussa kalastajien määrä olisi sisävesillä selvässä kasvussa ja rannikolla kalastajien määrän vähentyminen olisi pysähtynyt.

Vesiviljelyssä keskeistä on kasvun mahdollistaminen niin, ettei vesien ja meren hyvä tila vaarannu. Keskeisessä roolissa ovat luvituksen, sijainninohjauksen, kiertotalousratkaisujen ja uuden teknologian kehittäminen. Luvituksen tulisi kehittyä ennakoitavampaan suuntaan, ja siinä apuna voivat olla lupaviranomaisten ja tutkimuksen yhteistyönä kehitetyt arviointimenettelyt ja ympäristövaikutusten arviointimallit. Lisäksi sijainninohjausta täytyy edelleen kehittää, jotta sen rooli lupaharkinnassa olisi aiempaa selkeämpi ja jotta se ohjaisi vesiviljelytuotantoa sellaisille alueille, joilla tuotanto voi kasvaa ympäristötavoitteiden mukaisesti. Myös kiertotaloudella ja päästöperusteisten lupien kehittämisellä tuetaan vesiviljelytuotannon kestävää kasvua: kiertotalousperiaatteeseen perustuvan itämerirehun määritteleminen ja käytön lisääminen auttavat vesiviljelyn ympäristövaikutusten pienentämisessä, ja päästöperusteinen luvitus voisi kannustaa kestävien, vesien ja meren hyvää tilaa edistävien ratkaisujen kehittämiseen ja käyttöönottoon. Vesiviljelyn kasvu laajemmassa mittakaavassa tapahtunee etenkin korkean teknologian kiertovesilaitoksissa ja ravinteiden kierrätykseen perustuvassa ulkosaaristo- ja avomerituotannossa, edellyttäen, etteivät ympäristötavoitteet vaarannu. Vesiviljelyssä tavoitteena onkin tuotannon määrän kaksinkertaistaminen vuoteen 2030 mennessä ympäristön hyvä tila huomioiden.

Ilmastonmuutos vaatii toisaalta kalastus- ja vesiviljelytoiminnan sopeutumista muuttuvaan ympäristöön ja toisaalta toimialan omien ilmastovaikutusten vähentämistä EU:n ilmastotavoitteiden mukaisesti. Esimerkiksi kalastuksen turvallisuutta täytyy parantaa sään ääri-ilmiöiden yleistyessä. Myös vesiviljelyssä on tärkeää löytää ratkaisuja myrskyiltä suojautumiseen ja turvallisuuteen. Lisäksi rannikolta kaukana tapahtuva tuotanto edellyttää digitalisaation kehittämistä, jotta etäällä ja mahdollisesti pinnan alla toimivia laitoksia voidaan etäoperoida ja toimintaa automatisoida. Kiertovesikasvatus mahdollistaa tuotanto-olosuhteiden hallinnan suojatuissa tuotantotiloissa. Tärkeää on myös kehittää viljeltäviä kalakantoja siten, että ne sopeutuvat uusiin tuotantomuotoihin sekä sietämään paremmin mahdollisesti nousevia lämpötiloja. Kalatalousalalla on myös mahdollisuus osaltaan hidastaa ilmastonmuutosta paitsi muuttamalla toimintaansa energiatehokkaammaksi, myös edistämällä kalan kulutuksen kasvua, koska se on ilmaston kannalta kestävämpi vaihtoehto kuin muut eläinproteiinit.

**Uudistuminen ja innovaatiot**

Ohjelman kolmas keskeinen tavoite on uudistumisen ja innovaatioiden vauhdittaminen. Siinä keskeisessä roolissa on ohjelmakaudella 2014−2020 aloitettu innovaatio-ohjelmamalli, jota jatketaan ja kehitetään. Ohjelmille valitaan jatkossakin hakumenettelyllä koordinoinnista ja viestinnästä vastaava taho, ja yksityisen ja julkisen sektorin vahvaan kumppanuuteen perustuvaa, käytännönläheiseen kehittämiseen tähtäävää toimintamallia jatketaan. Uutena elementtinä ohjelmat laativat tutkimus- ja kehitysagendat, joita ne ylläpitävät ja joiden perusteella voidaan vaikuttavammin suunnatta rahoitusta keskeisin haasteisiin sekä vaikuttaa kansainvälisiin rahoitushakuihin. Toimintamallia muutetaan samalla aiempaa yrityslähtöisemmäksi, jotta ohjelmien välitön vaikuttavuus alan toimintaan kasvaisi. Lisäksi yksityisen ja julkisen sektorin yhteistyötä edistetään myöntämällä korotettua investointitukea yrityksille, jotka ovat solmineet tutkimuslaitoksen kanssa monivuotisen tutkimusyhteistyösopimuksen. Suunnitellut innovaatio-ohjelmat ovat tutkimuksen ja kalastajien kumppanuusohjelma, vesiviljelyn innovaatio-ohjelma, uusien korkea-arvoisten tuotteiden kehitysohjelma, ympäristöohjelma sekä laatu- ja markkinointiohjelma. Ohjelmiin suunnattavan rahoituksen käyttöä kuvataan tarkemmin erillisessä käyttösuunnitelmassa.

Toimialan uudistumista tuetaan mahdollistamalla yleishyödyllisten kehittämishankkeiden lisäksi yritysten omien kehittämishankkeiden tukeminen. Tavallisten kehittämishankkeiden lisäksi yritykset voivat hyödyntää uutta innovaatio- ja koulutussetelimallia, jonka avulla ne voivat toteuttaa pienempiä kehitystoimia tai hankkia osaamista kevyemmällä hakumenettelyllä. Innovaatiosetelin voi saada esimerkiksi ulkopuolisen tutkijan työpanoksen hankkimiseen. Tavoitteena on, että yritykset voivat kehittää omaa toimintaansa nopeasti ja ketterästi.

Investointituet suunnataan erityisesti uudistumista vauhdittaviin toimiin, ja strategisesti tärkeitä asioita, kuten vajaasti hyödynnettyjen kalojen käytön lisäämistä tai hylkeiden aiheuttamien vahinkojen vähentämistä, voidaan rahoittaa korotetulla tuella myös investointihankkeissa.

Kuluttajakysyntään vastaamisessa korkea laatu ja tuotekehitys ovat tärkeitä. Etenkin silakan ja vajaasti hyödynnettyjen kalojen elintarvikekäytön lisääminen vaatii uusien, kuluttajia kiinnostavien tuotteiden kehittämistä. Kalan käyttöä lisätään myös kodin ulkopuolella tapahtuvassa ruokailussa kehittämällä julkisia hankintoja ja suurkeittiöiden tarpeisiin sopivia kalatuotteita. Kehitystä voidaan vauhdittaa esimerkiksi haastekilpailuilla, innovatiivisilla hankintamenettelyillä sekä julkisen ja yksityisen sektorin yhteistyönä tapahtuvalla kehitystyöllä. Lisäksi tarvitaan laadun, logistiikan ja tuotantotapojen kehittymistä, jotta etenkin vajaasti hyödynnetyt kalat saadaan kuluttajien ja suurkeittiöiden käyttöön yrittäjien näkökulmasta kannattavalla tavalla.

Alan toiminnan tehostumisessa ja kehityksessä keskeisessä roolissa on myös digitaalisten työkalujen hyödyntäminen. Digitalisaatiota vauhditetaan osana innovaatio-ohjelmia käynnistämällä Älykäs kalatalous -hankekokonaisuus. Erityisesti vauhditetaan yrityslähtöistä kehitystyötä uusien toimintamallien, etäoperoinnin, konenäön, automatisaation, tiedon hyödyntämisen sekä alustatalouden ratkaisujen käyttöönottamiseksi. Alkutuotannossa digitalisaatio ja automaatio tehostaisivat toimintaa, vähentäisivät raskaita työvaiheita ja vähentäisivät toiminnan ympäristövaikutuksia. Tiedon saatavuuden parantaminen digitaalisten ratkaisujen avulla auttaisi koko arvoketjua tehostamaan toimintaansa, kun kalastajat, logistiikan yritykset sekä kauppiaat ja jalostajat saisivat tiedon saatavilla olevasta saaliista, kalan menekistä sekä logistiikkapalveluista. Lisäksi kalatuotteita koskevan tiedon parantuminen hyödyttäisi kuluttajia.

Uudistumiseen liittyviä investointeja voidaan tukea myös uusilla rahoitusvälineillä, kuten lainoilla tai takauksilla. Rahoitusvälineiden avulla pyritään vaikuttamaan toimialan rahoitukseen liittyviin epävarmuustekijöihin ja markkinahäiriöihin. Aluskannan modernisointi on Suomessa välttämätöntä erityisesti turvallisuuden ja työergonomian sekä elintarvikelaatuisen kalan tuotannon lisäämiseksi. Rahoitusvälineitä voidaan käyttää myös uusien kalastajien alalle tulon edistämiseksi sekä kalatalouden mikro- ja pk-yritysten rahoitusmahdollisuuksien parantamiseksi. Uusilla rahoitusvälineillä tavoitellaan myös vipuvaikutusta yksityisen rahoituksen lisäämiseksi.

**Ympäristön ja kalakantojen tilan parantaminen**

Ohjelman neljäs keskeinen tavoite on ympäristön ja kalakantojen tilan parantaminen. Kalakantojen kestävä käyttö ja ympäristön hyvä tila ovat menestyvän kalatalouden edellytys. Suomalaiset kaupallisen kalastuksen kohteena olevat kalakannat ovat pääosin hyvässä kunnossa ja kalastus kestävällä tasolla. Tiettyjen, ei kaupallisen kalastuksen kohteena olevien kalalajien tila on kuitenkin huolestuttava ja erityisesti vaelluskalojen tilanne on heikko.

Itämeren tilassa on nähtävissä paranemisen merkkejä, vaikka kokonaisuudessaan meren tila on edelleen heikko. Tilanne on yleensä paras alueilla, joilla on vähiten ihmistoimintaa, kuten avomerellä. Suomen merialueen keskeisin ongelma on rehevöityminen. Pistekuormitus on vähentynyt huomattavasti viimeisten vuosikymmenten aikana, mutta hajakuormituksessa ei ole tapahtunut oleellista muutosta vesiensuojelutoimista huolimatta. Sisämaan pintavesien ekologisen tilaluokittelun mukaan lähes 90 prosenttia järvipinta-alasta ja kolmannes jokivesistä on hyvässä tai erinomaisessa tilassa. Lähes kaikki Suomen suurimmat Itämereen laskevat joet on rakennettu, minkä seurauksena niiden alkuperäiset vaelluskalakannat ovat hävinneet. Tornionjoki on kuitenkin Euroopan suurin vapaana virtaava lohijoki. Joki on lähes luonnontilassa ja sen poikastuotannosta tulee suuri osa Itämereen vaeltavista luonnonvaraisesti lisääntyneistä lohista.

Myös globaalisti luonnon monimuotoisuuden turvaaminen on jatkossa entistä tärkeämpää maailman biodiversiteetin heikentyessä uhkaavasti. EU:n biodiversiteettistrategiassa todetaan, että luonnon monimuotoisuuden väheneminen uhkaa elintarvikejärjestelmiämme ja vaarantaa elintarviketurvan ja ravitsemuksen. Monimuotoisuuden säilyminen taas tukee terveellistä ja ravitsevaa ruokavaliota ja parantaa toimeentuloa maaseudulla. Kalakantojen ja luonnonympäristöjen säilyminen elinvoimaisina on keskeistä myös elinkeinokalatalouden jatkuvuuden kannalta. Näin ollen ympäristötoimiin panostaminen on yksi ohjelman läpileikkaavista strategisista valinnoista. Kaikessa myönnettävässä tuessa noudatetaan ei merkittävää haittaa -periaatetta (do no significant harm). Kalastuksen osalta ohjelman yleisenä periaatteena on, että rahastosta ei voida myöntää tukea sellaisiin toimiin, jotka ovat EU:n monivuotisten kalastuksenhoitosuunnitelmien vastaisia.

Biodiversiteettistrategian tavoitteita tuetaan monista eri rahoituslähteistä, ja EMKVR-ohjelman rahoitus suunnataan erityisesti kalakantojen tilaan liittyviin toimiin. Biodiversiteettistrategian 30 prosentin suojelualan tavoitteeseen liittyvien suojelualueiden perustamista ei rahoiteta EMKVR-ohjelmasta, mutta kalavarojen hoitoon ja käyttöön suojelualueilla liittyviä toimia voidaan tukea. Lisäksi voidaan tukea OECM-alueiden eli muiden tehokkaiden aluelähtöisten suojelutoimien alueiden tunnistamista ja kartoittamista etenkin kalakantojen ja niiden elinympäristöjen suojelun näkökulmasta. Ympäristökunnostuksia ja kalakantojen tilaa parantavia hankkeita voidaan käynnistää osana ympäristö-ohjelmia sekä pienempinä yksittäisinä hankkeina esimerkiksi liittyen kalojen lisääntymisalueiden kunnostuksiin tai uhanalaisten lajien suojeluun. Koska kunnostustoimet vaativat usein paljon resursseja, on tärkeää kehittää uusia rahoitus- ja toimintatapoja niiden tehostamiseksi ja joukkoistamiseksi. Tämän vuoksi ohjelmassa kehitetään mm. tulosperusteisia rahoitusmalleja, joissa rahoituksen saaminen sidotaan toiminnan tuloksellisuuteen, ja kokeillaan kunnostusseteleitä sekä joukkorahoitusmallia, joilla voidaan helposti toteuttaa pienempiä kunnostushankkeita. Näin vältetään päällekkäistä rahoitusta ja suunnataan EMKVR-varat mahdollisimman vaikuttavasti: kalakantojen tilan ja elinympäristöjen kunnostusten tukemiseen ei varsinkaan merialueilla ole juuri muuta rahoitusta saatavilla, toisin kuin laaja-alaisempiin ympäristökunnostuksiin.

Lisäksi luonnon monimuotoisuutta turvataan monilla rahastosta tuettavilla toimilla. Kalastuksen valikoivuuden parantamista tuetaan jatkossakin, jotta uhanalaisia kalalajeja voidaan suojella ja jotta kaupallisen kalastuksen kohteena olevien kantojen pyyntiä voidaan kohdistaa tietyn kokoisiin yksilöihin. Lisäksi pyydysten valikoivuuden kehittäminen suojaa esimerkiksi lintuja ja merinisäkkäitä pyydyksiin tarttumiselta. Hylkeitä suojataan myös vähentämällä niiden kalastukselle ja vesiviljelylle aiheuttamia ongelmia esimerkiksi hyljekarkotinten avulla ja korvaamalla hylkeiden kalastukselle aiheuttamia vahinkoja – tavoitteena on hyljepopulaatioiden ja kalastuksen toimiva rinnakkaiselo. Kalatalouden ympäristöasioihin keskittyvässä innovaatio-ohjelmassa edistetään kalakantojen ja vesiympäristöjen kunnostuksia, kehitetään niihin liittyviä rahoitusmalleja ja lisätään niitä koskevaa tietoa ja osaamista. Kalastuksen valvonnalla varmistetaan toimialan vastuullinen toiminta ja sääntöjen noudattaminen. Tavoitteena on sekä kaupallisen kalastuksen kohteena olevien että uhanalaisten kalakantojen tilan parantaminen. Luonnon monimuotoisuutta tuetaan myös edistämällä haitallisten vieraslajien kaupallista hyödyntämistä. Tavoitteena on vähentää vieraslajien aiheuttamia haittoja.

Ohjelman strategisena valintana on myös vahva panostus kalavarojen hallinnointiin ja yhteisen kalastuspolitiikan valvontaan, joilla on koko Itämeren tasolla suuri merkitys kalakantojen tilan parantamisessa. Valvonnan tehostaminen vaatii digitalisaation hyödyntämistä valvontamenetelmien kehittämisessä, viranomaisten riittävää resursointia ja sujuvaa yhteistyötä sekä toimivia tietojärjestelmiä.

Kalatalouden tiedonkeruuohjelmassa kerätään tietoa merialueen tärkeimpien kaupallisen kalastuksen saalislajien biologisista muuttujista. Kerättyä tietoa hyödynnetään ICES:in kanta-arviotyöryhmissä, joiden suositusten perusteella Euroopan komissio tekee ehdotuksen vuosittaisiksi pyyntikiintiöiksi.

Tiedonkeruutyössä tehtävät vaelluskalojen (lohi, meritaimen ja ankerias) joki- ja saalisseurannat sekä tiedonkeruu kaupallisen kalastuksen sivusaaliista (uhanalaiset kalalajit, linnut ja merinisäkkäät) edesauttavat uhanalaisten lajien ja kantojen suojelutyötä sekä lisäävät tietoa kalastuksen vaikutuksista vesiympäristöön.

EU:n Pellolta pöytään -strategian mukaan kaikkien elintarvikeketjun toimijoiden on tehtävä osansa elintarvikeketjun kestävyyden saavuttamiseksi, ja tämä on myös Suomen ohjelman lähtökohta. Pellolta pöytään -strategian mukaan kalastajien ja vesiviljelyalan tuottajien on hyödynnettävä esimerkiksi teknologisia, digitaalisia ja kiertotalouteen perustuvia ratkaisuja parempien ilmasto- ja ympäristötulosten aikaansaamiseksi ja ilmastonmuutokseen sopeutumiseksi. Ratkaisut vaativat resursseja, mutta voivat onnistuessaan kasvattaa yritystoiminnan tuottoja ja vähentää kustannuksia. Myös Euroopan vihreän kehityksen ohjelmassa todetaan, että kalastajat ovat tärkeässä roolissa ilmastonmuutoksen hidastamisessa, ympäristön suojelemisessa ja biodiversiteetin säilyttämisessä. Kalastus myös poistaa vesistöistä niihin jo joutuneita ravinteita. Euroopan komission laatimassa merialueanalyysissa korostetaan myös vesiviljelyn kasvun tärkeyttä ruoantuotannon hiilijalanjäljen pienentämisessä. Tuotannon kasvaessa on kuitenkin varmistettava sen ympäristöystävällisyys. Kuten merialueanalyysissa todetaan, toiminnan kehittäminen ympäristöä ja kalakantojen tilaa paremmin huomioivaksi on myös kalatalousalan itsensä etu – kestävien käytäntöjen kehittämisellä ja niihin liittyvillä investoinneilla voittavat niin yrittäjät, kuluttajat kuin ympäristökin. Erilaiset vapaaehtoiset laatu-, kestävyys- ja vastuullisuussertifikaatit auttavat kuluttajia tunnistamaan laadukkaat tai ympäristön kannalta vastuullisesti tuotetut tuotteet. Ohjelmasta voidaan tukea yritysten toimia erilaisten vapaaehtoisten sertifiointijärjestelmien käyttöönottamiseen liittyen.

**Tehokas ja vaikuttava viranomaistoiminta**

Ohjelman tavoitteiden saavuttaminen vaatii tehokasta viranomaistoimintaa. Julkisen sektorin tulee mahdollistaa toimialan kehittyminen ja toisaalta varmistaa toiminnan kestävyys. Tämä tarkoittaa innovaatioiden ja uudistumisen tukemista, rahoituksen ohjaamista kestävää kasvua luoviin toimenpiteisiin sekä hyvää yhteistyötä elinkeino- ja ympäristöviranomaisten kesken. Yhteiset tavoitteet tulee tunnistaa, ja ristiriitoihin pitää aktiivisesti etsiä yhteisiä ratkaisuja, jotta toimiala voi kasvaa ja kehittyä ja jotta ympäristön hyvä tila voidaan turvata. Hallinnon tulee toimia kustannustehokkaasti ja asiakaslähtöisesti.

Keskeistä on myös ohjelman jatkuva arviointi ja ennakointi. Asetettujen tavoitteiden toteutumista seurataan järjestelmällisesti yhdessä arviointitiimin ja sidosryhmien kanssa, ja syitä kehitykselle analysoidaan ja muutoksiin reagoidaan nopeasti. Rahoituksen periaatteita ja kohdentamista voidaan muuttaa, jos tavoitteissa ei edetä odotetusti tai jos toimintaympäristössä tapahtuu muutoksia. Hallinnon on myös pystyttävä reagoimaan nopeasti toimialaa kohtaaviin ulkoisiin sokkeihin, kuten terveyteen tai talouteen liittyviin kriiseihin. Tämän vuoksi arviointi kattaa koko kansallisen kalatalouspolitiikan vaikuttavuuden seurannan. Siitä saatavan tiedon avulla lisätään hallinnon toiminnan vaikuttavuutta ja avoimuutta sekä edistetään kalatalouspolitiikasta käytävää vuoropuhelua.

Osana viranomaistoiminnan tehostamista kehitetään kalastuksen valvontaa ja tiedonkeruuta entistä vaikuttavampaan ja kustannustehokkaampaan suuntaan. Samalla on tärkeää kuitenkin turvata toiminnan riittävät resurssit, jotta lakisääteisten tehtävien hoitaminen ei vaarannu. Valvonnan kehittämiseksi on laadittu erillinen strategia ohjelmakautta varten. Strategian tavoitteiden saavuttamiseksi tarvitaan rahaston tukea erityisesti modernin teknologian kokeiluun ja käyttöönottoon sekä tietojärjestelmien ja sähköisten työkalujen kehittämiseen. Uusia teknisiä ratkaisuja pyritään hyödyntämään esimerkiksi punnituksissa ja etävalvonnassa. Ohjelmakauden aikana on tavoitteena luopua kokonaan paperisten ilmoitusten käytöstä ja tukea toimijoiden laitehankintoja sähköisten seuranta- ja raportointimenettelyjen käyttämiseksi. Kehitetään järjestelmiä, joilla toimijat voivat sähköisesti päästä käsiksi omiin tietoihinsa ja asioida sähköisesti. Kalastuksenvalvojille kehitetään toimivat mobiilisovellukset kentällä tehtävän työn tehostamiseksi.

Kalatalouden tiedonkeruuohjelmaan sisältyvää biologista sekä tilastollista ja taloudellista tiedonkeruuta kehitetään jatkuvassa yhteistyössä kansainvälisten yhteistyöelinten kanssa, joista tärkeimmät ovat kansainvälinen merentutkimusneuvosto ICES, Itämeren alueen sekä Pohjois- ja Itä-Atlantin alueelliset yhteistyöelimet, RCG Baltic ja RCG NANSEA, taloudellisen tiedonkeruun yhteistyöryhmä RCG ECON sekä tieteellis-teknis-taloudellinen kalastuskomitea STECF.

**Paikallinen kehittäminen**

Alhaalta ylös -periaatteelle pohjautuvaa yhteisölähtöistä paikallista kehittämistä on toteutettu kalataloudessa jo kahden ohjelmakauden ajan. Kaudella 2014–2020 Suomessa toimi 10 kalatalouden paikallista toimintaryhmää, joiden rahoitus oli yhteensä noin 9,5 miljoonaa euroa. Ryhmät ovat kattaneet Suomen kalataloudellisesti merkittävät alueet, jotka ovat keskenään erilaisia: niillä on erilaisia vahvuuksia ja heikkouksia, ja niitä koskevat mahdollisuudet ja uhat ovat erilaisia. Niin toimialan keskeisten haasteiden ratkominen, uusien toimintatapojen kehittely kuin ympäristöhankkeetkin saavat usein alkunsa paikallisista tarpeista ja hyötyvät paikallisesta tiedosta ja osaamisesta. Toimintamalli tarjoaa siksi hyviä edellytyksiä kalatalouden kehittämiseen alueellisista lähtökohdista käsin.

Paikallisen kehittämisen on arvioitu tuovan lisäarvoa kalataloudelle, koska se aktivoi alueellisia toimijoita, sysää toimintaa käyntiin, mahdollistaa ihmisten osallistumisen oman alueensa kalatalouden kehittämiseen sekä aktivoi sektorirajat ylittävää yhteistyötä ja monipuolistaa kalataloushankkeiden rahoitusta. Tavoitteena on edistää toisaalta kalatalouden merkitystä ja hyväksyttävyyttä paikallistasolla ja toisaalta kasvattaa paikallistason toiminnan vaikuttavuutta luomalla yhteistyöverkostoja, hyödyntämällä eri rahoituslähteitä ja resursseja sekä levittämällä hyviä käytäntöjä alueelta toiselle. Paikallisen kehittämisen avulla edistetään tavoitteita, jotka ovat tärkeitä koko ohjelman näkökulmasta: toimialan kasvua ja uudistumista, alkutuotannon haasteiden ratkaisua sekä ekologista kestävyyttä. Haasteet ja mahdollisuudet ovat erilaisia eri puolilla Suomea, joten yhteisten tavoitteiden edistäminen vaatii paikallisia ratkaisuja.

Paikallisen kehittämisen mallia jatketaan ja kehitetään, jotta se vastaisi entistä paremmin toimialan haasteisiin ja jotta alueellisesta näkemyksestä, osaamisesta ja verkostoista saataisiin aiempaa suurempi hyöty. Toiminnan rajallisia resursseja voidaan hyödyntää aiempaa tehokkaammin kansallisen ja alueellisen yhteistyön tehostamisella sekä uusiin digitaalisiin mahdollisuuksiin tarttumalla. Ketterä toiminta mahdollistaa paikallistason kokeilut ja nopeasti liikkeelle lähtevät hankkeet, joista voidaan myöhemmin ottaa mallia muuallakin. Myös kalaleader-toiminnan tunnettuutta ja viestintää tulee parantaa. Keskeinen väline toiminnan kehittämisessä on kansallisen verkoston perustaminen.

**Meripolitiikka**

Merellisten elinkeinojen muodostamalla toiminnallisella kokonaisuudella eli meriklusterilla on Suomelle suuri taloudellinen merkitys. Sen liikevaihto oli vuonna 2018 yli 14 miljardia euroa ja se työllistää lähes 50 000 henkilöä. Meriklusteri ja sen taloudellinen ekosysteemi ovat merkittävä taloudellinen tekijä, ja sen kasvu on jatkunut tähän saakka tasaisena. Myös arktinen osaaminen on korkealla tasolla. Suomen ulkomaankaupasta yli 80 % kulkee meriteitse, joten merenkulkuelinkeinoilla on tärkeä rooli meriklusterissa. Meriklusterin digitalisaatio ja automaatio ovat Suomen vahvuuksia ja tärkeä osa kestävää sinistä taloutta Euroopassa. Myös merellisten luonnonvarojen kestävä hyödyntäminen on perinteinen vahva suomalainen alue, johon liittyy paljon myös aineettomia arvoja.

Euroopan meri-, kalatalous- ja vesiviljelyrahastoasetuksen rahoitusmahdollisuudet meripolitiikan osalta rajautuvat meriosaamiseen, merialueen valvontaan liittyvään yhteiseen tietojenvaihtoympäristön kehittämiseen ja yhteistyöhön rannikkovartiostotoiminnoissa. Tämän vuoksi ohjelman meripolitiikan kokonaisuutta tarkastellaan ainoastaan näistä näkökulmista.

Meriosaamisen osalta korostuu tarve lisätä merta koskevaa tietoa ja siihen liittyvää osaamista sekä niihin liittyviä uusia innovaatioita. Ajantasainen, tarkka ja paikkatietoon sidottu tieto ja sen kustannustehokas kerääminen ja jakaminen sekä tietoturvallinen käsittely ovat keskeisiä asioita myös merellisten viranomaistoimintojen kehittämisessä sekä meriluonnonvarojen käytössä ja kestävän sinisen talouden edistämisessä.

Merenhoitosuunnitelman tila-arvion mukaan Itämeren tila ei ole hyvä ja luonnon monimuotoisuus vähenee edelleen. Ympäristö muuttuu nopeasti ja nykytiedon taso on riittämätöntä ilmaston muutoksen vaikutuksiin ja biodiversiteettikadon syihin liittyen. Myös pitkäkestoisten ympäristöhaasteiden (erityisesti rehevöityminen) ratkaisemiseen tarvitaan lisää tietoa. Ilmastonmuutos ja muut ihmistoiminnan aiheuttamat muutokset kuormittavat merta, mikä näkyy esimerkiksi rehevöitymisenä ja roskaantumisen lisääntymisenä. Nämä kehityskulut hidastavat Itämeren toipumista. Itämeren tilan parantuminen on tärkeää myös mereen liittyvien elinkeinojen toimintaedellytysten kannalta.

Merialan eri toimijoiden välisen yhteistyön kehittämisen avulla voidaan parantaa eri viranomaistoimintojen kustannustehokkuutta sekä hyödyntää tehokkaasti uusien teknologioiden tuomia mahdollisuuksia merialueen valvonnassa sekä meriympäristöä koskevan tiedon keräämisessä. Yhteisen tietojenvaihtoympäristön (CISE) kehittäminen tukee yhtenäisiä ja kustannustehokkaita toimia sekä parantaa viranomaistoimintojen vaikuttavuutta.

## 1.1 SWOT-analyysi, tarpeiden määrittely ja perustelut (taulukko 1A)

### Toimintalinja 1: kestävä kalastus ja vesiympäristön ennallistaminen ja suojelu

|  |  |
| --- | --- |
| Vahvuudet | **Kalastus:** *Kestävät kalastusmenetelmät ja sääntöjen noudattaminen*: Suomessa käytettäviä kalastusmenetelmiä voidaan yleisesti ottaen pitää kestävinä ja esimerkiksi pohjatroolausta ei harjoiteta. Saaliin purkamispakko ei vaikuta suomalaiseen kalastukseen tai sen valvontaan, koska ei-toivottujen sivusaaliiden poisheitto ei ole ongelma suomalaisten alusten harjoittamassa kalastuksessa. Suurin osa laivastosta on pienimuotoisia alle 12 metrin aluksia, jotka käyttävät seisovia pyydyksiä. Hyljekantojen runsastuessa valikoiva rysäkalastus on korvannut verkkokalastusta rannikolla. Kalastuksen valvonta toimii Suomessa hyvin ja vakavia rikkomuksia havaitaan erittäin vähän. Myös lievät rikkomukset ovat vähentyneet voimakkaasti vuonna 2015 käyttöön otetun seuraamusmenettelyn myötä. *Tehokas avomerikalastus* *ja toimijakohtaiset kalastuskiintiöt merialueella*: Silakan ja kilohailin troolikalastus on keskittynyt yhä harvemmille yrityksille. Samalla avomerikalastus on kehittynyt hyvin ammattimaiseksi ja tehokkaaksi sekä kannattavaksi elinkeinoksi. Saalismäärät ovat kasvaneet, vaikka kalastajien ja kalastusalusten määrät ovat pienentyneet. Ala on uskottava toimija markkinoilla. Toimijakohtainen kiintiöjärjestelmä auttaa yrityksiä ajoittamaan kalastusta markkinoiden tarpeisiin ja vähentää kilpakalastusta. Isot troolarit ovat olleet pääosin tyytyväisiä uuteen järjestelmään ja ne ovat ostaneet tarpeen mukaan uusia käyttöoikeuksia ja kiintiöitä. *Usko kalatalouteen sisävesillä ja yhteistyö kalastajien välillä:* Tulevaisuudenusko kannustaa investoimaan ja kehittämään toimintaa. Sisävesillä alalle on tullut uusia yrittäjiä. Mestari-kisällihankkeet ovat tukeneet uusien kalastajien tuloa alalle ja vahvistaneet siten pienimuotoista rannikko- ja sisävesikalastusta. *Tutkimuksen ja kalastajien kumppanuus:* Ohjelmakauden 2014−2020 innovaatio-ohjelmissa on luotu kontakteja kalastajien ja tutkimuksen välille ja saatu aikaan konkreettisia tuloksia esimerkiksi hylkeiden aiheuttamien ongelmien ratkaisussa. Yhteistyön käynnistymiseen on oltu tyytyväisiä ja sitä halutaan jatkaa ja syventää. *Innovatiivisuus ja yrittäjähenkisyys*: Kalastajat ovat valmiita kehittämään toimintaansa ja kokeilemaan uusia ideoita. Yritystoimintaan ollaan valmiita panostamaan paljon ja riskejä uskalletaan ottaa. **Tiedonkeruu**: *Pitkät yhdenmukaiset aikasarjat:* Tiedonkeruun koordinointi Itämeren tasolla alkoi vuonna 1999 ja varsinainen kalatalouden EU-tiedonkeruuohjelma käynnistyi vuonna 2002. Suomessa noudatettiin jo sitä ennen biologisen tiedon keruussa Kansainvälisen merentutkimusneuvoston (ICES) ohjeistusta. Tuloksena tästä ovat pitkät ja yhdenmukaiset aikasarjat, jotka mahdollistavat luotettavien analyysien teon. Tiedonkeruuta harmonisoidaan ja standardoidaan osittain EU:n tasolla, osittain alueellisella Itämeren tasolla, ja Itämeren tason koordinointi on vahvistunut viime vuosina. Myös kerätyn tiedon laatua arvioidaan standardoiduilla menetelmillä.*Tiedon saatavuus ja hyödynnettävyys*: EU:n tiedonkeruuasetus sisältää määräykset tiedon saatavilla pidosta, ja tiedonkeruun rahoitus mahdollistaa osallistumisen kansainvälisellä tasolla tapahtuvaan kansallisten tietojen yhdistämiseen ja hyödyntämiseen. Kansainväliset kontaktit myös lisäävät kansallista osaamista. Seurantatiedot ovat arvokkaita myös tutkimukselle, ja tiedon avoin julkaiseminen on tiedonkeruuohjelman vahvuuksia. *Jatkuvuus*: Taloudelliset ja muut edellytykset tehokkaaseen ja korkealaatuiseen toimintaan on turvattu usean vuoden jaksoissa. Luonnonvarojen ja niiden hyödyntämisen seuranta on pitkäjänteistä työtä, jonka edellytyksenä ovat pitkät, vakioiduilla menetelmillä kerätyt aikasarjat. Myös osaava henkilökunta turvaa jatkuvuutta. *Monipuolisuus:* Luonnonvarakeskuksessa on monipuolinen poikkitieteellinen asiantuntemus ja tietoa kerätään erittäin monipuolisesti kalatalouden eri osa-alueilta. Myös tutkimuksen alueellinen kattavuus on hyvällä tasolla Manner-Suomessa ja Ahvenanmaalla. **Valvonta:** *Nykyaikainen valvontakalusto:* Valvontaviranomaisilla on käytössä riittävästi aluksia ja autoja. Myös Rajavartiolaitoksen lentopartiointi on käytettävissä. *Operatiivinen tehokkuus ja yhteistyö:* Rajavartiolaitoksella on mahdollisuus reagoida nopeasti eteen tuleviin valvontatarpeisiin. eKAKE-tietojärjestelmän kokonaisuudistus on toteutettu. YKP-valvonnan riskiperusteisuus ja suunnitelmallisuus sekä horisontaalinen organisoituminen – yhteistyö ja viestintä YKP-valvonnan eri viranomaisten välillä on toimivaa.*Osaaminen:* Elinkeino-, liikenne- ja ympäristö-keskuksen (ELY) valvojat ovat kokeneita, kielitaitoisia ja tuntevat YKP-lainsäädännön hyvin sekä osaavat käyttää valvonnan työvälineitä. *Sääntöjen noudattamisen kulttuurin vahvistuminen:* Hallinnollisten seuraamusten käyttöönoton myötä rikkomusten lukumäärä on pienentynyt merkittävästi. Auttava ja neuvova ote valvonnassa on myös edistänyt sääntöjen noudattamisen kulttuuria. |
| Heikkoudet | **Kalastus:** *Pieni yksikkökoko, toiminnan hajanaisuus ja heikko taloudellinen kannattavuus:* Pienten yritysten on vaikea saada kalastustoimintaa kannattamaan taloudellisesti ja siksi niiden on vaikea kehittää toimintaansa tai tehdä investointeja. Heikko kannattavuus uhkaa siten erityisesti pienimuotoisen rannikko- ja sisävesikalastuksen jatkuvuutta. Kannattavuusongelmat vaikeuttavat myös uusien yrittäjien alalle tuloa ja yritysten sukupolvenvaihdoksia, koska kalliit alkuinvestoinnit ja taloudellinen epävarmuus eivät houkuttele nuoria alalle. Myös rahoituksen saatavuudessa on pullonkauloja ja erityisesti lainaa turvaavien vakuuksien järjestäminen on hankalaa. Pienistä, hajanaisista toimijoista koostuvalla alalla on haasteita logistiikan ja tehokkuuden kanssa. Pitkät etäisyydet vaikeuttavat yhteistyön kehittämistä esimerkiksi kalasatamissa tai muun arvoketjun kanssa. Pienten kalaerien saaminen markkinoille on haastavaa. *Ammattikalastuksen heikko imago:* Ammattikalastuksen ulkoista kuvaa heikentää vastakkainasettelu vapaa-ajankalastuksen ja ympäristönsuojelun kanssa. Ammattikalastuksesta keskustellaan julkisuudessa eniten lohenkalastuksen yhteydessä, vaikka se on vain yksi osa merialueen rannikkokalastuksesta. Sisävesillä ristiriitoja herättävät troolikalastus, vaelluskalat ja norppa. Keskustelu keskittyy ongelmiin ja ristiriitoihin. Myös elinkeinon oma viestintä on pääosin joko reagointia julkisuudessa esitettyihin näkemyksiin tai viestintää alan ongelmista. Heikko ulkoinen imago on uhka sekä elinkeinon hyväksyttävyydelle muun yhteiskunnan silmissä että sen jatkuvuudelle, kun uusia kalastajia on vaikea rekrytoida. *Yhteistyökyvyn heikkous:* Kalatalouspolitiikan tavoitteiden toteutumiseen vaikuttavat paitsi kalatalouden omat toimet, myös toimintaympäristön muutokset. Erityisesti ympäristö- ja luonnonsuojelulainsäädäntö ja ympäristöpolitiikka vaikuttavat kalatalouden toimintaedellytyksiin. Tämän vuoksi kalatalouspolitiikan toteuttamisessa ei voida keskittyä pelkästään kalatalouden ja sen rakennepolitiikan keinoihin, vaan tiivistä yhteistyötä muiden politiikkalohkojen kanssa tarvitaan vahvistamaan kalatalouspolitiikan vaikuttavuutta. Vaikka elinkeino on tehnyt paljon työtä ympäristökysymysten ratkaisemiseksi, vanhat ristiriidat vaikeuttavat edelleen yhteistyötä eri sidosryhmien kanssa. Rakentava vuoropuhelu ja yhteisten tavoitteiden hahmottaminen tukisivat alan kasvu- ja kehitysmahdollisuuksia. *Vanha aluskanta vaikeuttaa kalastuksen kehittämistä:* Rajoitukset tuen myöntämisessä uusien alusten hankintaan tai alusten kehittämiseen vaikeuttavat laivaston nykyaikaistamista. Esimerkiksi silakan, kilohailin, kuoreen ja särkikalojen laatua on vaikea parantaa ilman mahdollisuutta nykyaikaistaa aluksia. Näiden kalalajien elintarvikekäytön lisääminen edellyttäisi parannuksia aluksilla tapahtuvassa saaliin käsittelyssä ja säilyttämisessä. *Silakan ja muiden kalojen elintarvikelaatu:* Silakkasaaliista suuri osa on käytetty rehuna, jolloin pyydetyn kalan laatuvaatimukset eivät ole olleet yhtä korkeat kuin elintarvikkeeksi kalastetulla kalalla. Alukset ja pyyntitavat vaativat uudistamista, jotta kalojen laatua saadaan parannettua elintarvikekäytön vaatimusten mukaiseksi. Korkea laatu on edellytys saaliin elintarvikekäytön ja yleisesti arvon lisäämiselle. *Kalastajien määrän vähentyminen ja ikärakenne sekä erityisesti merialueella nuorten vähäinen rekrytoituminen alalle:* Ammattikalastajien määrä on pitkään vähentynyt rannikkoalueella. Alan yritykset ovat pieniä ja pienten yritysten kannattavuus heikko, eikä yrityksissä usein ole riittävää uudistumiskykyä muuttuvassa toimintaympäristössä. Kaikissa yrityksissä ei ole riittävää yritystaloudellista tai liikkeenjohdollista asiantuntemusta. Eläkkeelle jäämistä pohtivilla yrittäjillä ei ole kannustimia kehittää yrityksen toimintaa, jos yritykselle ei ole tiedossa jatkajaa. Kalastajien korkea keski-ikä ja nuorten vähäinen rekrytoituminen alalle ennakoi kalastajamäärien nopeaa vähentymistä erityisesti merialueen pienimuotoisessa rannikkokalastuksessa. Kehitys merkitsee ainakin joillain alueilla alan marginalisoitumista niin, että yhteiskunta ja markkinat eivät näe sitä uskottavana toimijana, johon kannattaa sitoutua.*Vesialueiden hallinta eli lupapolitiikka:* Suomen rannikko- ja sisävedet ovat pääsääntöisesti yksityisessä omistuksessa. Vesialueiden hallintayksiköt ovat usein pinta-alaltaan hyvin pieniä. Vain osa yrittäjistä omistaa vesiä tai on osakkaana vesialueessa, eivätkä nämä alueet välttämättä ole ammattikalastuksen kannalta parhaita mahdollisia. Kalastusoikeuksien saanti on monin paikoin vaikeaa ja se vaikeuttaa yritystoiminnan pitkäjänteistä suunnittelua ja uusien yrittäjien alalle tuloa. Ongelmasta kärsii etenkin pienimuotoinen rannikko- ja sisävesikalastus. *Kalastuksen kausiluontoisuus:* Kalastuksen sesonkiluontoisuus vähentää sen houkuttelevuutta elinkeinona, koska ansiot eivät jakaudu tasaisesti koko vuodelle. Toiminta on myös haavoittuvaa, koska esimerkiksi poikkeavien sääolojen pilaamaa kalastussesonkia on vaikea paikata taloudellisesti. Kalan tarjonta ja kysyntä eivät aina kohtaa toisiaan. *Kalakantojen heikentyminen eteläisellä Itämerellä:* Keskisen Itämeren silakkakanta on heikentynyt ja sillä voi olla vaikutusta myös Suomen kalastuslaivaston toimintaan. Itämeren turskakannan tila on voimakkaasti heikentynyt, mutta suomalaiset kalastusalukset eivät juurikaan kalasta kohdennetusti turskaa. **Tiedonkeruu:** *Byrokratia*: EU-sääntöjen ja hallinnoinnin monimutkaisuus ja työläys kuluttavat yritysten ja tiedonkeruuta tekevien tahojen resursseja. Hallinnoinnissa pitäisi pyrkiä mahdollisimman selkeisiin ratkaisuihin.*Sisävesien ja vapaa-ajankalastuksen tutkimus*: tietopohja sisävesien ja vapaa-ajankalastuksen osalta on heikompi kuin merialueiden osalta, koska ne eivät ole kuuluneet tiedonkeruuohjelman piiriin. Tietoa kuitenkin tarvitaan, mutta resursseja on heikommin saatavilla kuin merialueiden tiedonkeruuseen. Myös resurssit alueelliseen yhteistyöhön ovat vähäiset. **Valvonta:** *Resurssit*: Toimintamäärärahojen niukkuus uhkaa toimintaa valvonta- ja seuraamusviranomaisissa. *Tietojärjestelmät*: Tietojärjestelmien kehittäminen on monimutkaistunut. Tietojärjestelmissä on myös jatkuvasti kehittämistarpeita; mm. ilmoitussovelluksissa, tarkastusraportoinnissa, automaattisessa tietojen analysoinnissa ja riskienhallinnassa sekä seuraamusjärjestelmässä.*Digitalisaatiovaje pienimuotoisessa rannikkokalastuksessa:* Osa kalastajista ei vielä käytä sähköisiä sovelluksia, mikä aiheuttaa sekä viivettä että ylimääräistä hallinnollista työtä ja kustannuksia. *Rajavartiolaitoksen rooli*: RVL:n osallistuminen kalastuksenvalvontaan on alisteinen muille lakisääteisille tehtäville, mistä johtuva epävarmuus vaikeuttaa joissain tilanteissa valvonnan suunnittelua.*Osaaminen*: Rajavartiolaitoksen merivartijoiden ja kunnallisten jäljitettävyystarkastajien YKP-osaamisessa on koulutusvajetta.*Punnitusjärjestelmät:* Punnitusten järjestäminen satamissa on usein puutteellista, mikä vaikeuttaa tehokasta valvontaa.  |
| Mahdollisuudet  | **Kalastus:** *Kulutustrendit ja kotimaisen kalan hyvä maine*: Kalan käyttö on Suomessa kohtalaisen korkealla tasolla ja sen kulutus on kasvanut tasaisesti. Kotimaiselle luonnonkalalle ja ravuille on vahva kysyntä, ja niiden markkinointimahdollisuuksia vahvistavat lähiruoka-, terveys- ja ympäristötrendit. Kala on ilmaston ja ympäristön kannalta kestävää ravintoa, koska sen hiilijalanjälki on pieni ja koska kalastus poistaa vesistöistä ravinteita. Ympäristösertifikaatit auttavat vastuullisuudesta viestimisessä ja kuluttajat tuntevat ne hyvin. Kalan kansanterveysvaikutukset on tiedostettu ja esimerkiksi silakkaa voi syödä aiempaa turvallisemmin, koska sen dioksiinipitoisuudet ovat tasaisesti laskeneet. Lisäksi lisääntyvä tieto kalastuksen kestävyydestä ja kalan käytön monista myönteisistä vaikutuksista lisää kalastuselinkeinon hyväksyttävyyttä. Lähiruoka-ajattelun vahvistuminen voi hyödyttää etenkin pienimuotoista rannikko- ja sisävesikalastusta. Myös kalavarojen hyödyntäminen luontomatkailussa on merkittävä mahdollisuus Suomessa.*Huoltovarmuuden ja kotimaisuuden korostuminen yhteiskunnallisissa keskustelussa ja toimissa koronaepidemian jälkeen*: Globaali pandemia ja logistiikan häiriöt ovat korostaneet kotimaisen ruoantuotannon tärkeyttä osana huoltovarmuutta. Kotimaisen kalan osuutta kulutuksesta on mahdollista nostaa kestävällä tavalla, mikä parantaisi huoltovarmuutta ja tasapainottaisi kalatuotteiden kauppatasetta. Huoltovarmuuden merkityksen korostuminen julkisessa keskustelussa ja päätöksenteossa voi parantaa kalatalouden toimintaedellytyksiä.*Hyvässä kunnossa olevat kaupalliset hyödynnettävä kalakannat:* Kalavarat ovat Suomessa pääosin hyvässä kunnossa ja niiden hyödyntäminen on kestävällä tasolla. Silakka- ja kilohailikannat ovat edelleen vahvat, samoin ahven-, muikku-, särkikala- ja kuorekannat. Toisaalta vaellusesteistä kärsivien vaelluskalojen tilanne on heikko, useampi laji on uhanalainen eikä kestä kalastusta. Suomessa on myös paljon vajaasti hyödynnettyjä kalavaroja, ja suuret vesipinta-alat tarjoavat kalastukselle paljon mahdollisuuksia. Kasvavaan kuluttajakysyntään voidaan vastata kestävällä tavalla lisäämällä erityisesti vajaasti hyödynnettyjen kalojen, kuten särkikalojen, käyttöä sekä kasvattamalla silakan elintarvikekäyttöä. Myös kalastuksen perinteisissä arvolajeissa saaliiden kohtuullinen kasvattaminen on mahdollista. Kalojen luonnonlisääntymisen edellytysten parantaminen ja kaupallisten kalakantojen vahvistuminen parantavat toiminnan edellytyksiä. Myös täplärapukannat ovat vahvat. *Teknologian kehittyminen kalastuksessa ja logistiikassa sekä elintarvikekehityksessä*: Teknologian ja logistiikan kehittyminen mahdollistaa kalojen tehokkaamman kuljetuksen käsiteltäviksi, jalostettaviksi ja kauppoihin. Myös pienempien erien keräily helpottuisi tehokkaamman logistiikan myötä, mikä hyödyttäisi etenkin pienimuotoista rannikko- ja sisävesikalastusta. Perkauskoneet helpottaisivat pienten kalojen hyödyntämistä. Myös elintarvikekehityksen edistyminen mahdollistaisi esimerkiksi nyt vajaasti hyödynnettyjen lajien kasvavan käytön. Digitaalisten ratkaisujen kehittäminen (esim. konenäkö) voi tehostaa ja automatisoida toimintaa niin kalastuksessa, kalan käsittelyssä kuin myös viranomaisten suorittamassa kalastuksen valvonnassa ja kalastustietojen keruussa. Pienimuotoiselle kalastukselle tärkeiden hylkeen kestävien pyyntitapojen ja hyljekarkottimien kehittäminen vähentää hylkeiden aiheuttamia haittoja. Hyljekarkottimilla voidaan suojata kalastukselle merkittäviä rannikon läheisiä pyyntialueita. **Tiedonkeruu:** *Alueellinen yhteistyö tehostaa resurssien käyttöä*: Alueellisen yhteistyön tiivistäminen ja tiedonkeruun harmonisointi alueellisella tasolla tehostaa onnistuessaan resurssien käyttöä, lisää käytettävissä olevaa osaamista ja parantaa tiedon laatua. Alueellinen yhteistyö edesauttaa joustavaa ja tehokasta vastaamista muuttuviin tietotarpeisiin. Osana alueellista yhteistyötä kehitettävät alueelliset tietokannat mahdollistavat tietopyyntöihin vastaamisen alueellisella tasolla.*Loppukäyttäjänäkökulma*: Tiedon loppukäyttäjien ja hallinnoijien ottaminen mukaan tiedonkeruun suunnitteluun varmistaa sen, että kerätään vain sellaista tietoa, jolle on tulevaisuudessa käyttöä. Tiedonkeruussa kerättyä dataa hyödyntävät useat eri tahot, ja usein esim. ICESin eri työryhmien esittämiä tietotarpeita ei ole priorisoitu. Tuomalla keskeiset loppukäyttäjät mukaan alueellisten suunnitteluelinten työhön voidaan edistää sitä, että resurssit käytetään kulloinkin tarpeellisimman tiedon keräämiseen. Toimialoja koskevia eri hallinnonalan rekistereitä voitaisiin yhdistää, mikä helpottaisi yrityksiin kohdistuvaa byrokratiaa. Tämä helpottaisi myös tutkimuslaitosten ja viranomaisten tiedon hyödyntämistä, kun samaa toimialaa, esimerkiksi vesiviljelyä, koskevat tiedot olisivat samassa rekisterissä. *Yksityisen ja julkisen sektorin kumppanuus*: Yhteistyö yksityisen sektorin kanssa tehostaa tiedontuotantoa. Joukkoistaminen tuo uusia mahdollisuuksia, esimerkiksi kalastajien omaa näytteenottoa voidaan laajentaa. Yhteistyö kasvattaa myös luottamusta toimijoiden välillä. *Biologisten ja taloudellisten tietojen yhdistäminen*: Kalatalouden tiedonkeruussa kerätään sekä biologista että taloudellista tietoa. Näiden tietojen yhdistäminen on tulevaisuudessa mahdollisuus ja toisaalta välttämättömyys ekologisesti, sosiaalisesti ja taloudellisesti kestävän kalastuksen edistämiseksi.**Valvonta:** *Digitalisaatio ja muu teknologinen kehitys*: Digitalisaation mahdollisuuksien tehokas hyödyntäminen monimutkaistuvassa tehtäväkentässä. Teknologia on yhä helpommin sovellettavissa valvontaan ja nykyään hyödynnetään jo mm. lennokkeja ja satelliittivalvontaa. Automatisaatio sekä elinkeinossa että hallinnossa voi parantaa kustannustehokkuutta. Elinkeinon omien tietojärjestelmien kehittyminen tukee myös valvonnan tehtävien tehokasta hoitamista.*Valvonnan tunnettuuden parantaminen ja tehokas viestintä*: Viestimällä suurelle yleisölle ja päätöksentekijöille YKP-valvonnan roolista vesiluonnonvarojen kestävän käytön turvaamisessa ja kotimaisen kalan saatavuuden varmistamisessa valvonnan yhteiskunnallinen tunnettuus paranee, mikä edesauttaa myös valvontaresurssien turvaamisessa. Tiedottamalla oikea-aikaisesti ja kattavasti toimijoille tulevista muutoksista lainsäädännössä voidaan vähentää väärinymmärryksistä johtuvia rikkeitä sekä vahvistaa sääntöjen noudattamisen kulttuuria. Viestinnässä käytetään eri kanavia monipuolisesti: tiedotteet, blogit, tiedotus- ja koulutustilaisuudet, valvontaviranomaisten Internet-sivut, paikalliset toimintaryhmät, elinkeinon järjestöt ja julkaisut. |
| Uhat  | **Kalastus:** *Hylkeet ja merimetsot*: Itämeren alueella lisääntyneet hyljekannat aiheuttavat taloudellisia tappioita ammattikalastukselle ja etenkin pienimuotoiselle rannikkokalastukselle. Hylkeet rikkovat kalastusvälineitä, syövät saaliskaloja ja vaikeuttavat monin muin tavoin kalastusta. Lisääntyvä hyljekanta voi myös johtaa siihen, että hylkeitä jää enenevästi kalastuksen sivusaaliiksi. Monin paikoin kalastus on hylkeiden takia siirtynyt lähemmäs ranta-alueita ja joutuu siellä kilpailemaan entistä enemmän vesien muiden käyttömuotojen kanssa. Hyljekannan tehokas säätely on vaikeaa, ja hylkeet ovat pysyvä osa meriluontoa. Myös merimetsokannat ovat runsastuneet nopeasti ja niiden vaikutus tuntuu merialueen lisäksi myös sisävesillä. Merimetsojen ammattikalastukselle aiheuttamista haitoista on erilaisia näkemyksiä, mikä aiheuttaa ristiriitoja kalastajien ja luonnonsuojelun välillä ja vaikeuttaa ongelmien tehokasta hallintaa.*Itämeren tila, sisävesien haavoittuvuus ja ilmastonmuutos:* Hyvä veden laatu on ammattikalastuksen tärkeä edellytys. Itämeri ja sisävedet ovat haavoittuvia ekosysteemejä, jotka ovat herkkiä pilaantumiselle ja rehevöitymiselle. Ilmastonmuutoksen aiheuttamat sään ääri-ilmiöt, lumettomat ja sateiset talvet sekä vesien lämpötilan nousu vaikuttavat heikentävästi jo ennestään herkässä tilassa olleeseen Itämereen. Talviaikainen sademäärä ja jokivesien valuman mukana tuleva ravinnekuormitus Itämereen kasvavat, mikä pahentaa rannikon rehevöitymistilannetta, heikentää pohjan hapettomuutta sekä alentaa meriveden suolapitoisuutta. Myös sisävesiä uhkaa rehevöityminen ja lämpeneminen, ja maankäytön muutokset voivat osaltaan aiheuttaa ravinnepitoisuuksien kasvua. Talvien leudontumisen myötä jääpeite vähenee ja jääpeiteaika lyhenee, jolloin talvikalastuskausi lyhenee ja kelirikkoajat pidentyvät. Rannikolla hylkeet vaikeuttavat kalastusta, kun pyyntialueet eivät ole jäässä. Ilmaston lämpeneminen haittaa etenkin kylmän veden lajien kuten lohen ja siian menestymistä. Jäättömät talvet voivat heikentää myös kalojen mädin selviytymistä ja siten heikentää kalakantoja. Ilmastonmuutos voi myös kiihdyttää vieraslajien leviämistä. Uudeksi uhaksi on noussut muoviroskaantuminen.*Kalasatamien poistuminen kalastuskäytöstä:* Kuntatalouden heikkeneminen vähentää kuntien mahdollisuutta rahoittaa julkisia kalasatamia. Uusien kalasatamien rahoittaminen ei ole ohjelmasta mahdollista. Satamaverkoston heikentyminen uhkaa logistiikan toimivuutta ja siten hyvälaatuisen kalan saamista koti- ja vientimarkkinoille. Erityisesti pienten saaliiden saattaminen markkinoille vaikeutuu satamaverkoston harventuessa. Myös edellytykset toimijoiden alueelliselle yhteistyölle heikentyvät, jos satamia poistuu käytöstä. *Sääntelyn lisääntyminen ja monimutkaistuminen:* Useat eri hallinnonalat kehittävät sääntelyään omista lähtökohdistaan. Uudet säännöt ovat yleensä lisätaakka elinkeinon harjoittamiselle. Pahimmillaan säännöt voivat estää jonkin toiminnan kokonaan tai tehdä siitä erittäin hankalaa tai kallista. *Kalakantojen elinvoimaisuuden heikentyminen:* Kalakantojen heikentyminen on uhka kalatalouden ja ympäristönsuojelun näkökulmasta. Uhkatekijöitä ovat erityisesti elinympäristömuutokset, kuten rehevöityminen, vesien lämpeneminen, jokien samentuminen, patoaminen ja muu vesirakentaminen sekä kaivosteollisuus. Myös kalavarojen tilaan nähden liian voimakas kalastus on uhka. Loiset ja vieraslajit uhkaavat kalakantoja. Osa vieraslajeista pystyy leviämään ja lisääntymään luonnon ympäristöissä ja kilpailemaan alkuperäisen lajiston kanssa aiheuttaen jopa paikallisten alkuperäislajien häviämistä. Tämä voi aiheuttaa haittaa Suomen vesiluonnolle ja siihen liittyville elinkeinoille. *Silakan rehu- ja vientikysynnän heikkeneminen:* Turkistalouden heikentyminen on vähentänyt pakastetun rehukalan kysyntää kotimaassa ja viennissä. Turkistalouden kysynnän vähentyminen on vaikeuttanut kalateollisuuden sivuvirtojen hyödyntämistä. *Silakan dioksiinirajojen kiristyminen EU-tasolla:* Silakan dioksiinipitoisuuden raja-arvojen kiristyminen EU-tasolla vaikeuttaisi silakan elintarvikekäytön ja viennin kasvua. *Ulkoisten tekijöiden vaikutukset kalan kysyntään ja toimialan hintakilpailukykyyn:* Koronaepidemia osoitti, kuinka ulkoinen tekijä voi nopeasti romahduttaa kalan kysynnän jopa globaalisti. Toisaalta yritykset pystyivät sopeutumaan muuttuneeseen tilanteeseen suhteellisen nopeasti. Kalan maailmanmarkkinat vaikuttavat kotimaisen kalan tuottajahintoihin. Maailmanmarkkinahintojen laskiessa kotimaisen tuotannon on vaikea kilpailla hinnalla suurten tuottajamaiden tuontia vastaan. *Osaamispääoman katoaminen kalastajien vähentyessä:* Kokeneiden kalastajien lopettaessa katoaa myös tietoa ja osaamista esimerkiksi tiettyjen alueiden kalastuksesta. Pienimuotoisessa rannikko- ja sisävesikalastuksessa kokeneet kalastajat ovat välittäneet osaamistaan aloittaville kalastajille esimerkiksi mestari-kisällihankkeissa, mutta niiden toteuttaminen vaikeutuu, jos osaavia, kokeneita kalastajia ei enää ole tietyllä alueella. Silloin myös alueen erityispiirteiden tuntemus on vaarassa kadota. *Työvoiman heikentyvä saatavuus:* Kalastukseen on erityisesti Etelä-Suomessa ollut vaikea saada työvoimaa. Luonnonkalaa jalostavilla kalastusyrityksillä on myös ollut maataloutta vaikeampaa saada palkata ulkomaista työvoimaa. **Tiedonkeruu:** *Muuttuvat tukikelpoisuussäännöt ja resurssien riittävyys:* On mahdollista, että rahoitusinstrumentin vaihtuessa uudistuvat tukikelpoisuussäännöt muuttavat tiedonkeruun menettelytapoja. Tällöin aikasarjojen vertailukelpoisuus heikentyy. Myös liiallinen harmonisointi voi heikentää kerättävän tiedon laatua ja tiedontuotannon jatkuvuutta. Samanlainen vaikutus voi olla kansallisten tutkimuslaitosten toimintaedellytysten tai resursoinnin muutoksilla. Tähänastinen tiedonkeruun rahoitus on merkinnyt pysyvyyttä ja turvannut aikasarjojen jatkuvuuden. Kasvavat odotukset tiedonkeruulle ja hallitsemattomasti kasvavat tietopyynnöt voivat olla uhka, jos niihin vastaamiseen ei saada riittäviä resursseja. *Yhteistyö kalastajien kanssa*: Kalatalouden tiedonkeruu on jatkossakin erittäin riippuvaista yhteistyöstä kalastajien kanssa. Näin erityisesti Suomen rannikkokalastuksessa, jossa toimijoiden määrä on suuri, toimintayksiköt pieniä ja toiminta hajautettua. Yhteistyön määrää pyritään ohjelman puitteissa myös lisäämään, ja onnistuessaan se tarjoaa uusia mahdollisuuksia. Jotta yhteistyö kalastajien kanssa jatkuisi, on tiedonkeruuta pystyttävä jatkossakin tekemään niin, että kalastajat kokevat hyötyvänsä siitä, eivätkä miellä tiedonkeruuta ja tieteellistä toimintaa osaksi kalastuksen valvontaa. Luottamuksen ja maineen heikentyminen ovat uhka yhteistyölle. *Joustavuuden ja yhdenmukaisuuden välinen tasapaino:* Tiedonkeruun menetelmien ja ohjeiden harmonisointi Euroopan tasolla on joissain tapauksissa liian pitkälle menevää. Olosuhteet ja kulttuuri esimerkiksi Itämerellä ja Välimerellä eivät aina mahdollista samankaltaisten käytäntöjen noudattamista. Tasapaino ohjeistuksen yksityiskohtaisuuden ja toisaalta vertailukelpoisten aikasarjojen jatkuvuuden välillä on osin vielä löytymättä.**Valvonta:** *Muutokset yritysten rakenteissa*: Kalastusalan yritysrakenteessa ja toimintamalleissa tapahtuvat muutokset, erityisesti keskittyminen ja omistusten taustalla olevan kansainvälisen pääoman liikkeet, asettavat valvonnalle työmäärän kasvuna ilmeneviä haasteita. *Muutokset valvonnan tehtävissä*: Vastuiden mahdollinen lisääntyminen vapaa-ajankalastuksen valvonnassa ja muiden toimialojen tehtävissä luo valvontaviranomaisille uusia haasteita, mikä edellyttää varautumista ja kykyä reagoida muutoksiin. *Laajemmat toimintakentän muutokset*: Tulevaisuuteen liittyy epävarmuuksia myös kalastusmahdollisuuksien kehittymisen suhteen. Muutokset ilmastossa vaikuttavat avovesikauden pituuteen, myrskyisyyteen, lajikoostumukseen ja kalastusalueisiin. Yhteiskunnalliset muutokset heijastuvat vesien käyttöön, elämäntapoihin ja arvoihin. Nämä trendit lisäävät todennäköisesti YKP-valvonnalle kohdistuvia vaatimuksia ja uhkaavat resurssien riittävyyttä valvonnan ydintehtävissä.*Osaaminen ja osaajat*: Digitalisaatio ja automatisoituminen saattaa vapauttaa sekä elinkeinossa että hallinnossa resursseja, mutta edellyttää myös uudenlaisia resursseja ja uutta osaamista.  |
| SWOT-analyysin perusteella tunnistetut tarpeet | **Kalastus:**Kotimaiseen kalaan ja kalastukseen liittyy huomattavia kasvun mahdollisuuksia, sillä kalan imago on hyvä ja kysyntä kasvussa. Kasvumahdollisuuksiin voidaan tarttua hyödyntämällä toimialan vahvuuksia ja kehittämällä sen heikkouksia. Toisaalta kalastuksen jatkuvuuden turvaamiseksi tarvitaan toimia alan heikkouksien kehittämiseksi ja ulkoisten uhkien torjumiseksi.SWOT-analyysin perusteella on tunnistettu erityisesti seuraavat tarpeet: - **Uudistumiseen ja jatkuvaan kehittämiseen kannustavan toimintaympäristön luominen.** On tarpeen helpottaa ja vauhdittaa yritysten omaa kehitystyötä keskeisten ongelmien ratkaisemiseksi ja kasvumahdollisuuksien hyödyntämiseksi. Tärkeää on myös tiivistää yksityisen ja julkisen sektorin yhteistyötä, jotta toimialan keskeiset haasteet voidaan ratkaista sekä luoda ennustettavuutta toiminnan suunnittelulle ja investointien toteuttamiselle.- **Kalan korkea laatu.** Korkea laatu on edellytys kalatuotteiden arvon lisäämiselle ja erityisesti silakan ja vajaasti hyödynnettyjen kalojen elintarvikekäytön lisäämiselle. Edellyttää toimia koko arvoketjussa ja erityisesti vanhojen kalastusalusten modernisointia.- **Uusien innovaatioiden ja teknologioiden hyödyntäminen kalastuksessa.** Uudet teknologiat voivat parantaa kalastuksen kannattavuutta ja ympäristökestävyyttä. - **Uusien kalastajien alalle tulon helpottaminen.** Rannikko- ja sisävesikalastuksessa kalastajien keski-ikä on korkea ja uusien kalastajien alalle tulon lisääminen on keskeistä toimialan jatkuvuuden turvaamiseksi ja kotimaisen kalan saannin varmistamisen näkökulmasta.- **Hylkeiden ja muiden kalastukselle vahinkoja aiheuttavien eläinten sekä kalastajien rinnakkaiselon mahdollistaminen.** On tarpeen sekä kompensoida vahinkoja aiheuttavien eläinten aiheuttamia haittoja että tukea toimia, joilla ehkäistään vahinkojen syntyminen.- **Kalasatamien ja purkupaikkojen riittävä kattavuus ja ajantasainen varustelu.** Suomen pitkä rannikko, laajat sisävedet sekä pitkät etäisyydet edellyttävät kattavaa kalasatama- ja purkupaikkaverkostoa. On myös tarpeen kehittää uusia kustannustehokkaita ratkaisuja pienimuotoisen kalastuksen saaliiden maihin tuontiin ja ensikäden käsittelyyn (esim. mobiilit purkupaikkaratkaisut).- **Kotimaisten kalojen, erityisesti silakan ja vajaasti hyödynnettyjen kalalajien, arvon lisääminen.** Kalansaaliin monipuolisempi hyödyntäminen sekä jalostusarvon kasvattaminen lisäävät kotimaisen kalan kysyntää. Tämä voi vaikuttaa positiivisesti myös kalastajan saamaan hintaan.- **Vieraslajien pyynnin tehostaminen.** Vieraslajien (esim. täplärapu, mustatäplätokko, kyttyrälohi) tuotteistaminen ja markkinakysynnän lisääntyminen lisäisi vieraslajeihin kohdistuvaa pyyntipainetta markkinaehtoisesti ja siten parantaisi kotimaisten lajien tilannetta. - **Pienimuotoisen kalastuksen kannattavuuden parantaminen.** Toiminnan monipuolistaminen, energiatehokkuuden kehittäminen, arvon ja jalostusasteen lisääminen sekä yhteistyön kehittäminen korostuvat toiminnan kannattavuuden parantamisessa. Yrityksissä tarvitaan tukea myös osaamisen ja yhteistyön kehittämiseen.- **Kaupalliseen kalastukseen soveltuvien alueiden ja lupien saaminen kalastuskäyttöön.** Suomen rannikkoalueet ja sisävedet ovat yksityisessä omistuksessa. Tietyillä alueilla on haasteita alueiden ja lupien saamisessa kaupalliseen kalastukseen.- **Kalastustoiminnan sopeuttaminen ilmastonmuutokseen.** Ääreistyvät sääilmiöt edellyttävät kalastusalusten turvallisuuden lisäämistä. Lämpenevät talvet edellyttävät talvikalastuksen sopeuttamista. Ilmaston lämpeneminen vaikuttaa kalalajien menestymiseen. Herkät lohikalat kärsivät, kun taas esimerkiksi kuha ja särkikalat hyötyvät vesien lämpenemisestä. - **Kalastuksen toimet ilmastonmuutoksen hillitsemiseksi.** Moottoreiden vaihto energiatehokkaammaksi, kalastusalusten muut toimet energiatehokkuuden parantamiseksi sekä kalansaaliin logistiikan tehostamiseksi pienentävät kotimaisen pyydetyn kalan hiilijalanjälkeä.- **Elinvoimaiset kalakannat.** Kalakantojen elinvoimaisuuden tukeminen edellyttää niiden elinympäristöjen säilyttämistä ja kunnostamista sekä kalavarojen hallinnointia. - **Eläinten hyvinvoinnin kehittäminen.** Työtä ja tutkimusta kalojen hyvinvoinnin parantamiseksi tarvitaan edelleen.- **Kalastukseen liittyvä rakentavan vuoropuhelu sekä yleisen tietämyksen lisääminen kalastuksen ja kalan syönnin yhteiskunnallisista positiivisista vaikutuksista.** Viestinnän, vuoropuhelun ja sidosryhmäyhteistyön kehittyminen sekä tiedon parantaminen ristiriitaisista asioista. Tavoitteena kalastukseen liittyvä rakentava ja ratkaisuhakuinen vuoropuhelu.- **Elinikäinen oppiminen.** Kalastustoiminta vaatii monenlaista osaamista (esim. talous, ympäristöasiat, digitaaliset työkalut) ja sen jatkuvaa kehittämistä. - **Varautuminen ulkoisiin sokkeihin.** Koronapandemia osoitti, että ulkoisen kriisin aikana toimiala tarvitsee nopeasti tukea, koska pienten yritysten omat puskurit ovat pieniä. **Tiedonkeruu:**Tiedonkeruun kansallisen ohjelman sisältöä joudutaan Suomea oikeudellisesti sitovasti aika-ajoin muuttamaan tiedonkeruuta tai kalavarojen hyödyntämistä ohjaavien säädösten tai tietotarpeiden muuttuessa tai toimintaympäristössä tapahtuvien muutosten takia. Unionin monivuotinen ohjelma EU-MAP (sisältää Komission täytäntöönpanoasetuksen (EU) 2021/1168, sekä Komission delegoidun päätöksen (EU) 2021/1167)) velvoittaa Suomen keräämään EU-MAP:issa määrätyt tiedot 1.1.2022 alkaen. Lisäksi alueellisen yhteistyön puitteissa (RCG:t) voidaan jäsenmaiden yksimielisellä päätöksellä määrittää tai muuttaa eräitä tiedonkeruuvelvoitteita.SWOT-analyysin perusteella on tunnistettu seuraavat, jo tiedossa olevat tarpeet: - **Datan tuottaminen merellä tapahtuvan kaupallisen kalastuksen osalta.**  Tiedonkeruuohjelman keskeinen ydin on jatkossakin kiintiöityjen ja muiden kaupallisesti merkittävien kalakantojen (silakka, kilohaili, lohi, kuha, ahven, siika sekä Perämeren muikku) seurannan ja arvioinnin tarvitseman datan tuottaminen ) ja kalakanta-arvioiden teko, kalavarojen hyödyntämisen seuranta sekä kalastusta kuvaavien taloustietojen keruu. - **Sivusaaliin seuraaminen.** Tietotarve nykyistä tarkempaan sivusaaliin seurantaan on olemassa. Ohjelmakaudella 2021−2027 on seurattava tarkasti sivusaalistiedonkeruun kehitystarpeita ja varauduttava mahdollisiin muutoksiin. - **Tiedon tuottaminen vajaasti hyödynnettyjen kalakantojen tilasta niiden hyödyntämisen lisääntyessä.** Särkikalojen ja muiden vajaasti hyödynnettyjen kalojen hyödyntämien saattaa lisääntyä niin merkittäväksi, että se voi lisätä tarvetta niihin kohdistuvaan tiedonkeruuseen. **- Kalastuksen säätelyyn ja hallinnointiin liittyviin uusiin tietotarpeisiin reagoiminen.** Kalojen poisheittokieltoon myönnettyjen poikkeuksien mahdollinen muutos voisi aiheuttaa muutoksia lohenkalastukseen (rysäkalastajille myönnetty poikkeus poisheittokieltoon on määräaikainen).- **Tiedon tuottaminen sisävesien kaupallisesta kalastuksesta ja vapaa-ajankalastuksesta.** Kansallisella tasolla sisävesien kalatalouteen liittyy tietotarpeita niin kaupallisen kalastuksen kuin vapaa-ajankalastuksenkin osalta. Vuonna 2022 voimaan tulevan EU-MAP:in mukaan vapaa-ajankalastuksen saaliista on kerättävä tietoa lohi- meritaimen- ja ankerias- (käsittäen myös sisävedet) sekä turskasaaliista. Vapaa-ajan kalastusta koskevaa tiedonkeruuta voidaan myös tarkentaa alueellisesti RCG Baltic & NANSEA:ssa.- **Tiedon kerääminen vaelluskalakannoista.** Kansalliseen ohjelmaan kuuluu tiedon kerääminen uhanalaista vaelluskalakannoista (meritaimen, ankerias ja osin lohi). Uudessa EU-MAP:issa (voimaan 1.1.2022) korostetaan vaelluskaloihin kohdistuvan tiedonkeruun tärkeyttä. Vaelluskaloihin kohdistuvasta tiedonkeruusta voidaan päättää tarkemmin alueellisesti RCG Baltic & NANSEA:ssa. - **Kalanjalostuksen taloudellisten ja sosiaalisten tietojen kerääminen.** Uudessa EU-MAPissa kalanjalostuksen taloudellisten ja sosiaalisten muuttujien tiedonkeruu ei ole enää velvoitteena mukana vuodesta 2022 lähtien, mutta kansallisella tasolla kalanjalostuksen talous-, työllisyys- ja tuotantotietoihin sekä raaka-ainekäyttöön liittyy edelleen tietotarpeita, ja tiedonkeruun jatkaminen on toivottavaa. Vesiviljelyn tiedonkeruuta koskeva velvoite säilyy ennallaan. - **Resurssit tietopyyntöihin vastaamiseen.** Luonnonvarakeskus vastaa vuosittain yli kymmeneen kalatalouden tiedonkeruuta koskevaan tietopyyntöön. - **Kansainvälinen yhteistyö.** Aktiivinen kansainvälinen osallistuminen edesauttaa tiedonkeruuvelvoitteen täyttämistä, tehostaa tiedonkeruuta sekä mahdollistaa Suomen kalatalouden kansallisten erityispiirteiden huomioimisen kansainvälisessä päätöksenteossa.**Valvonta:** Valvonnassa on SWOT-analyysi perusteella tunnistettu seuraavat tarpeet: - **Saaliiden oikean raportoinnin varmistaminen.** Saaliiden oikean raportoinnin varmistamiseksi tarvitaan tukea vaakojen sekä punnitus- ja lajittelujärjestelmien hankintaan kalan purkamistoimintojen yhteyteen. Lisäksi on tarpeen kehittää, pilotoida ja ottaa käyttöön uusia teknisiä ratkaisuja.. - **Tietojärjestelmien kehitys.** Tietojärjestelmien kehitystyössä on tarpeen uudistaa ilmoitussovelluksia ja tarkastusraportointia, tehostaa ja automatisoida tietojen analysointia ja riskienhallintaa sekä parantaa seuraamusjärjestelmän käytettävyyttä. Kalastuksenvalvojat tarvitsevat toimivat mobiilisovellukset kentällä tehtävän työn tehostamiseksi. Myös EU-lainsäädännön uusien vaatimusten edellyttämät tietojärjestelmät tulee kehittää. - **Osaamisen kehittäminen.** Valvontaviranomaisten koulutusta ja kansainvälisen kokemuksen kerryttämistä tarvitaan. - **Kaluston ja valvontalaitteiden hankinnat.** Ohjelmassa on varauduttava ohjelmakauden aikana ilmeneviin tarpeisiin hankkia viranomaisten käyttöön kalustoa ja valvontalaitteita. Myös alan toimijoiden käytössä olevien valvontalaitteiden hankintaa on tarpeen tukea ohjelmasta (esim. VMS, eLogbook ja ilmoitussovellusten vaatimat laitteet). |
| Perustelut valinnoille | **Kalastus:****Kalastuksen kehitys Suomessa**Kalan kysyntä kasvaa Suomessa ja maailmalla jatkuvasti, joten markkinoilla on paljon potentiaalia kotimaiselle luonnonkalalle. Ilmasto-, lähiruoka- ja terveystrendit tukevat kotimaisen kalan käytön kasvua. Myös alan oma usko toiminnan jatkuvuuteen ja kasvuun on vahvistunut erityisesti sisävesillä, jossa saaliit ovat olleet kasvussa 2010-luvun alusta asti. Myös saaliin arvo on noussut sisävesillä huomattavasti, yli 60 prosenttia vuosikymmenen vaihteesta. Pienimuotoisessa rannikkokalastuksessa sen sijaan kalastajien määrä on vähentynyt ja usko toimialan jatkuvuuteen heikentynyt. Merialueen kalastuksen saalis oli vuonna 2019 volyymiltaan noin 135 miljoonaa kiloa ja arvoltaan noin 36 miljoonaa euroa. Saalis koostuu pääosin silakasta ja kilohailista, ja troolikalastuksen osuus kokonaissaaliista on merkittävä. Troolikalastuksen osuus toimialan tuotoista kattaa noin 70%. Vuonna 2019 merialueella oli noin 400 päätoimista ja noin 1800 sivutoimista kalastajaa. Kalastuksen työllistävyys on kuitenkin yritysten määrään nähden vaatimatonta, koska pääosa kalastusyrityksistä on hyvin pieniä ja kausiluonteisia mikroyrityksiä.Silakan osuus merialueen kaupallisen kalastuksen kokonaissaaliista on noin 90 prosenttia ja arvosta 70 prosenttia. Muita tärkeitä saalislajeja ovat siika, kilohaili, kuha, ahven ja lohi. Lohi on rannikolla monin paikoin taloudellisesti tärkein kalalaji. Lohi on suoramyynnissä erittäin haluttu laji. Oma jalostus lisää kannattavuutta. Ahvenen arvostus ja ahvenfileiden kysyntä ovat kasvussa ja vajaasti hyödynnetyistä särkikaloista tehdyille tuotteille on uusia kotimaisia ostajia. Valtaosa silakkasaaliista ja lähes koko kilohailisaalis käytetään rehuna. Silakan ja kilohailin kalastus on hyvin keskittynyttä, pieni joukko aluksia kalastaa suuren osan saaliista. Silakan kalastus on lisääntynyt viimeisten kymmenen vuoden aikana. Silakkaa on ollut meressä paljon ja saaliskiintiöt ovat olleet suuria. Samaan aikaan osa isoista troolareista on siirtynyt ulkomaalaisten omistukseen ja saalista on alettu purkaa entistä enemmän Ruotsiin ja Viroon. Jotta etenkin silakan kotimaista elintarvikekäyttöä saadaan lisättyä, tarvitaan paljon investointeja koko arvoketjuun eli kalastusaluksista jalostavaan teollisuuteen saakka. Elintarvikekäyttöön kalastettavalla kalalla laatuvaatimukset ovat korkeammat kuin rehukäyttöön kalastettavalla. Elintarvikelaatuisen kalan kysynnän kasvu on entistä tärkeämpää, jos turkistarhauksen kysyntä laskee. Merialueen kalastuslaivaston hallinnointijärjestelmässä Suomen kalastuslaivaston kapasiteetti on jaettu avomerialusten ja rannikkoalusten kesken. Vuonna 2020 avomerialuksia oli yhteensä 43 kappaletta ja niiden yhteenlaskettu vetoisuus oli 8 369 GT ja koneteho 26 656 kW. Kaikki tämän alusryhmän alukset ovat määritelmän mukaan kokonaispituudeltaan vähintään 12-metrisiä. Alusryhmän kokonaiskapasiteetti oli 53,4 % (GT) ja 15,9 % (kW) koko laivastosta. Rannikkoalusryhmässä alukset ovat määritelmän mukaan kokonaispituudeltaan alle 12-metrisiä. Suurin osa Suomen kalastusaluksista kuuluu tähän alusryhmään, yhteensä 3 102 kappaletta. Alusten yhteenlaskettu vetoisuus oli 7 296 GT ja koneteho140 829 kW. Yhteistä kalastuspolitiikkaa koskevassa asetuksessa (1380/2013) määritellään Suomen kalastuslaivaston kapasiteetin ylärajaksi 18 066 GT ja 181 717 kW. Laivaston kapasiteetti on pienentynyt jatkuvasti koko EU-jäsenyyden ajan ja on tällä hetkellä selvästi säädettyjen raja-arvojen alapuolella. Erityisesti pelagisten avomeritroolareiden määrä on alentunut voimakkaasti. Suomi on noudattanut kalastuslaivastoa koskevia säännöksiä hyvin. Asetettuja kalastuskiintiöitä ei ole ylitetty 2000-luvulla. Vuodesta 2017 alkaen on sovellettu siirrettäviä käyttöoikeuksia (TFC) ja toimijakohtaisia kalastuskiintiöitä koskevaa järjestelmää silakan, kilohailin ja lohen kalastuksessa.Suomen kalastuslaivaston hyödyntämä Pohjanlahden silakkakanta on asetuksen 1380/2013 mukaisessa tavoitetilassa. Myös kilohailikanta on tavoitetilassa. Suomenlahden ja Itämeren pääaltaan silakkakanta on tavoitetilaa pienempi. Itäinen turskakanta on heikko, mutta sen merkitys kaupalliselle kalastukselle on marginaalinen. Kaupallisesti hyödynnetyt lohikannat eivät kaikki ole tavoitetilassa. Kalastuslaivaston hyödyntämät kiintiöimättömät kalakannat ovat pääosin paikallisia ja niiden tilasta ei ole tarkkaa tieteellistä arviota. Kiintiöimättömien kalakantojen ja lohikalakantojen kalastusta säädellään teknisillä määräyksillä, koska kalastuspaine syntyy pyydysten käytöstä, eikä laivaston kapasiteetilla ole suurta merkitystä kalastuspaineeseen.STECF:n taloudellisten indikaattoriarvojen perusteella Suomen laivasto olisi vuonna 2018 pääsääntöisesti ollut tasapainossa kalastusmahdollisuuksien kanssa. Vain alle 10 metrin alukset eivät indikaattoritietojen perusteella olisi tasapainossa. Suomen kalastuslaivaston kannattavuus riippuu voimakkaasti silakan ja kilohailin markkinahinnasta. Rannikkokalastuksessa kannattavuutta heikentävät hylkeiden ja merimetsojen aiheuttamat vahingot pyydyksille ja saaliille.Suomen kalastuslaivaston taloudellisessa tarkastelussa tulee lisäksi ottaa huomioon Suomen rannikkokalastuksen erityispiirteet. Suurella osalla tässä laivastonosassa kalastus muodostaa vain osan kokonaistuloista ja on luonteeltaan sivutulon lähde. Suomen ilmasto-olosuhteet eivät talvikauden jäänmuodostuksesta johtuen mahdollista ympärivuotista kalastusta kalastusaluksilla. Kalastus on talvikautena mahdollista vain suurilla troolareilla, tiettyinä ajanjaksoina ja alueilla ei niilläkään. Näistä lähtökohdista arvioiden myös rannikkoalusten kannattavuus on hyväksyttävällä tasolla. Lisäksi rannikkokalastusalusten pääsaalis tulee kiintiöimättömistä kalakannoista, joiden biologinen tila on kestävä.Vuoden 2020 Suomen laivastoraportin mukaan kalastuslaivaston kalastuskapasiteetti on asetuksen 1380/2013 mukaisesti tasapainossa kalastusmahdollisuuksien kanssa eikä laivastossa esiinny ylikapasiteettia. Tämän vuoksi laivaston sopeuttamista pysyvän lopettamisen tuen avulla ei pidetä tarpeellisena. Sisävesikalastuksen saaliin määrä ja arvo ovat 2010-luvun alusta olleet kasvussa. Vuonna 2019 sisävesien kaupallisen kalastuksen saalis oli noin 6,4 miljoonaa kiloa ja sen arvo oli noin 17 miljoonaa euroa. Vuonna 2019 sisävesillä oli noin 300 päätoimista ja noin 1300 sivutoimista kalastajaa. Muikku on koko kaupallisen kalastuksen arvoltaan toiseksi tärkein saaliskala. Viimeisen viidentoista vuoden aikana muikkusaaliin määrä on vaihdellut 2,4–2,8 miljoonan kilon välillä. Seuraavaksi tärkeimpiä sisävesikalastuksen lajeja arvoltaan ovat kuha, ahven ja siika. Etenkin kuhasaaliit ovat viimevuosina kasvaneet. Sisävesikalan kysyntä on vakaata ja hinnat ovat korkeat. Silti sisävesiltä pyydetyn kotimaisen kalan osuus kalakaupassa on vain muutamia prosentteja ja markkinat vetäisivät enemmän kuin kalaa tulee tarjolle. Kuha, siika ja ahven ovat kuluttajien suosiossa ja niitä toivotaan saatavan kalatiskeihin lisää. Muikkua puolestaan on saatavilla runsaasti. Kaupallinen kalastus toimii Suomessa kestävällä tavalla ja kalastuksen valvonta on tehokasta. Kalastuksen kestävyydestä kertoo esimerkiksi silakan ja kilohailin kalastukselle myönnetty kestävän kalastuksen MSC-sertifikaatti. Merkittävimpien kaupallisten kalalajien silakan, ahvenen, muikun ja kuhan kantojen tilanne on hyvä. Särkikalakannat ovat runsastumassa rannikolla ja monilla järvillä. Osaa kalalajeista, kuten särkikaloja ja pientä muikkua, on hyödynnetty vajaasti niiden kantojen tilaan nähden ja niiden elintarvikekäyttöä voidaan siten lisätä kestävästi. Myös silakan elintarvikekäyttöä voidaan lisätä ilman, että saalismäärää tarvitsee kasvattaa, koska tällä hetkellä vain murto-osa silakkasaalista käytetään elintarvikkeena. Kalastuksen kestävä kasvu on siis Suomessa realistinen tavoite.**Erityistavoite 1.1. Taloudellisesti, sosiaalisesti ja ympäristön kannalta kestävän kalastustoiminnan vahvistaminen**EU-asetuksen mukaan erityistavoitteessa tavoitteena on vahvistaa taloudellisesti, sosiaalisesti ja ekologisesti kestävää kalastustoimintaa. Monia Suomen ohjelman SWOT-analyysin perusteella tunnistetuista tarpeita voidaan edistää EMKVR-rahoituksen avulla tämän erityistavoitteen alla. Seuraavaksi on tarkasteltu tarkemmin tunnistettuja tarpeita sekä perustultu niiden mukaisten toimenpiteiden valintaa EMKVR-ohjelman mukaisesti rahoitettaviksi toimenpiteiksi. Ensimmäinen tunnistettu tarvekokonaisuus liittyy toimialan uudistumiseen ja uusiin kasvumahdollisuuksiin: *Uudistumiseen ja jatkuvaan kehittämiseen kannustavan toimintaympäristön luominen* on tarpeen yritysten oman kehitystyön sekä yksityisen ja julkisen sektorin yhteistyön helpottamiseksi ja vauhdittamiseksi. Yleishyödyllisellä ja yritysten omalla tutkimus-, kehitys- ja innovaatiotoiminnalla tuetaan alan uudistumista ja taloudellisen, sosiaalisen ja ekologisen kestävyyden vahvistamista. Koulutus- ja neuvontahankkeilla tavoitellaan toimialan osaamistason nostoa ja yritysten kannattavuuden parantamista. Tähän liittyy myös *elinikäisen oppimisen* tarve: uudistuvalla alalla toimijoiden täytyy jatkuvasti kehittää omaa osaamistaan. Ohjelmakaudella 2014−2020 käynnistettyä innovaatio-ohjelmien konseptia jatketaan. Vuonna 2019 toteutetun väliarvioinnin perusteella innovaatio-ohjelmat ovat tuoneet uudenlainen toimintatavan kalatalousalan TKI-toimintaan. Ohjelmatyyppisen toiminnan käynnistäminen on ollut selkeästi perusteltu ja viisas askel alalla. Yleisesti ohjelma on rahoitusmuotona perinteistä hanketoimintaa joustavampi ja lisää olennaisesti mahdollisuuksia vastata kentän kehitystavoitteisiin ja tuoda lisäarvoa aidon yhteiskehittämisen kautta. Ohjelmamuotoisen kehitystyön on arvioitu myös helpottavan toimialan verkottamista ja lähempää yhteistyötä ja on tältä osin selkeä edistysaskel EMKR:n aiempaan hankerahoitukseen verrattuna. Ohjelmakaudella 2021− 2027 innovaatio-ohjelmilla ratkaistaan alan keskeisiä haasteita ja avataan potentiaalisimpia kasvumahdollisuuksia. Tällaisia kehitysalueita ovat mm. hylkeiden aiheuttamien vahinkojen estäminen, vajaasti hyödynnettyjen kalojen käytön lisääminen ja korkean arvon tuotteiden kehittäminen. Ohjelmissa kehitetään myös kustannustehokkaita, yritysten kannattavuutta ja työolosuhteita parantavia ratkaisuja kalan pyynnin ja saaliin käsittelyn kehittämiseksi. Uutena kokonaisuutena innovaatio-ohjelmiin tuodaan *kalan korkean laadun* kehittäminen. Korkealaatuiset kalatuotteet ovat edellytys alan kasvulle. Tukea tarvitaan erityisesti vajaasti hyödynnettyjen lajien saamiseen entistä enemmän elintarvikekäyttöön sekä niiden elintarvikelaadun parantamiseen. Toistaiseksi silakan ja muiden vajaasti hyödynnettyjen kalojen laadussa on ollut vaihtelua.*Uusien innovaatioiden ja teknologioiden mahdollisuuksien hyödyntäminen kalastuksessa* on myös tärkeää:Uudet teknologiat voivat parantaa kalastuksen kannattavuutta ja ympäristökestävyyttä. Esimerkiksi etämonitoroinnin ja automaation avulla kalastaja voi saada tiedon rysiin menneiden kalojen määrästä ja optimoida siten rysien kokemisen. Tämä myös vähentää turhia kalastusmatkoja ja pienentää hiilijalanjälkeä. Myös *kotimaisten kalojen, erityisesti silakan ja vajaasti hyödynnettyjen kalalajien, arvon lisääminen* liittyy oleellisesti uudistumiseen. Samaan kokonaisuuteen kuuluu *vieraslajien pyynnin tehostaminen:* haitallisten vieraslajien kaupallisen hyödyntämisen lisääminen tuo kalastajille uutta toimeentuloa ja hyödyttää samalla ympäristöä, jos vieraslajien aiheuttamia haittoja luonnon monimuotoisuudelle saadaan vähennettyä. Kalansaaliin arvon lisääminen esimerkiksi jalostusarvon lisäämisen, tuotekehityksen tai brändäyksen avulla lisää kotimaisen kalan kysyntää ja kalastajien kalasta saamaa hintaa. Investointeja tarvitaan kasvun ja kehityksen tukemiseen sekä uusien ratkaisuiden käyttöönottoon. Vuonna 2019 laaditun rahoitusvälineiden käyttöönoton ennakkoselvityksen mukaan kalatalouden alkutuotannon yritysten rahoituksen saatavuudessa esiintyy selkeästi pullonkauloja, ja ongelmat kohdistuvat ensisijaisesti turvaavien vakuuksien puutteeseen. Vakuusinstrumentti voi olla osaratkaisu rahoittajien asettamiin vaatimuksiin ja auttaa korjaamaan mikro- ja pienyrityksille myönnettävän lyhyen, keskipitkän ja pitkän aikavälin velkarahoituksen pullonkauloja. Ohjelmasta pyritään ottamaan käyttöön rahoitusväline, jonka avulla helpotetaan erityisesti kalastajien ja kalastusyritysten lainarahoituksen saantia. EMKVR:n mahdollisuudet tukea aluksiin ja pyydyksiin kohdistuvia investointeja ovat kuitenkin rajalliset myös rahoitusvälineiden kautta myönnettävässä tuessa. Esimerkiksi kalojen elintarvikelaadun kehittäminen vaatisi investointeja aluksiin, sillä osa nykyisestä aluskannasta on keskittynyt ensisijaisesti rehuksi menevän silakan ja kilohailin pyytämiseen. Uudistumisen jälkeen seuraava kokonaisuus on *uusien kalastajien alalle tulon helpottaminen*. Rannikko- ja sisävesikalastuksessa kalastajien keski-ikä on korkea ja uusien kalastajien alalle tulon lisääminen on keskeistä toimialan jatkuvuuden turvaamiseksi ja kotimaisen kalan saannin varmistamisen näkökulmasta. Kalastajien korkean keski-iän ja nuorten vähäisen alalle rekrytoitumisen seurauksena kalastajien määrä on puolittunut 2000-luvun alusta. Sivutoimisten kalastajien määrä on pysynyt vakaampana. Rekisteröityneitä kaupallisia kalastajia on merialueella noin 2 500, sisävesialueella vajaa 2000. Kalastuselinkeinon harjoittajista yli 90 prosenttia harjoittaa pienimuotoista ja monitoimista perheyrittämistä. Kalastus on sesonkiluonteista, minkä vuoksi toimeentulo on tyypillisesti hankittu useasta tulonlähteestä. Kalastajien keski-ikä on 20 vuodessa noussut 10 vuotta ja oli vuonna 2018 jo 58 vuotta. Kalastajien määrä tulee lähivuosina vähenemään voimakkaasti, jollei uusia kalastajia tule. Kalastajien määrä on vähentynyt erityisesti rannikon pienimuotoisessa kalastuksessa, kun taas sisävesillä kalastajien lukumäärä on kasvanut hitaasti. Uusien kalastajien aloittamista vaikeuttavat suurten aloitusinvestointien tarve ja niiden rahoittamisen vaikeus. Tämän vuoksi uusien kalastajien tuloa alalle tuetaan kalastuksen kannattavuutta parantavilla toimilla ja alan keskeisten haasteiden ratkaisemisella. Lisäksi perustetaan aloitustukijärjestelmä aloittaville kalastajille. Se sisältää varsinaisen investointituen lisäksi mahdollisuuden kouluttautumiseen. Lisäksi käyttöönotettavaksi suunniteltu rahoitusväline voi helpottaa erityisesti aloittavien kalastajien lainarahoituksen saantia. Investoinnit ovat kalastusalalla usein kalliita ja yritysten on vaikeaa saada rahoitusta etenkin pienimuotoisessa kalastuksessa. Myös terveyteen ja turvallisuuteen liittyviä investointeja tuetaan, koska ne parantavat työskentelyolosuhteita ja lisäävät siten alan houkuttelevuutta. *Kalasatamien ja purkupaikkojen riittävä kattavuus ja ajantasainen varustelu* on tärkeä kaupallisen kalastuksen edellytys. Tarvitaan kustannustehokkaita, yritysten kannattavuutta ja työolosuhteita parantavia ratkaisuja kalan pyynnin ja saaliin käsittelyn sekä pakkaamisen ja logistiikan kehittämiseksi, jotta hitaat ja raskaat manuaaliset tuotantovaiheet vähenevät, kalan laatu paranee ja jotta pieniäkin kalaeriä on mahdollista saada kannattavasti markkinoille. Satamien ja yhteiskäyttöisen infrastruktuurin säilyttämistä kalastuskäytössä ja niiden jatkuvaa kehittämistä tuetaan. Suomen kalasatamat ja kalan purkupaikat löytyvät keskitetysti EMKR:n nettisivuilta: https://merijakalatalous.fi/kalatalous-suomessa/kalasatama-karttapalvelu/*Pienimuotoisen kalastuksen kannattavuuden parantaminen* on oleellista toimialan jatkuvuuden kannalta. Merialueen kalastuksen kannattavuus on vaihdellut voimakkaasti. Ohjelmakauden 2014−2020 alussa toimialan nettotulos oli voimakkaasti tappiollinen (noin -5,5 milj. euroa). Tulos kääntyi vuonna 2018 kannattavaksi (+3,8 milj. euroa), mutta painui vuonna 2019 jälleen tappiolliseksi. Vähintään 8 500 tienanneet rannikkokalastajat saivat pääosan merikalastajien nettotuloista. Pääsääntöisesti pienimpien rannikkokalastajien tulos oli yleensä tappiollinen ja isojen troolareiden tulokset vaihtelivat paljon. Kannattavuustuloksia tarkasteltaessa on kuitenkin huomioitava, että valtaosa rannikkokalastuksesta on pienimuotoista perheyrittämistä, jossa korvaus työstä saadaan nettotuloksesta. Rannikkokalastusyritysten toiminta on yleensä kausiluonteista, jolloin elinkeinon jatkuvuus tukeutuu myös muihin tulonlähteisiin. Kalastuksen omavaraisuusasteet ovat isoja troolareita lukuun ottamatta hyvät. Kannattavuuden parantaminen edellyttää vanhan aluskannan kehittämistä, hylkeiltä ja merimetsoilta suojautumisen tehostamista, saaliin arvon lisäämistä sekä kalastustoiminnan tehostamista ja modernisointia. Myös uusia toimintatapoja ja yhteistyömalleja on tärkeää kehittää. Kalan pyynti- ja käsittelyprosesseja on kehitetty tutkimuksen ja kalastajien kumppanuusohjelmassa alan yritysten ja tutkimuksen yhteistyönä. Kokemukset ohjelmakaudella rahoitetusta kalastajien ja tutkimuksen kumppanuusohjelmasta ovat olleet erittäin hyviä ja ohjelman avulla on pystytty luomaan uusia ratkaisumalleja alan keskeisiin haasteisiin mm. hyljevahinkojen ehkäisemiseen. *Kalastukseen liittyvä rakentava vuoropuhelu sekä yleisen tietämyksen lisääminen kalastuksen ja kalan syönnin yhteiskunnallisista positiivisista vaikutuksista* on myös tunnistettu tarpeeksi, johon erityistavoitteen rahoituksella halutaan vaikuttaa. Alan imagoa heikentää viestinnän ja yhteiskunnallisen keskustelun painottuminen ongelmiin ja ristiriitoihin. Sen vuoksi jatkuva kehitystyö alan ympäristövaikutusten vähentämiseksi ja *kalojen hyvinvoinnin* parantamiseksi on tärkeää. Havaittuihin ongelmakohtiin puututaan aktiivisesti ja ympäristöyhteistyötä edelleen tiivistetään. Kalojen hyvinvoinnista tarvitaan edelleen lisää tutkimustietoa. Lisäksi tarvitaan panostusta yhteiskunnallisen keskustelun laajentamiseen toimialan kasvumahdollisuuksiin ja myönteisiin vaikutuksiin esimerkiksi ilmastolle, ympäristölle, kansanterveydelle ja taloudelle. Kalan syönnin myönteiset vaikutukset tunnetaan jo melko hyvin, mutta kalastusalan myönteinen kehitys ja sen hyödyt yhteiskunnalle ovat usein jääneet vaille huomiota. Tarvitaan siis rakentavaa vuoropuhelua ja tutkimustietoa sekä sen levittämistä. Vuoropuhelua ja kehittämistoimia tarvitaan myös *kaupalliseen kalastukseen soveltuvien alueiden ja lupien saamiseen kalastuskäyttöön*. Suomessa kalastusoikeus kuuluu rannikolla ja sisävesillä vesialueen omistajalle, ja monilla kalastajilla ei ole omia vesialueita. Kalastusmahdollisuuksien vuokraaminen yksityisiltä vesialueiden omistajilta on monin paikoin osoittautunut vaikeaksi. Myös *kalastustoiminnan sopeuttaminen ilmastonmuutokseen* sekä *kalastuksen toimet ilmastonmuutoksen hillitsemiseksi* ovat tarpeita, joihin vastataan erityistavoitteen 1.1. toimenpiteillä. Ilmaston ja ympäristön muutokset vaikuttavat kalastukseen yhä enemmän. Ilmastonmuutos ja rehevöityminen heikentävät vesien tilaa ja vaikuttavat vesiluonnonvaroihin. Etelä-Suomessa vähäjäiset talvet yleistyvät, talvikalastuskausi lyhenee ja kelirikkoajat pitenevät. Tuulisuus on lisääntynyt, ja on koettu ennätyksellisen kuumia kesiä ja lämpimiä syksyjä. Tämä on vaikuttanut kalakantoihin ja kalastukseen. Itämeren heikkoon tilaan ja ilmastonmuutoksen pyritään vastaamaan toisaalta ympäristötoimilla ja toisaalta tukemalla kalastuksen sopeutumista muuttuviin olosuhteisiin, kuten pidentyvään rospuuttoaikaan ja sään ääri-ilmiöiden lisääntymiseen esimerkiksi alusten ja pyydysten kehittämisellä. EMKVR:sta rahoitettavien toimenpiteiden tavoitteena on, että ohjelmakauden lopussa kalan kasvavaan kulutukseen pystytään vastaamaan markkinaehtoisesti, ala on hyödyntänyt uudet kestävät kasvumahdollisuudet, kalastuksen edellytykset ovat parantuneet, yritysten kannattavuus on parantunut ja alalle on tullut uusia kalastajia. Saaliin arvon kasvua tavoitellaan sekä kalastuksen perinteisissä arvolajeissa että vajaasti hyödynnetyissä kaloissa kalakantojen kestävyys huomioiden. Erityistavoite on jaettu myöhemmin kolmeen teemalliseen toimenpidekokonaisuuteen. Nämä ovat 1) innovaatiot, kehittäminen ja neuvonta, 2) kalastuksen investoinnit ja 3) kalasatamat ja purkupaikat. **Erityistavoite 1.2. Energiatehokkuuden lisääminen ja hiilidioksidipäästöjen vähentäminen** Erityistavoitteessa tavoitteena on ilmastonmuutoksen hillitseminen tukemalla energiatehokkaita ja ilmastoystävällisiä ratkaisuja kalastusaluksilla. Tavoitetta voidaan tukea moottoreiden vaihtamisella sekä uudenlaisten ilmastoystävällisten energialähteiden hyödyntämisellä.Erityistavoitteen käyttöönotolla vastataan erityisesti kahteen SWOT-analyysin perusteella tunnistettuun tarpeeseen: *pienimuotoisen kalastuksen kannattavuuden parantamiseen* ja *kalastuksen toimiin ilmastonmuutoksen hillitsemiseksi.* Lisäksi kokonaisuutta tukee tarve *uusien innovaatioiden ja teknologioiden hyödyntämiseen kalastuksessa*. Kalastustoiminnan hiilijalanjälkeä tulee pienentää kehittämällä kalastustoimintaa ja -teknologioita. Erityisen tärkeitä ovat innovaatiot ja investoinnit, joiden avulla toiminnan energiatehokkuus parantuu esimerkiksi energiaa säästävien moottoreiden tai kalastusmenetelmien avulla. Hiilidioksidipäästöjen vähentämisen lisäksi energiatehokkuus tukee myös kalastuksen kannattavuuden parantamisen tavoitetta.**Erityistavoite 1.3. Kalastustoiminnan väliaikainen lopettaminen** Koronavirusepidemia osoitti, että kalastustoimintaa voi olla tarpeen sopeuttaa ulkoisten sokkien seurauksena. SWOT-analyysin perusteella onkin tunnistettu tarve *varautua ulkoisiin sokkeihin,* joita voivat globaalien kriisien lisäksi olla esimerkiksi paikalliset ympäristökriisit*.* Erityistavoite sisällytetään ohjelmaan tällaisiin äkillisiin kriisitilanteisiin varautumiseksi. Toimenpiteelle varatulla rahoituksella on mahdollista lievittää mahdollisia paikallisia kriisejä. Tuen tarjoaminen laajemmalle kalastajajoukolle kansallisen tai globaalin kriisin vuoksi vaatisi rahoitussuunnitelman muutosta. **Erityistavoite 1.6.Vesiympäristön biologisen monimuotoisuuden ja ekosysteemien suojelun ja ennallistamisen edistäminen** Erityistavoitteeseen liittyy kaksi tunnistettua tarvetta: *kalakantojen elinvoimaisuus* sekä *hylkeiden ja muiden kalastukselle vahinkoja aiheuttavien eläinten sekä kalastajien rinnakkaiselon mahdollistaminen.* Tavoitteena on parantaa kalastuksen ympäristövaikutuksiin liittyvää tietoa ja osaamista, parantaa kalavarojen tilaa kunnostamalla kalojen elinympäristöjä sekä ratkoa hylkeiden ja muiden eläinten kalastukselle aiheuttamia ongelmia. Kalastus ei saa vaarantaa ympäristön tilaa tai luonnon monimuotoisuutta, vaan kalastusmenetelmien tulee olla kestäviä ja *kalakantojen säilyä elinvoimaisina*. Tutkimus- ja kehitystoimia ja ympäristöyhteistyötä tarvitaan kalastuksen ekologisen kestävyyden kehittämiseksi edelleen. Kalastusta säädellään tietoon perustuen, joten tiedon saatavuutta ja kattavuutta täytyy ylläpitää ja kehittää. Ympäristön tilan parantamiseksi tarvitaan myös ympäristökunnostuksia ja uudenlaisia rahoitusmalleja niiden tehostamiseksi. Kalastuksen ympäristö- ja ilmastovaikutusten vähentämiseksi tarvitaan uusien teknologioiden ja toimintatapojen kehittämistä ja käyttöönottoa liittyen esimerkiksi sivusaaliin vähentämiseen ja energiatehokkuuteen. EU:n biodiversiteettistrategian mukaisesti huolehditaan siitä, että elinkeinotoiminta ei heikennä luonnon monimuotoisuutta. Biodiversiteettistrategian tavoitteena on, että Euroopan biologinen monimuotoisuus alkaa elpyä vuoteen 2030 mennessä. Biodiversiteettistrategian mukaan merten ekosysteemien ennallistaminen ja asianmukainen suojelu tuovat merkittäviä terveydellisiä, sosiaalisia ja taloudellisia hyötyjä rannikkoyhteisöille ja koko EU:lle, ja sama pätee myös sisävesiin. Meren ja vesistöjen ennallistaminen tukee paikallista sosioekonomista toimintaa, kuten matkailua ja virkistystoimintaa. Samalla ennallistamisinvestoinneilla voidaan edistää vesisäätelyä, tulvasuojelua, kalanpoikasten elinympäristöjä ja ravinteiden poistamista. Tehokkaampien toimien tarve on sitäkin suurempi, kun ilmaston lämpeneminen pahentaa merkittävästi meri- ja rannikko- ja sisävesiekosysteemien biodiversiteetin vähenemistä. Strategian mukaan tarvitaan erityisesti kalojen tärkeiden kutu- ja kasvualueiden ennallistamista. Merten osalta tavoitteena on suojella 30 % EU:n merialueiden pinta-alasta. Suomen osalta suojelutavoitetta tuetaan ensisijaisesti muista rahoituslähteistä, mutta EMKVR-rahoitusta voidaan suunnata suojelualueiden kalakantojen hoitoon ja käyttöön liittyviin hankkeisiin. Kalakantojen ja luonnonympäristöjen elinvoimaisuus on myös keskeinen edellytys elinkeinokalastuksen jatkuvuudelle. Sen vuoksi ohjelman ympäristötoimien osalta tärkeää on kalavarojen ja vesiympäristön tilan parantaminen, mikä tukee myös heikossa tilassa olevia vaelluskalakantoja. Se edellyttää hyvää tietopohjaa, riittäviä resursseja, toimien vaikuttavuuden parantamista ja uusien rahoitusmallien käyttöönottoa, jotta myös yksityistä rahoitusta saadaan käyttöön aiempaa enemmän. Kalatalouden ympäristöohjelman avulla tuetaan kalakantojen luontaista lisääntymistä ja parannetaan kalavarojen elinympäristön kunnostustoimien vaikuttavuutta. Ohjelmassa kokeillaan myös uusia tulosperusteisia rahoitusmalleja ympäristökunnostuksiin. Lisäksi kokeillaan kunnostusseteleitä, joilla voidaan tukea kunnostustoimia hallinnollisesti kevyin menettelyin. Samoin mahdollisuuksia ympäristötoimien joukkoistamiseen selvitetään. Pyydysten valikoivuutta ja tahattomien saaliiden välttämistä kehitetään. Tahattomat kalansaaliit eivät ole Suomessa suuri ongelma, mutta pyydysten valikoivuutta on tarpeen kehittää edelleen, jotta voidaan mm. paremmin kohdentaa kalastusta haluttuihin lajeihin ja kalakantojen lisääntymisen näkökulmasta riittävän suuriin yksilöihin, vähentää uhanalaisten kalalajien päätymistä saaliiksi sekä vähentää hylkeiden, lintujen ja muiden eläinten jäämistä kalastuksen sivusaaliiksi. Tavoitteena on siis myös suojella ympäristöä, ei ainoastaan vähentää ei-haluttua kalansaalista. Suomen merialueilla esiintyy kahta hyljelajia, harmaahylkeitä eli halleja sekä Itämeren norppia. Hylkeet aiheuttavat vahinkoja etenkin pienimuotoiselle rannikkokalastukselle karkottamalla kaloja, syömällä saaliskaloja pyydyksistä ja rikkomalla pyydyksiä. Luonnonvarakeskuksen tekemien kalastajahaastatteluiden mukaan hylkeet ja merimetsot aiheuttavat vakavia ongelmia kalastuselinkeinon jatkuvuudelle. Vuonna 2019 kalastajien saalisraportoinnin yhteydessä ilmoittamien hylkeiden aiheuttamien saalisvahinkojen arvo oli 357 000 euroa. Kalastajahaastattelujen perusteella hylkeiden aiheuttamat kokonaisvahingot ovat merkittävästi suurempia kuin kalastajien ilmoituksien perusteella lasketut suorat saalisvahingot. Merimetso on levittäytynyt ja runsastunut Itämerellä voimakkaasti 1980-luvulta lähtien. Suomessa se on levittäytynyt koko rannikolle ja sen vaikutus tuntuu myös sisävesillä. Merimetsot syövät kalaravintoa ja vaikuttavat siten kalakantoihin. Vaikutuksen suuruudesta ei ole saavutettu yhteisymmärrystä ja aihe herättää ristiriitoja. Tavoitteena on kalastuksen ja vahinkoja aiheuttavien eläinten toimiva rinnakkaiselo, jossa kalastuksen kannattavuus paranee ja eläinten elinvoimaiset kannat turvataan. Hylkeiden ja merimetsojen aiheuttamia taloudellisia vahinkoja pyritään vähentämään tutkimus- ja innovaatiotoiminnan avulla sekä investoimalla saaliiden suojaukseen ja vahinkojen välttämiseen. Tavoitteena on saada kalastajien käyttöön sellaisia hyvin toimivia menetelmiä ja toimintatapoja saaliin suojaamiseksi ja vahinkojen välttämiseksi, jotka ovat myös ympäristön kannalta kestäviä. Kehitystyötä tehdään tutkimuksen ja kalastajien yhteistyönä. Myös hylkeiden aiheuttamien vahinkojen kompensaatioita jatketaan.Lisäksi vuoropuhelun lisääminen eri intressiryhmien välillä on tärkeää.Kalojen hyvinvointia kehitetään toteuttamalla kalojen hyvinvointiohjelma yhteistyössä yritysten, tutkimuksen ja sidosryhmien kanssa. Tavoitteena on kalojen hyvinvoinnin jatkuva kehittäminen ja sitä koskevan tutkimustiedon lisääminen. Hyvinvointiohjelmassa tarkasteltavia kysymyksiä ovat kalastuksen osalta etenkin kalojen tainnutus kalastusaluksilla volyymikalastuksessa ja pyyntimenetelmien kehittäminen kalojen ja muiden vesieläinten hyvinvoinnin näkökulmasta. Myös EU:n Pellolta pöytään -strategiassa korostetaan eläinten hyvinvoinnin tärkeyttä ja sen vaikutusta myös eläinten terveyteen ja elintarvikkeiden laatuun. Euroopan Unionin neuvoston asetuksessa (EY) N:o 1099/2009 todetaan, että ”eläimiä tulee varjella vältettävissä olevalta kivulta, tuskalta ja kärsimykseltä lopetuksen ja siihen liittyvien toimien aikana” ja että tämän varmistamiseksi ”alan toimijoiden on toteutettava tarpeelliset toimenpiteet”. Hyvinvointiohjelmassa tuetaan kalojen hyvinvointiin liittyvää tutkimus- ja kehitystyötä. Hyvinvoinnille ei vielä ole toimivia indikaattoreita ja mittareita, mutta niitä pyritään kehittämään osana ohjelmaa. Hyvinvoinnin kehittäminen vastaa myös monien kuluttajien toiveeseen eläinten eettisestä kohtelusta. Erityistavoite jakautuu neljään teemalliseen toimenpidekokonaisuuteen. Nämä ovat 1) ympäristön ja kalavarojen tutkimus- ja kehityshankkeet, 2) kalataloudelliset kunnostukset, 3) investoinnit pyydysten valikoivuuteen ja suojaamiseen sekä eläinten hyvinvointiin ja hylkeiden aiheuttamien vahinkojen vähentäminen sekä 4) hylje- ja merimetsokorvaukset. TKI-toiminnan tavoitteena on lisätä ympäristövaikutuksia koskevaa tietoa ja osaamista sekä yleisesti että yritysten toiminnassa. Ympäristökunnostusten ja kalavarojen tilan parantamisen tavoitteena on parantaa erityisesti kaupallisen kalastuksen kohteena olevien kalakantojen elinvoimaisuutta ja tukea siten toimialan kasvutavoitteita ja niiden ekologista kestävyyttä. Ekologista kestävyyttä parantavilla investoinneilla tavoitellaan kalastustoiminnan ympäristövaikutusten vähentämistä sekä kestäviä ratkaisuja hylkeiden kalastukselle aiheuttamien ongelmien hallintaan. Hylkeiden aiheuttamien vahinkojen korvaamisella tuetaan kalastuksen ja hylkeiden rauhallista rinnakkaiseloa. **Erityistavoite 1.4. Tiedonkeruu:**Kalatalouden tiedonkeruuohjelman tavoitteena on EU-lainsäädännön edellyttämien tiedonkeruuvelvoitteiden täyttäminen Euroopan unionin yhteisen kalastuspolitiikan tueksi sekä tieteellisen tiedon ja neuvonannon tuottaminen kalataloutta koskevan päätöksenteon tueksi. Uudistuva EU-lainsäädäntö asettaa tiukat puitteet kalastuksesta ja vesiviljelystä kerättävällä biologiselle, tekniselle, sosioekonomiselle sekä ympäristötiedolle sekä niiden hallinnalle ja käytölle. Kattava tiedonkeruu tukee toimialan kestävyyttä ja biodiversiteetista huolehtimista, sillä se tuottaa luotettavaa tietoa päätöksenteon pohjaksi sekä alan kasvun ja sen vaikutusten seuraamiseen.Tiedonkeruussa on huomioitava myös kansalliset erityispiirteet ja tietotarpeet, jotta tietoa voidaan hyödyntää soveltuvin osin myös kansallisessa päätöksenteossa, kansallisen kalatalouspolitiikan arvioinnissa ja kalatalouden toimintaympäristön muutosten ennakoinnissa. Näitä kansalliseen etuun perustuvia tiedonkeruutoimia on esimerkiksi kalanjalostuksen taloudesta, tuotannosta ja sosiaalisista muuttujista kerättävä tieto. Myös vajaasti hyödynnettyihin kalalajeihin sekä sisävesien kaupalliseen kalastukseen kohdistuvaa tietoa voidaan kerätä mahdollisten yhteistyöhankkeiden puitteissa. Sisävesikalastuksen vaikutusten arviointi on tarpeellista muun muassa siihen kohdistuvien tuki- ja säätelytoimenpiteiden suunnittelemiseksi. Tiedonkeruun yksi keskeisimmistä tehtävistä on *tiedon tuottaminen merellä tapahtuvasta kaupallisesta kalastuksesta ja kalakannoista*. Tiedonkeruuohjelmassa kerätään dataa keskeisimpien kalakantojen (silakka, kilohaili, lohi, kuha, ahven, siika sekä Perämeren muikku) seurantaa ja kannanarviointia varten (esim. syksyisin tehtävä silakan ja kilohailin koetroolaus- ja kaikuluotaustutkimusmatka BIAS). Tiedonkeruussa kerätään myös kalastuksen taloustietoja.Tarpeissa on tunnistettu myös *sivusaaliin seuraamisen* merkitys. Uusi EU-MAP mahdollistaa edelleen sivusaalistiedon (uhanalaiset lintu-, merinisäkäs- ja kalalajit) keruun kalastajan oman ilmoituksen (logbook ja muu vastaava kirjanpito) perusteella. Tietotarve nykyistä tarkempaan sivusaaliin seurantaan on kuitenkin olemassa. Ohjelmakaudella 2021−2027 on seurattava tarkasti sivusaalistiedonkeruun kehitystarpeita ja varauduttava mahdollisiin muutoksiin.*Tiedon tuottaminen vajaasti hyödynnettyjen kalakantojen tilasta niiden hyödyntämisen lisääntyessä* on myös tärkeää. Särkikalojen ja muiden vajaasti hyödynnettyjen kalojen hyödyntämien saattaa lisääntyä niin merkittäväksi, että se voi lisätä tarvetta niihin kohdistuvaan tiedonkeruuseen. Niiden mukanaolo suoraan tiedonkeruuohjelmassa edellyttäisi kuitenkin tiedonkeruun hyväksyttämistä alueellisella ja EU-tasolla (kansallisen työsuunnitelma), mikä saattaa osoittautua hankalaksi. Tiedonkeruu särkikaloista voisi olla mahdollista erillisten hankkeiden (esim. tutkimus- ja innovaatio-ohjelmat) kautta.Vastaavasti *tiedon tuottaminen sisävesien kaupallisesta kalastuksesta ja vapaa-ajankalastuksesta* on tarpeen kansallisten tietotarpeiden näkökulmasta. Vuonna 2022 voimaan tuleva EU-MAP ei edellytä tiedonkeruuta sisävesien kaupallisesta kalastuksesta (lukuun ottamatta vaelluskalojen, kuten lohen ja ankeriaan, kalastusta myös sisävesissä). Uuden EU-MAP:in mukaan vapaa-ajankalastuksen saaliista on kerättävä tietoa lohi-, meritaimen- ja ankerias- (käsittäen myös sisävedet) sekä turskasaaliista. Tiedonkeruuta vapaa-ajan kalastuksesta on parannettava. Osin vastauksena vapaa-ajankalastuksesta kerättävän tiedon luotettavuuden parantamiseen vapaa-ajankalastuskyselyn otoskokoa on kasvatettu 7500:sta 11000:aan. Vapaa-ajan kalastukseen kohdistuva tiedonkeruu voidaan määritellä yksityiskohtaisemmin alueellisesti RCG BALTIC & NANSEA:ssa.*Tiedon kerääminen vaelluskalakannoista*on tunnistettu tarpeelliseksi sekä kansallisella että EU-tasolla:Kansalliseen ohjelmaan kuuluu tiedon kerääminen uhanalaista vaelluskalakannoista (meritaimen, ankerias ja osin lohi). Uudessa EU-MAP:issa (voimaan 1.1. 2022) korostetaan vaelluskaloihin kohdistuvan tiedonkeruun tärkeyttä. Tästä osoituksena meritaimenta ja ankeriasta koskeva tiedonkeruuvelvoite kantojen seurannan ja arvioinnin tarvitseman datan tuottamiseksi ja kalakanta-arvioiden tekemiseksilaajenee, mikä on huomioitava myös kansallisessa ohjelmassa. Lopullinen vaelluskaloihin kohdistuvan tiedonkeruun laajuus voidaan päättää alueellisesti RCG BALTIC & NANSEA:ssa.*Kalanjalostuksen taloudellisten ja sosiaalisten tietojen kerääminen* on tunnistettu jatkossakin tarpeelliseksi. Uudessa EU-MAPissa kalanjalostuksen taloudellisten ja sosiaalisten muuttujien tiedonkeruu ei ole enää velvoitteena mukana vuodesta 2022 lähtien, mutta jäsenmaat voivat niin päättäessään käyttää EMKVR -rahoitusta myös jalostuksen taloudellisten ja sosiaalisten tietojen keräämiseen. Myös komissiolle toimitettavassa työsuunnitelmassa ja vuosiraportissa säilyy mahdollisuus näiden raportointiin. Kansallisella tasolla kalanjalostuksen talous-, työllisyys- ja tuotantotietoihin sekä raaka-ainekäyttöön liittyy edelleen tietotarpeita, ja tiedonkeruun jatkaminen on toivottavaa. Vesiviljelyn tiedonkeruuta koskeva velvoite säilyy ennallaan.Vastaaminen tietotarpeiden kasvuun edellyttää etenkin toiminnan tehostamista ja hallinnon sujuvoittamista, sillä resurssien jatkuva kasvattaminen on haasteellista.*Resurssit tietopyyntöihin vastaamiseen* ja tiedon tuottamiseen täytyy silti taata lainsäädännön edellyttämällä tasolla*.* Luonnonvarakeskus vastaa vuosittain yli kymmeneen kalatalouden tiedonkeruuta koskevaan tietopyyntöön. Tietopyyntöihin vastaaminen annetussa määräajassa (tai muuten kohtuulliseksi katsotussa ajassa) on velvoitettu Euroopan parlamentin ja neuvoston asetuksessa (EU) 2017/1004. Merkittävimmät tietopyyntöjen lähettäjät ovat ICES, STECF, RCG:t, Euroopan komissio sekä erilaiset kansalliset instituutit. Vaikka suurin osa tietopyynnöistä on vuosittain toistuvia, niihin (usein lyhyellä varoitusajalla) tulevat muutokset ja päivitykset työllistävät Luonnonvarakeskuksen henkilökuntaa. Tietopyyntöjen määrä on myös lisääntymässä ja niiden laajuus kasvaa. Resurssit tietopyyntöihin vastaamiseen on turvattava myös tulevaisuudessa.*Kansainvälinen yhteistyö* on tiedonkeruussa lainsäädännön velvoittamaa ja perusteltua muistakin syistä: Aktiivinen kansainvälinen osallistuminen edesauttaa tiedonkeruuvelvoitteen täyttämistä, tehostaa tiedonkeruuta sekä mahdollistaa Suomen kalatalouden kansallisten erityispiirteiden huomioimisen kansainvälisessä päätöksenteossa. Kalatalouden tiedonkeruuohjelman puitteissa osallistutaan vuosittain lukuisiin kansainvälisiin foorumeihin, joista merkittävimmät yhteistyöelimet ovat kansainvälinen merentutkimusneuvosto ICES (useita erillisiä työryhmiä), Itämeren alueen sekä Pohjois- ja Itä-Atlantin alueellinen yhteistyöelin RCG Baltic & NANSEA, taloudellisen tiedonkeruun yhteistyöryhmä RCG ECON sekä STECF. Näillä foorumeilla osallistutaan tiedonkeruuohjelman sisältöjen kehittämiseen ja tietojen käyttöön, analysointiin sekä neuvonantoon (esim. kanta-arviotyö). 1.1.2022 voimaan tulevassa EU-MAPissa annetaan alueellisen tason koordinointielimille päätösvaltaa. Suomen kannalta oleellisia ovat Itämeren, Pohjois-Atlantin ja Pohjanmeren yhteistyöryhmä RCG BALTIC & NANSEA sekä taloudellisen tiedonkeruun yhteistyöryhmä RCG ECON. Näissä ryhmissä voidaan tarkentaa myöhemmin tällä ohjelmakaudella esim. vaelluskaloja sekä vapaa-ajankalastusta koskevan tiedonkeruun vaatimuksia. Tiedonkeruuasetukseen sisältyy velvoite tietokannan määrittelystä, rakentamisesta ja ylläpidosta. Tämän velvoitteen täyttämiseksi Luonnonvarakeskukselle on varmistettava tiedonkeruuvelvoitteiden edellyttämän tiedon saatavuus kaikissa tilanteissa. Kansallisten tietokantojen ylläpidossa ja kehityksessä on myös huomioitava yhteensopivuus kansainvälisten tietokantojen kanssa. Tämä edistää tiedonkeruun laatua ja resurssitehokkuutta.Tärkein tiedonkeruuta koskeva lainsäädäntö koostuu tällä hetkellä (18.5.2021) seuraavista osista:1. Euroopan Parlamentin ja Neuvoston asetus (EU) 2017/1004, joka määrittää kalatalousalan tietojen keruuta, hallintaa ja käyttöä koskevat puitteet sekä EU:n yhteistä kalastuspolitiikkaa koskevien tieteellisten lausuntojen tukemisen.
2. Komission täytäntöönpanoasetus (EU) 2019/909, jossa määritetään tiedonkeruuseen sisältyvät pakolliset tieteelliset tutkimukset sekä kynnysarvot kalastus- ja vesiviljelyalan tietojen keruuta ja hallintaa koskevaa unionin monivuotista ohjelmaa varten.
3. Komission delegoitu päätös (EU) 2019/910, joka määrittää kalastus- ja vesiviljelyalan biologisten, ympäristöä koskevien, teknisten ja sosioekonomisten tietojen keruun ja niiden hallinnan.
4. Lisäksi kansallisen työsuunnitelman tekoa ja tiedonkeruun vuosittaista raportointia varten on erillinen lainsäädäntönsä.

**Erityistavoite 1.4. Valvonta:**Valvonnan tavoitteena on tehokas ja yhteistyöhön perustuva järjestelmä, joka varmistaa yhteisen kalastuspolitiikan velvoitteiden noudattamisen. Maa- ja metsätalousministeriö ja Ahvenanmaan maakunnan hallitus ovat vahvistaneet yhteisen kalastuspolitiikan kansallisen valvontastrategian vuosille 2021-2027. Strategian valmistelu tehtiin yhteistyössä eri valvontaviranomaisten kanssa. Valmistelutyön aikana pyrittiin kartoittamaan tärkeimmät kehittämistarpeet ja ohjelmakauden aikana toteutettavat toimenpiteet valvonnan kustannustehokkuuden ja vaikuttavuuden parantamiseksi. Rahoitettavaksi valitut toimet perustuvat ensisijaisesti tähän strategiaan. Punnitusten järjestäminen satamissa on usein puutteellista, ja toiminnassa hyödynnetään pistokoe- ja valvontasuunnitelmia, jotka sallivat saaliin punnitsemisen näytteenoton perusteella tai kuljetuksen jälkeen. Valvonnan parantaminen edellyttää, että punnitusjärjestelmiä rahoitetaan aktiivisesti yhä useampaan kalan purkupaikkaan s*aaliiden oikean raportoinnin varmistamiseksi*. On tarpeen kehittää, pilotoida ja ottaa käyttöön esimerkiksi saaliiden punnituksiin ja toimijoiden etävalvontaan soveltuvia teknisiä ratkaisuja, jotka tehostavat valvontaa tai vähentävät ihmistyön tarvetta. Tuetaan toimijoiden laitehankintoja ja järjestetään heille käytön tuki. Valvonnan työkalut suunnitellaan mahdollisuuksien mukaan niin, että ne hyödyttävät myös toimijoita.Erityisen paljon valvonnan rahoitusta tarvitaan *tietojärjestelmien kehittämiseen*. Ohjelmakaudella 2014-2020 tehtiin keskusrekisterin kokonaisuudistus, mutta erityisesti ilmoitussovellukset ja tarkastusraportointi sekä osa valvonnan muista tietojärjestelmistä ovat elinkaarensa lopussa, ja ne on uudistettava toimivuuden ja ajantasaisuuden varmistamiseksi. Tietojen analysointia ja riskienhallintaa on tehostettava ja automatisoitava, jotta valvonnan riskiperusteinen toteuttaminen onnistuu käytännössä hyvin. Myös seuraamusmenettelyn työvälineenä ja rikkomusrekisterinä palvelevan tietojärjestelmän käytettävyyttä ja raportointitoimintoja on parannettava. Tällä hetkellä siitä on vaikea saada koostettua rikkomuksia ja seuraamuksia koskevia tietoaineistoja informatiivisessa muodossa. Seuraamusjärjestelmässä on myös paljon hankalasti käytettäviä toiminnallisuuksia. Tietojärjestelmien osalta on lisäksi varauduttava siihen, että EU:n lainsäädännön uudet velvoitteet vaativat järjestelmien kehittämistä edelleen. Valvonnan kustannustehokkuuden parantaminen vaatii siirtymistä sähköisiin menettelyihin kaikissa toimijoiden ilmoituksissa ja digitaalisten työkalujen kehittämistä mm. satamatoimintoihin. Digitalisaatiota hyödynnetään myös viranomaistoiminnan tehostamisessa: kalastuksenvalvojille kehitetään toimivat mobiilisovellukset kentällä tehtävän työn tehostamiseksi.Muuttuva toimintaympäristö vaatii valvontaviranomaisten *osaamisen kehittämistä*. Valvontaviranomaisissa on koulutusvajetta, jonka korjaamisella voidaan lisätä ja parantaa niin merellä tehtävää valvontaa kuin kalakaupan tarkastuksia. Lisäksi uusien säädösten voimaantulo vaatii aina viranomaisten kouluttamista ja resurssien varmistamista. Valvontaviranomaisten koulutus ja osallistuminen useiden jäsenvaltioiden yhteisvalvontaan ja Euroopan kalastuksenvalvontaviraston koordinoimiin operaatioihin on jatkuvasti tärkeää valvonnan yhdenmukaisuuden ja ammattitaitoisuuden varmistamiseksi. Vaikka *valvonnassa käytettävä kalusto* on pääosin ajan tasalla ja riittävää, ohjelmassa on varauduttava siihen, että ohjelmakauden aikana voi nousta tarpeita kaluston modernisointiin. Myös alan toimijoiden käytössä olevien valvontalaitteiden (esim. VMS ja eLogbook) on oltava aina käyttökunnossa ja ajanmukaisia.  |

### Toimintalinja 2: Kestävä vesiviljely sekä jalostus ja markkinat

|  |  |
| --- | --- |
| Vahvuudet | **Vesiviljely:** *Korkea ympäristöosaaminen ja itämerirehu*: Ympäristösääntelyn ja tehostuneen rehunkäytön myötä vesiviljelyn ominaiskuormitus (ravinnekuormitus suhteessa kasvatettua kalakiloa kohti) on laskenut noin 70 % kahden viime vuosikymmenen aikana. Kuormituksen vähentyminen on tapahtunut erityisesti rehunkehityksen, kasvatustekniikoiden ja kalojen valintajalostuksen kehittämisen kautta. Merialueella uusi tuotanto on ohjattu ulkosaaristoon ja viljely-yksiköitä on yhdistetty, millä on ollut myönteisiä seurauksia sekä ympäristön että elinkeinon kannalta. Itämerirehu mahdollistaa ravinteiden kierrättämisen merialueen kasvatuksessa. Sisävesialueilla on investoitu uuteen kiertovesiteknologiaan. *Monipuolinen tuotantoteknologia*: Suomessa toimii moneen erilaiseen tuotantotapaan perustuvia vesiviljelylaitoksia ja ne ovat sijoittuneet eri osiin maata. Kassikasvatusta on meressä, järvissä ja vähäisissä määrin joissakin joissa. Ruokakalaa tuotetaan myös maalla läpivirtausperiaatteella toimivissa laitoksissa ja suljetuissa kiertovesilaitoksissa. Monipuolinen tuotantorakenne antaa laajan pohjan alan kehittymiselle ja uusien innovaatioiden syntymiselle. *Hyvä kalaterveystilanne viljelyssä*: Suomessa on esiintynyt vähän kalojen tauteja, ja hyvää kalaterveystilannetta voidaan pitää suomalaisen vesiviljelyn kilpailuetuna. Hyvä terveystilanne perustuu tautien ennaltaehkäisyyn erityisesti rokotteiden avulla sekä kalojen kontrolloituihin siirtoihin ja toimivaan kalaterveystarkkailuun. Hyvä kalaterveystilanne mahdollistaa poikasten viennin ulkomaille sekä kalaterveyteen liittyvän osaamisen viennin. Vaikka kalaterveystilanne on Suomessa hieman heikentynyt, se on edelleen globaalissa vertailussa hyvällä tasolla. *Rakentava vuoropuhelu sidosryhmien välillä*: Kalatalouden ja erityisesti vesiviljelyn kehittäminen edellyttää ympäristö- ja elinkeinopolitiikan tavoitteiden yhteensovittamista. Ohjelmakaudella 2014−2020 ympäristö- ja elinkeinohallinnon sekä toimialan ja ympäristönsuojelun välinen rakentava vuoropuhelu on kehittynyt ja luottamus eri toimijoiden välillä on parantunut. Elinkeinon toimintaympäristöä pystytään nykyään kehittämään eri osapuolten näkökulmat huomioon ottaen. Toimialan näkemyksen mukaan kehitys on ollut kuitenkin hidasta.*Hyvä tutkimus- ja teknologiaosaaminen sekä yhteistyö elinkeinon ja tutkimuksen välillä*: Suomessa on tutkimuslaitoksia ja osaamiskeskuksia sekä yrityksiä, jotka panostavat kestävään kasvuun ja uudistumiseen. Ohjelmakaudella 2014−2020 käynnistetyt innovaatio-ohjelmat sekä käyttöönotettu korotettu investointituki ovat lisänneet eri tutkimuslaitosten ja toimialan tavoitteellista yhteistyötä sekä aikaansaaneet orastavia innovaatioekosysteemejä erityisesti vesiviljelyn kasvun edistämiseen ja uusien korkean arvon tuotteiden kehittämiseen.  **Jalostus ja kauppa**:*Kotimaisten kalatuotteiden hyvä imago:* Kalatuotteet, erityisesti kotimaiset kalatuotteet, mielletään terveellisiksi, laadukkaiksi ja ympäristöystävällisiksi elintarvikkeiksi. *Ilmastoystävällisyys ja ympäristömerkinnät:* lisääntyvä tietoisuus ruoan ilmasto- ja ympäristövaikutuksista suosii kestävästi tuotettuja ja sertifioituja kalatuotteita. *Ammattimaisuus ja teknologinen osaaminen*: Kalakauppa ja kalanjalostus on ammattimaista toimintaa ja elintarviketurvallisuus on korkealla tasolla. Erityisesti lohikalojen jalostusosaaminen on Suomessa huippuluokkaa. Teknologinen osaaminen on myös korkealla tasolla. *Logistiikka ja raaka-ainetuotanto*: Kaupan ja jalostuksen logistiikka on kehittynyttä ja nykyaikaista, mikä takaa kylmäketjun toimivuuden ja luotettavuuden. Norjan vahva raaka-ainetuotanto ja sen läheisyys on suomalaiselle kalanjalostukselle ja kaupalle etu.*Nopeat ja ketterät yritykset:* Jalostusyritykset ovat reagoineet nopeasti uusiin kuluttajatrendeihin, kuten järvikalan kasvavaan kysyntään, ja kehittäneet uudenlaisia tuotteita markkinoille. Jalostajien kotimarkkinaosaaminen on vahva.  |
| Heikkoudet  | **Vesiviljely:***Pieni laitosten keskikoko ja ravinnepäästöt kassikasvatuksessa:* Merialueen tuotanto on hajallaan pienissä yksiköissä. Vaikka vesiviljelyn ravinnepäästöt ovat vähentyneet merkittävästi, ne aiheuttavat edelleen paikallista kuormitusta vesistöissä ja herättävät siksi ristiriitoja. Ravinnepäästöjen ja merialueen rehevöitymisen vuoksi kassikasvatukseen perustuvaa vesiviljelyä ei ole voitu lisätä merkittävästi esimerkiksi Ahvenanmaalla ja sisäsaaristossa. *Suuret etäisyydet:* Pitkät välimatkat aiheuttavat suuria logistiikkakustannuksia. *Ruokakalatuotannon yksipuolisuus:* Vahvasti yhteen lajiin nojautuva kalankasvatuselinkeino on haavoittuvainen. Markkinahäiriöt, kalataudit ja säätilavaihtelut johtavat ongelmiin helpommin kuin moneen lajiin perustuvassa elinkeinossa. *Epätasa-arvoinen tilanne verrattuna muihin alkutuotannon muotoihin:* tukipolitiikka on erilaista kuin muilla alkutuotannon muodoilla. Kalankasvatuksen on toimittava täysin markkinalähtöisesti ja ilman suoria tuotantotukia. *Koulutuksen ja kehittämisen tuen puute:* Kalatalouden perusopetusta on supistettu, mikä heikentää ammattitaitoisen työvoiman saatavuutta. Alan nopea kehittyminen ja teknistyminen korostavat elinikäisen oppimisen merkitystä.*Lupaprosessien heikko ennakoitavuus ja kannustamattomuus:* Tuotannon kehittäminen pitkällä tähtäimellä on vaikeaa, kun tulevia lupia ja niiden kokoa ei voi täysin ennakoida. Ennakoimattomat lupaprosessit eivät myöskään kannusta kehittämään toimintaa ja investoimaan. Uusien lupien hakemiseen liittyy epävarmuuksia erityisesti vaikutusten mallintamiseen ja hyväksyttävän muutoksen suuruuteen liittyen. Lisäksi epävarmuutta liittyy uusien ympäristötoimien soveltamiseen lupaharkinnassa. Tällaisia ovat mm. päästöperusteinen lupamalli sekä ravinnepäästöjä kompensoivien toimenpiteiden käyttö. *Ruokakalakasvatuksen heikko kannattavuus kiertovesitekniikalla:* Investoinnit kiertovesilaitoksiin ovat suuria ja kalliita, ja tuotantoa on ollut vaikea saada kannattavaksi. Kehittämis- ja tutkimustyötä tarvitaan edelleen. **Jalostus ja kauppa**:*Ammattimaisen työvoiman saatavuus*: Sekä jalostus että kauppa kärsivät ammattitaitoisen työvoiman puutteesta. Alalle suoraan valmistavaa koulutusta ei ole, vaan yritykset joutuvat kouluttamaan työntekijänsä itse. *Kaupan voimakas keskittyminen:* Kala-alan yritysten markkina-asema on heikko suhteessa vähittäiskaupan keskusliikkeisiin. Lisäksi kaupan voimakas ketjuuntuminen vaikeuttaa pienien erien saamista myyntiin. *Kotimaisen kalan tarjonnan sesonkiluonteisuus ja tarjonnan vähäisyys*: Kotimaisen kalan tarjonta on epätasaista ja ajoittain jopa vähäistä, mikä vaikuttaa investointihalukkuuteen ja alan kasvuhakuisuuteen.  |
| Mahdollisuudet | **Vesiviljely:** *Kalankasvatuksen globaali kasvu ja suomalaisen kirjolohen hyvä kysyntä:* Suomessa hallitaan hyvin kirjolohen kasvatus ja jalostus. Kirjolohen kysyntä kotimaassa kasvaa ja sen pohjalle voidaan myös jalostusteollisuudessa rakentaa entistä enemmän kotimaiseen kalaan keskittyvää tuotantoa. Kasvatettu suomalainen kirjolohi tunnustetaan nykyisin kestävästi tuotetuksi ja sen aiheuttama hiilijalanjälki on pieni.Kasvatetun kalan kysyntä kasvaa myös maailmanlaajuisesti, mikä tarjoaa vientimahdollisuuksia myös suomalaisille kestävästi tuotetuille tuotteille. Kasvatuksen erityisosaamiselle ja kestävälle teknologialle on myös vientimahdollisuuksia. Kansainvälisen tutkimus- ja kehitystyön lisääntyminen tarjoaa uusia yhteistyömahdollisuuksia myös suomalaisille toimijoille. *Lähiruoka- ja ympäristötrendit:* Kasvava tietoisuus ilmasto- ja ympäristökysymyksistä lisää kotimaisen kalan kysyntää. Alan on mahdollista markkinoida itseään ympäristöasioiden osaamisella. Toiminnan laatua voi parantaa ja todentaa esimerkiksi hyväksyttyjä laatu- ja ympäristöjärjestelmiä käyttöön ottamalla, ml. luomutuotanto. Kuluttajat ovat kiinnostuneita ympäristösertifikaateista. Kiertotalouden tärkeys on tunnistettu ja vesiviljelyllä on mahdollisuus profiloitua esimerkiksi ravinteiden kierrättäjänä lisäämällä itämerirehun käyttöä. Myös lähiruoka on trendikästä ja kysyttyä. Lähiruoan jatkojalostamiseen voidaan luoda lisäarvoa ja työpaikkoja. Myös elintarviketurvallisuuden korostuminen on mahdollisuus vesiviljelylle, joka tuottaa turvallista ja laadukasta ruokakalaa. Kotimaisten viljelytuotteiden brändäys tarvitsee koko arvoketjun yhteistyötä. *Uudet innovaatiot ja tuotantolajit vesiviljelyssä:* Tutkimuslaitosten ja yritysten tekemä tutkimus- ja kehitystyö luo edellytyksiä uusien lajien tuottamiselle Suomessa. Esimerkiksi kiertovesiteknologia soveltuu monien eri lajien tuottamiseen hallittavissa olosuhteissa. Lisäksi uusia mahdollisuuksia on avomeriteknologian kehittämisessä ja integroitumisessa muuhun avomerialueella tapahtuvaan toimintaan. Samoin ravinteiden kierrättämiseen liittyvät innovaatiot, kuten itämerirehu, ravinnekompensaatiomallit ja päästöperusteinen lupamalli, tarjoavat uusia mahdollisuuksia tuotannon kestävälle kasvattamiselle. Kiertotalousratkaisuiden kehittäminen ja esimerkiksi levänviljelyn tuomien mahdollisuuksien tutkiminen tukevat kasvumahdollisuuksia myös kalankasvatuksessa.*Merialuesuunnittelu ja kaavoitus:* Kansallisessa vesiviljelyn sijainninohjaussuunnitelmassa sekä merialuesuunnitelmassa on tunnistettu Manner-Suomen osalta vesialueet, jonne olemassa olevaa tuotantoa voidaan keskittää ja jonne uutta tuotantoa voidaan kestävästi ohjata. Suunnitelmassa on sovitettu yhteen eri intressien tarpeita. Ahvenanmaan lainsäädännössä on vesiviljelyn sijaintipaikkoja koskevia vaatimuksia. Vesiviljelylaitosten sijoittaminen merialueella paremmin viljelyyn soveltuviin paikkoihin saattaa mahdollistaa laitoskoon kasvattamisen, mikä parantaa yritysten kannattavuutta. Toimialan näkemyksen mukaan suunnittelu ja kaavoitus voivat epäonnistuessaan olla myös uhkia. *Toimialan ulkopuolinen sijoituspääoma:* Vesiviljelyn myönteiset tulevaisuudennäkymät houkuttelevat uusia sijoittajia ja pääomia, mikä parantaa edelleen alan kasvumahdollisuuksia. *Huoltovarmuus:* Kotimainen kasvatettu kala on osa huoltovarmuutta, joka voi korostua aiempaa enemmän koronaviruksen jälkeisessä ajassa. *Lisääntyvä yleinen ymmärrys ja tietämys vesiviljelyalasta ja sen vaikutuksista:* Kuluttajatutkimusten mukaan suomalaiset luulevat vesiviljelyn ympäristövaikutusten olevan suurempia kuin ne todellisuudessa ovat. Tutkimusten mukaan todenmukainen tieto ympäristövaikutuksista lisää vesiviljelyn hyväksyttävyyttä. *Kalojen hyvinvointiin kiinnitetään enemmän huomiota:* Tietoisuus tuotantoeläinten oikeuksista ja hyvinvoinnista lisääntyy. Se voi olla vesiviljelyalalle mahdollisuus, jos alan hyvistä käytännöistä viestitään kuluttajille ja panostuksia kalojen hyvinvointiin jatketaan ja lisätään. Toisaalta yksittäinenkin epäonnistuminen kalojen hyvinvoinnin turvaamisessa voi heikentää alan mainetta. **Jalostus ja kauppa**: *Kalan kysynnän kasvu Suomessa ja globaalisti:* Kalan kysyntä on korkealla tasolla ja sen odotetaan maailmanlaajuisesti kasvavan. Kasvu tulee kohdistumaan erityisesti kasvatettuun kalaan, mikä on jalostuksen kannalta myönteistä kasvatetun kalan tasalaatuisuuden ja toimitusvarmuuden vuoksi. Tämä luo uusia mahdollisuuksia kalan kaupalle ja jalostukselle ja viennin kasvattamiselle. Suomalaisten elintarvikkeiden hyvä maine edistää viennin kasvua. Myös ekologisesti tuotetun ja sertifioidun kalan vientimarkkinoiden odotetaan kasvavan voimakkaasti etenkin Keski-Euroopan ja Aasian suurilla markkinoilla. *Ekologiset trendit, terveyshyödyt ja tuotekehitys:* Ympäristö- ja ilmastotietoisuuden kasvu lisää kysyntää lihaa korvaaville proteiineille. Kalatuotteiden ilmastoystävällisyys luo hyvät edellytykset kysynnän kasvulle ja markkinoinnille. Myös tietoisuus kalan syönnin myönteisistä terveysvaikutuksista on lisääntynyt ja luo uutta kysyntää. Luonnonmukaisesti tuotettujen kalatuotteiden kysyntä kasvaa ja voi avata uusia kasvumahdollisuuksia. *Kalan käytön lisääntyminen ammattikeittiöissä:* Kasvava tietoisuus kalan myönteisistä terveysvaikutuksista ja ympäristöystävällisyydestä kannustaa lisäämään kalan käyttöä myös ammattikeittiöissä. Suurkeittiöihin sopivien tuotteiden kehittäminen lisäisi kalan käytön mahdollisuuksia. *Tuote- ja teknologiakehitys:* Uudet teknologiat tehostavat toimintaa ja mahdollistavat aiemmin vähän käytettyjen kalalajien ja pienten kalojen käytön lisäämisen jalostuksessa. Uudet tuotteet ja lajit lisäävät myös kuluttajien kiinnostusta.*Sivuvirtojen hyödyntäminen:* Erityisesti lohikalojen jalostuksen kautta syntyvien tuotannon sivuvirtojen hyödyntämisen kehittyminen avaa uusia mahdollisuuksia. *Säilyvyyden ja laadun kehittäminen:* Kalakaupan ongelmana on nopeasti pilaantuvien tuotteiden hävikki sekä kalatuotteiden hyvän laadun takaaminen. Uudet pakkausteknologiat ja säilytysratkaisut voivat vähentää hävikkiä sekä parantaa säilyvyyttä ja laatua. *Kaupan keskittyminen:* Kaupan keskittyminen tehostaa logistiikkaa. *Luonnonkalan vierasainepitoisuuksien väheneminen:* Silakan dioksiinipitoisuuksien lasku on parantanut sen elintarvikekäytön mahdollisuuksia ja kysyntää.  |
| Uhat | **Vesiviljely:** *Hylkeet ja merimetsot:* Itämeren alueella voimakkaasti lisääntynyt hyljekanta aiheuttaa taloudellisia tappioita merialueen kalankasvatukselle rikkomalla kasvatuskasseja sekä vahingoittamalla ja tappamalla kaloja. Myös merimetsot ja muut suojellut linnut aiheuttavat taloudellisia tappioita. *Itämeren ja sisävesien haavoittuvuus:* Hyvä veden laatu on vesiviljelyn keskeinen edellytys. Itämeri ja järvivesistöt ovat haavoittuvia ekosysteemejä, jotka ovat herkkiä pilaantumiselle ja rehevöitymiselle. Itämeren rehevöitymisongelman ohella mm. öljy- ja kemikaalikuljetukset ovat uhka merellä toimiville vesiviljelylaitoksille. *Ilmastonmuutos:* Ilmastonmuutos nostaa vesien lämpötilaa, lisää poikkeuksellisia sääolosuhteita ja sään ääri-ilmiöitä sekä leväkukintoja. Nämä kaikki vaikuttavat vedenlaatuun, jonka säilyminen hyvänä on tärkeää kalankasvatukselle. *Tuotannon julkisuuskuvan herkkyys ja viestinnän ristiriitaisuus:* Mikäli alalta tulee kielteisiä uutisia, kuten kalojen hyvinvoinnista piittaamatonta kasvatusta, lääkkeiden käyttöä tai kalatautien leviämistä koskevia viestejä, saattaa tällä olla ainakin tilapäisiä kielteisiä vaikutuksia kysyntään. Eläinproteiinin tehotuotanto ja eläinten pitoon liittyvät olosuhteet, kuten ahtaat tilat ja virikkeettömyys, ovat herättäneet kasvavaa kritiikkiä kuluttajien keskuudessa. Kasvatetun kalan imago ei tässä mielessä ole yhtä hyvä kuin villikalan. Myös muiden eläinlajien kasvatukseen liittyvät mielikuvat esimerkiksi eläintaudeista tai eläinten turhasta lääkitsemisestä voivat vaikuttaa myös kasvatetun kalan kysyntään, vaikka ongelma ei koskisikaan suomalaista kalankasvatusta.*Lupapolitiikan kiristyminen:* Lupapolitiikan kiristykset vaikeuttaisivat uusien lupien saatavuutta ja olemassa olevan tuotannon kasvattamista. *Kansainvälisen lohikaupan vaihtelut:* Lohen hinta kansainvälisessä kaupassa vaikuttaa suoraan suomalaisen kirjolohen kasvatuksen kannattavuuteen ja kilpailukykyyn. Hinnat voivat heilahdella nopeasti ja ennalta-arvaamattomasti, jolloin niihin reagoiminen on vaikeaa. *Ulkoisten vaikutusten aiheuttamat markkinahäiriöt:* Koronavirusepidemia on osoittanut, että ulkoiset tapahtumat voivat vaikuttaa voimakkaasti ja äkillisesti kalan kysyntään ja sekoittaa markkinoita niin kotimaassa kuin globaalisti. *Osaavan työvoiman heikentyvä saatavuus:* Vesiviljelyalan työtehtävät vaativat korkeatasoista osaamista eikä koulutustarjonta täysin vastaa tähän. **Jalostus ja kauppa**:*Kotimaisen alkutuotannon taantuminen:* Nykyisen kalastajasukupolven ikääntyessä on olemassa riski, että kotimaisen kalan tuotanto taantuu, ellei alalle saada rekrytoitua uusia kalastajia. Toimijoiden vähentymisen myötä myös toimitusepävarmuus saattaa kasvaa. Tämä koskee erityisesti logistisia reuna-alueita. Myös vesiviljelyn toimintaedellytysten heikentyminen voi johtaa kotimaisen kalantuotannon taantumaan. *Riippuvuus tuontiraaka-aineesta:* Kalakauppa ja kalan jalostus toimivat pitkälti tuodun kalan varassa. Suomalaisten ostamasta kalasta noin 80% on ulkomaista kalaa. Kotimaisen kalan heikko saatavuus johtuu osittain pyydetyn kotimaisen kalan tuotannon sesonkiluonteisuudesta ja toimitusepävarmuudesta sekä kotimaisen kasvatuksen rajallisesta volyymista. Myös ruokakulttuuri on kehittynyt pitkälle prosessoitua kalaan suosivaan suuntaan ja sen vuoksi korostaa helposti prosessoitavien lohikalojen käyttöä.*Kansainvälinen kilpailu:* Kiristyvä kansainvälinen kilpailu uhkaa suomalaista kalanjalostusta. Etenkin Baltian maiden alhaisempi kustannusrakenne tarjoaa niille kilpailuedun. *Eriarvoisuus tukipolitiikassa suhteessa muihin aloihin ja maihin:* Kalanjalostus toimii Suomessa täysin markkinaperusteisesti, ilman suoria tuotantotukia. *Eläinsuojeluasioihin liittyvät konfliktit:* Mahdolliset konfliktit voisivat haitata kalan hyvin kehittynyttä imagoa ja etenkin kasvatetun kalan kysyntää. *Raaka-aineen hinnan voimakas vaihtelu:* Raaka-aineen hintojen nopea ja voimakas heilahtelu vaikeuttaa jalostusyritysten toimintaa ja tulevaisuuden ennakointia liiketoiminnan kehittämisessä. *Vietyjen kalaraaka-aineiden kysynnän väheneminen:* Esimerkiksi pakastetun silakan ja peratun kirjolohen kysyntä on vähentynyt. Turkistarhauksen väheneminen voi heikentää rehuksi sopivan kalaraaka-aineen kysyntää. *Ulkoisten tekijöiden vaikutus kalan kysyntään:* Koronavirusepidemia osoitti, että ulkoiset tekijät voivat vaikuttaa nopeasti ja voimakkaasti kalan kysyntään niin kotimaassa kuin viennissäkin. Ulkoisiin shokkeihin varautuminen on vaikeaa ja niiden vaikutukset voivat olla merkittävät yritystoiminnan jatkuvuudelle.  |
| SWOT-analyysin perusteella tunnistetut tarpeet | **Vesiviljely:** SWOT-analyysin perusteella on tunnistettu erityisesti seuraavat tarpeet: **- Uudistumiseen ja jatkuvaan kehittämiseen kannustavan toimintaympäristön luominen.** On tarpeen helpottaa ja vauhdittaa yritysten omaa kehitystyötä keskeisten ongelmien ratkaisemiseksi ja kasvumahdollisuuksien hyödyntämiseksi sekä alan monipuolistamiseksi. Tärkeää on myös tiivistää yksityisen ja julkisen sektorin yhteistyötä, jotta toimialan keskeiset haasteet voidaan ratkaista sekä luoda ennustettavuutta toiminnan suunnittelulle ja investointien toteuttamiselle.**- Kalan korkea laatu**. Korkea laatu on edellytys kalatuotteiden arvon lisäämiselle ja arvostuksen lisäämiselle. Edellyttää toimia koko arvoketjussa.**- Uusien innovaatioiden ja teknologioiden hyödyntäminen yritystoiminnassa.** Uudet teknologiat voivat parantaa kannattavuutta ja toiminnan ympäristökestävyyttä ja mahdollistaa siten kestävän kasvun. Digitaaliset työkalut voivat mahdollistaa mm. etäoperoinnin ja kalan käyttäytymiseen perustuvan ennakoinnin kalatautien tai toiminnan ohjauksessa.**- Ympäristövaikutusten pienentäminen ja erityisesti ravinnekuormituksen alentaminen.** Jatkuvaa panostusta tarvitaan toimialan ympäristökestävyyden kehittämiseen kestävän kasvun aikaansaamiseksi ja tukemiseksi. Suomen sisävedet ja Itämeri ovat matalia ja herkkiä vesistöjä ja tämän vuoksi erityisesti ravinnekuormituksen vähentämiseen liittyvät toimet ovat tärkeitä.  **- Hylkeiden ja muiden vahinkoja aiheuttavien eläinten sekä vesiviljelyn rinnakkaiselon mahdollistaminen.** On tarpeen tukea toimia, joilla ehkäistään vahinkojen syntyminen.- **Kannattavuuden parantaminen.** Viljeltävien lajien monipuolistaminen (uudet kalalajit, äyriäiset, levät ja simpukat), energiatehokkuuden kehittäminen, arvon ja jalostusasteen lisääminen, sertifikaatit tai luomutuotantoon siirtyminen sekä yhteistyön kehittäminen korostuvat toiminnan kannattavuuden parantamisessa. Yrityksissä tarvitaan tukea myös osaamisen ja yhteistyön kehittämiseen.**- Sijainninohjauksen kehittäminen, uusien ympäristölupien saanti sekä riittävän laitoskoon saavuttaminen.** Ympäristöluvituksessa tärkeää on luvituksen ennakoitavuuden parantaminen sekä vaikutusarviointimalleista ja työkaluista sopiminen. Lupajärjestelmän tulisi kannustaa toiminnan jatkuvaan kehittämiseen ja ympäristön kannalta hyödyllisten käytäntöjen ja innovaatioiden käyttöönottoon. Tämän vuoksi tiedon lisäämiseen toiminnan vaikutuksista ja vaikutusten seuraamiseksi tarvitaan systemaattisia panostuksia.**- Vesiviljelytoiminnan sopeuttaminen ilmastonmuutokseen.** Ääreistyvät sääilmiöt edellyttävät ennakoivia toimia kasvatustoiminnan sopeuttamiseksi. On tarpeen kehittää viljelymenetelmiä, jotka kestävät lisääntyviä myrskyjä ja korkeampia lämpötiloja. Viljeltävien kalalajien ominaisuuksien on tarpeen kehittää sekä monipuolistaa lajivalikoimaa. **- Vesiviljely-yritysten toimet ilmastonmuutoksen hillitsemiseksi.** Uusiutuvan energian käytön lisääminen, energiatehokkuuden parantaminen sekä logistiikan tehostaminen pienentävät viljellyn kalan hiilijalanjälkeä.- **Eläinten terveyden ja hyvinvoinnin kehittäminen.** Työtä ja tutkimusta kalojen hyvinvoinnin ja kalaterveyden jatkuvaksi parantamiseksi tarvitaan edelleen.- **Vesiviljelyyn liittyvä rakentavan vuoropuhelu sekä yleisen tietämyksen lisääminen toimialan ja kalan syönnin yhteiskunnallisista positiivisista vaikutuksista.** Viestinnän, vuoropuhelun ja sidosryhmäyhteistyön kehittyminen sekä tiedon parantaminen ristiriitaisista asioista. Tavoitteena on rakentava ja ratkaisuhakuinen vuoropuhelu.- **Elinikäisen oppimisen kehittäminen ja osaavan työvoiman saatavuus.** Vesiviljelytoiminta vaatii monenlaista osaamista (esim. talous, ympäristöasiat, digitaaliset työkalut) ja sen jatkuvaa kehittämistä. Työvoiman saatavuuden parantaminen edellyttää alan koulutusta niin ammatillisella puolella kuin korkeakouluissakin. Myös viestintä toimialan mahdollisuuksista on tärkeää, koska se lisää alan houkuttelevuutta.**Jalostus ja kauppa:** SWOT-analyysin perusteella on tunnistettu erityisesti seuraavat tarpeet: **- Uudistumiseen ja jatkuvaan kehittämiseen kannustavan toimintaympäristön luominen.** On tarpeen helpottaa ja vauhdittaa yritysten omaa kehitystyötä keskeisten ongelmien ratkaisemiseksi ja kasvumahdollisuuksien hyödyntämiseksi. Tärkeää on myös tiivistää yksityisen ja julkisen sektorin yhteistyötä, jotta toimialan keskeiset haasteet voidaan ratkaista sekä luoda ennustettavuutta toiminnan suunnittelulle ja investointien toteuttamiselle.**- Kalan korkea laatu**. Korkea laatu on edellytys kalatuotteiden arvon lisäämiselle ja arvostuksen lisäämiselle. Laadun parantaminen edellyttää toimia koko arvoketjussa.**- Uusien innovaatioiden ja teknologioiden hyödyntäminen yritystoiminnassa.** Uudet teknologiat voivat parantaa kannattavuutta ja toiminnan ympäristökestävyyttä ja mahdollistaa siten kestävän kasvun. Tarvitaan erityisesti uusia kalatuotteita, tuotantomenetelmiä ja uusia tapoja hyödyntää kalaa sekä jalostusteollisuuden sivuvirtoja. Näillä parannetaan toiminnan resurssitehokkuutta ja kannattavuutta sekä luodaan korkeampaa arvonlisää raaka-aineista kestävällä tavalla.- **Kansainvälistyminen ja kalan viennin lisääminen.** **- Toimet ilmastonmuutoksen hillitsemiseksi.** Uusiutuvan energian käytön lisääminen, energiatehokkuuden parantaminen sekä logistiikan tehostaminen pienentävät viljellyn kalan hiilijalanjälkeä.- **Yleisen tietämyksen lisääminen toimialan ja kalan syönnin yhteiskunnallisista positiivisista vaikutuksista.** Viestinnän, vuoropuhelun ja sidosryhmäyhteistyön kehittyminen sekä tiedon parantaminen ristiriitaisista asioista. - **Elinikäinen oppiminen ja työvoiman saatavuus.** Yritystoiminta vaatii monenlaista osaamista (esim. talous, ympäristöasiat, digitaaliset työkalut) ja sen jatkuvaa kehittämistä. Työvoiman saatavuuden parantaminen edellyttää alan koulutusta niin ammatillisella puolella kuin korkeakouluissakin. Myös viestintä toimialan mahdollisuuksista on tärkeää, koska se lisää alan houkuttelevuutta. |
| Perustelut valinnoille | **Vesiviljely:** **Vesiviljelyn kehitys Suomessa**Suomen ruokakalatuotanto lisääntyi nopeasti 1980-luvulla ja oli korkeimmillaan 1990-luvun taitteessa yli 19 miljoonaa kiloa. Tämän jälkeen tuotanto vähentyi kansainvälisen kilpailun ja ympäristörajoitteiden kiristyessä. Viimeisinä vuosi vuosina vesiviljelytuotanto on ollut 14 – 15 miljoonaa kiloa. Pääosa ruokakalasta tuotettiin verkkokasseissa merellä. Sisävesilaitoksissa tuotettiin runsas kaksi miljoonaa kiloa. Kiertovesilaitoksissa tuotetaan runsas miljoona kiloa ruokakalaa. Pääosa tuotannosta ja sen arvosta on kirjolohta. Siika on seuraavaksi merkittävin laji. Vuonna 2019 ruokakalaa kasvatettiin Suomessa 15,3 miljoonaa kiloa ja ruokakalatuotannon arvo oli 69,8 miljoonaa euroa. Erikokoisia kalanpoikasia, vastakuoriutuneet pois lukien, tuotettiin istutuksiin ja jatkokasvatukseen yhteensä noin 50 miljoonaa yksilöä. Poikastuotannon arvo vuonna 2019 oli 19,6 miljoonaa euroa. Vesiviljelytuotannon arvon on viime vuosina vaihdellut johtuen lohen maailmanmarkkinahintojen voimakkaasta vaihtelusta. Myös toiminnan kannattavuus on vaihdellut voimakkaasti suhdanteiden mukaan. Vuoden 2015 jälkeen lohen maailmanmarkkinahinnat olivat pitkään poikkeuksellisen korkealla tasolla. Tämä on mahdollistanut tuloksellisen toiminnan ja luonut myös lisäuskoa uusiin kalliimpiin kasvatusteknologioihin.Vesiviljelytuotanto perustuu Suomessa edelleen kirjoloheen: Suomessa kasvatetusta ruokakalasta lähes 95 prosenttia on kirjolohta. Kuluttajille kasvatettu kirjolohi on terveellinen ja turvallinen elintarvikekala, jota on kaupassa jatkuvasti tarjolla. Kasvatetun kirjolohen rasvakoostumus on hyvä ja vierasainepitoisuus vähäinen. Muiden lajien osuus tuotannon määrästä on pysynyt vaatimattomana. Ruokakalatuotannon arvosta vajaa neljännes tulee kirjolohen mädistä ja muista viljelylajeista. Kalan kysynnän kasvuun vastaaminen vaatii myös vesiviljelyn kasvattamista Suomessa. Vesiviljelyn kestävä kasvu vaatii vesistöjen hyvästä tilasta huolehtimista kaikessa toiminnassa. Viljelty kala on terveellistä ja ilmastoystävällistä ravintoa. Se kykenee myös muuntamaan ravintonsa proteiiniksi hyvin tehokkaasti. Vesiviljelyn vesistövaikutukset ovat kokonaisuutena katsoen vähäisiä: vain noin prosentti ihmistoiminnasta aiheutuvasta Itämeren fosforikuormituksesta on peräisin vesiviljelystä. Vesiviljely aiheuttaa kuitenkin pistemäistä ravinnekuormitusta, josta voi olla haittaa sellaisissa paikoissa, joissa veden vaihtuvuus on huono. Itämeren yleinen huono tila vaikeuttaa ravinnekuormituksen lisäämistä. Siksi vesiviljelyn kasvumahdollisuudet painottuvat kiertovesikasvatukseen ja avomerellä tapahtuvaan kasvatukseen. Lisäksi kiertotalouden ratkaisut, kuten itämerirehu ja rehujen kehittäminen edelleen ympäristöystävällisemmiksi ovat keskeisiä vesiviljelytuotannon kestävässä kasvussa. **Erityistavoite 2.1. Kestävän vesiviljelytoiminnan edistäminen**Erityistavoitteessa tavoitteena onvesiviljelyn kehityksen, osaamisen ja kestävän kasvun vauhdittaminen. Kalan kasvava kysyntä luo paljon kasvumahdollisuuksia vesiviljelylle. Vesistöjen hyvän tilan tavoitteiden saavuttaminen ei saa kuitenkaan vaarantua, vaan tuotannon kasvun on perustuttava ympäristön kannalta kestäviin ratkaisuihin. Suurimmat kasvumahdollisuudet ovat ulkosaaristoon ja avoimille merialueille sijoittuvassa merikasvatuksessa sekä korkean teknologian laitoksissa sisävesialueella. Tuotannon kasvu vaatii toimialan keskeisten haasteiden ratkaisemista ja alan jatkuvaa uudistumista. Toimialan ympäristövaikutuksia, kuten hiilijalanjälkeä ja ravinnekuormitusta, pyritään jatkuvasti pienentämään ja myös alan sopeutumista ilmaston ja ympäristön muutoksiin kehittämään. Kasvun aikaansaaminen vesiviljelyssä edellyttää erityisesti kiertovesituotannon kannattavuuden parantumista sekä merialueen tuotannossa ravinnepäästöjen hallintaa sekä jatkuvaa kehitystyötä ympäristövaikutusten edelleen pienentämiseksi. *Uudistumiseen ja jatkuvaan kehittämiseen kannustavan toimintaympäristön luominen* on tarpeen, jotta voidaan helpottaa ja vauhdittaa yritysten omaa kehitystyötä keskeisten ongelmien ratkaisemiseksi ja kasvumahdollisuuksien hyödyntämiseksi. Tärkeää on myös tiivistää yksityisen ja julkisen sektorin yhteistyötä, jotta toimialan keskeiset haasteet voidaan ratkaista sekä luoda ennustettavuutta toiminnan suunnittelulle ja investointien toteuttamiselle.Keskiössä kestävän kasvun tavoittelussa on tutkimus-, kehittämis- ja innovaatiotoiminnan tukeminen erityisesti vesiviljelyn innovaatio-ohjelman kautta. Ohjelmakaudella 2014-2020 vesiviljelyn innovaatio-ohjelmassa rakennettiin kattava yhteistyöverkosto tutkijoiden, elinkeinojen ja viranomaisten välille. Ohjelmassa kehitettiin ratkaisuja kiertovesikasvatuksen kannattavuuden parantamiseen ja erilaisten tuotannollisten haasteiden ratkaisemiseen. Merikasvatuksessa parannettiin tietopohjaa toiminnan ympäristövaikutuksista, otettiin käyttöön uusia ratkaisuja ympäristövaikutusten mittaamiseen sekä parannettiin mallien toimivuutta vaikutusten ennakkoarvioinnissa. Ohjelmassa etsittiin sopivia alueita, joilla uusi tuotanto ei uhkaa ympäristötavoitteiden saavuttamista. Ohjelmakaudella 2021-2027 jatketaan vesiviljelyn innovaatio-ohjelmamallia ja haetaan yksityisen ja julkisen sektorin yhteistyönä ratkaisuja keskeisiin ongelmiin sekä meri- että kiertovesikasvatuspuolella kansallisen ja kansainvälisen yhteistyön kautta. Lisäksi tuetaan yritysten omia TKI-hankkeita. Vesiviljelytoiminta vaatii monenlaista osaamista (esim. talous, ympäristöasiat, digitaaliset työkalut) ja sen jatkuvaa kehittämistä. Sen vuoksi *elinikäisen oppimisen kehittäminen ja osaavan työvoiman saatavuus* ovat tärkeitä. Työvoiman saatavuus ja soveltuvan koulutuksen puute heikentävät etenkin tietyillä alueilla toimialan kasvumahdollisuuksia. Työvoiman saatavuuden parantaminen edellyttää alan koulutusta niin ammatillisella puolella kuin korkeakouluissakin. Lisäksi kehitetään ja otetaan käyttöön jatkuvan oppimisen välineitä. Myös viestintä toimialan mahdollisuuksista on tärkeää, koska se lisää alan houkuttelevuutta. *Kalan korkea laatu* on edellytys kalatuotteiden arvon ja arvostuksen lisäämiselle. Kuluttajien kysyntä kohdistuu hyvälaatuiseen ja hyvänmakuiseen kalaan, jossa ei saa olla makuvirheitä. Laadun parantaminen edellyttää toimia koko arvoketjussa.*Uusien innovaatioiden ja teknologioiden hyödyntäminen yritystoiminnassa* voi parantaa sekä kannattavuutta että ympäristökestävyyttä ja mahdollistaa siten kestävän kasvun. Esimerkiksi uudet digitaaliset työkalut, kuten konenäön soveltaminen, mahdollistavat toimintojen etäoperoinnin merialueella tai kalojen käyttäytymiseen perustuvan ennakoinnin. Uudet innovaatiot voivat mahdollistaa myös sisävesillä nykyisten tuotantoyksiköiden tuotannon kasvun ympäristövaikutuksia lisäämättä. Näiden uusien innovaatioiden aikaansaamiseksi sekä käyttöönottamiseksi tarvitaan yksityisen ja julkisen sektorin yhteistyötä, jolla voidaan pitkäjänteisesti kehittää ratkaisuja toimialan haasteisiin sekä avata uusia kasvunmahdollisuuksia. Myös yksityistä tuotekehitystä ja innovaatioita tarvitaan, samoin yritysten omia kasvu- ja ympäristöinvestointeja. Vesiviljelytuotannon monipuolistamiseksi tarvitaan kehitystyötä ja investointeja liittyen viljeltävien kalalajien monipuolistamiseen sekä levien ja simpukoiden viljelyn käynnistymiseksi. Lisäksi voidaan luoda erilaisia yrityssymbiooseja ja kytkeä kokonaisuuteen esimerkiksi ravinteiden kierrätystä, energiantuotantoa ja kasvihuonetuotantoa.Suomeen on viimeisen vuosikymmenen aikana perustettu kiertovesilaitoksia ja rakennettu kiertovesituotannon pohjalle uusia tuotanto- ja markkinointikonsepteja kasvatetulle kalalle. Kiertovesikasvatus mahdollistaa ravinnekuormituksen merkittävän vähentämisen ja tuotannon järjestämisen markkinakysynnän mukaan. Uusien, Suomen luonnolle vieraiden lajien kasvatus on käytännössä mahdollista vain kiertovesilaitoksissa. Kalan kasvatus kiertovesiympäristössä on kuitenkin osoittautunut haastavaksi. Veden ja kalan laadun hallinta on vaikeaa ja toimintaa on ollut toistaiseksi vaikea saada kannattavaksi. Erikoistuotteiden ja poikasten tuotanto voidaan jo tehdä kannattavasti, mutta ison kalan tuotannossa on edelleen paljon kehitettävää. Merialueilla vesiviljelyn kannattavuus on puolestaan ollut hyvällä tasolla. Kiertovesiviljely edellyttää suuria investointeja muun muassa tekniikkaan, myös ylläpitokustannukset esimerkiksi energian kulutuksen vuoksi ovat suuret. Tämän vuoksi menetelmä ei ole vielä ollut kilpailukykyinen massalajien kuten kirjolohen kasvatuksessa. Tähän asti kiertovesikasvatuksessa on Suomessa kasvatettu arvokkaampia lajeja kuten sampea, nieriää, siikaa ja kuhaa. Maailmalla on esimerkkejä, joissa kiertovesikasvatusta ja perinteistä verkkoallaskasvatusta käytetään rinnakkain. Avomerellä olevien laitosten lisääntyessä ja niiden koon kasvaessa on tarvetta isommille poikasille, joita voidaan kasvattaa kiertovesilaitoksissa. Lohenkin kasvattamisessa ollaan maailmalla jo siirtymässä tämän tyyppiseen tuotantomalliin. Suomella on kiertovesikasvatuksessa runsaasti konkreettisia kilpailuetuja. Suomella on kilpailijoihin verrattuna hyvä asema välttämättömien tuotantopanosten, kuten energian, saatavuudessa ja hinnassa. Meillä on lisäksi puhdasta makeaa vettä, sijoituspaikkoja viljelylaitoksille ja logistiikkamme toimii.Vesiviljelyn kasvutavoitteiden saavuttaminen vaatii yritystoiminnan *kannattavuuden parantamista* erityisesti kiertovesituotannossa. Tämä voi tarkoittaa viljeltävien lajien monipuolistamista (uudet kalalajit, äyriäiset, levät ja simpukat), energiatehokkuuden kehittämistä, arvon ja jalostusasteen lisäämistä, sertifikaatteja ja luomutuotantoon siirtymistä. Yrityksissä tarvitaan tukea myös osaamisen ja yhteistyön kehittämiseen.Vaikka vesiviljely on ekologisesti tehokkain tapa tuottaa eläinproteiinia, sekin vaikuttaa luontoon. Kalankasvatuksen ravinnepäästöt voivat aiheuttaa paikallista rehevöitymistä. Suomen sisävedet ja Itämeri ovat matalia ja herkkiä vesistöjä ja tämän vuoksi erityisesti ravinnekuormituksen vähentämiseen liittyvät toimet ovat tärkeitä. *Ympäristövaikutusten pienentäminen ja erityisesti ravinnekuormituksen alentaminen* vaativat siksi jatkuvasti kehitystyötä ja panostuksia. Kokonaiskuormitus on kuitenkin vähentynyt noin 70 prosenttia 1990-luvun lopusta erityisesti parantuneiden ruokintatekniikoiden ja rehujen kehittymisen vuoksi. Kalankasvatuksen osuus Manner-Suomen ihmistoiminnoista aiheutuvasta fosforikuormituksesta on runsaan prosentin ja typpikuormituksesta runsaan puoli prosenttia. Rehunkehitys on jatkossakin tärkeässä roolissa ympäristövaikutusten vähentämisessä: itämerirehun lisäksi tarvitaan esimerkiksi kasvi- tai hyönteisperäisten rehujen kehittämistä edelleen. Ruokakalan kasvatusta ohjataan kansallisella vesiviljelyn sijainninohjaussuunnitelmalla ympäristön ja muiden toimintojen, kuten mökkeilyn, kannalta sopiville vesialueille. Lupaehtojen mukaan kalankasvatustuotanto ei saa vaarantaa vesien- ja merenhoidon ympäristötavoitteiden saavuttamista. Kasvumahdollisuuksia nähdään erityisesti Pohjanlahdella avomerialueilla. Hylkeiden ja muiden suojeltujen eläinten aiheuttamat vahingot vesiviljelylle ovat kasvaneet. Pääosa vahingoista aiheutuu siitä, että hylkeet tappavat ja vahingoittavat kaloja. Uusia innovaatioita ja investointeja vahinkojen estämiseen tarvitaan, ja lisäksi tuetaan vuoropuhelua eri intressiryhmien välillä ratkaisujen löytämiseksi. *Hylkeiden ja muiden vahinkoja aiheuttavien eläinten sekä vesiviljelyn rinnakkaiselon mahdollistaminen* on tärkeää sekä yritystoiminnan kannattavuuden että eläinten kantojen turvaamisen kannalta. On tarpeen tukea toimia, joilla ehkäistään vahinkojen syntyminen. Tavoitteena on toimivien tekniikoiden ja toimintatapojen kehittäminen alan toimijoiden ja tutkimuksen yhteistyönä. Kasvutavoitteiden kannalta myös *sijainninohjauksen kehittäminen, uusien ympäristölupien saanti sekä riittävän laitoskoon saavuttaminen* ovat oleellisia kysymyksiä. Ympäristöluvituksella varmistetaan vesiviljelytoiminnan kestävyys. Sen kehityksessä tärkeää on ennakoitavuuden parantaminen sekä vaikutusarviointimalleista ja työkaluista sopiminen – yrittäjät ovat kokeneet lupaprosessien olevan liian pitkiä ja vaikeasti ennakoitavia. Edistämällä yhteisten tavoitteiden ja ratkaisumallien etsimistä ympäristöhallinnon ja tutkimuksen kanssa edistetään myös vesiviljelyn luvituksen ennustettavuutta, mikä on olennaisen tärkeää toimialan kasvumahdollisuuksien kannalta. Esimerkiksi yhteinen näkemys hyväksyttävistä ympäristövaikutusten mallinnustavoista on tärkeä tavoite, joka selkeyttäisi lupaprosessia. Lupajärjestelmän tulisi kannustaa toiminnan jatkuvaan kehittämiseen ja ympäristön kannalta hyödyllisten käytäntöjen ja innovaatioiden käyttöönottoon. Esimerkkeinä tästä ovat päästöperusteinen lupa sekä erilaiset ravinnepäästöjä kompensoivat toimet. Tämän vuoksi tiedon lisäämiseen toiminnan vaikutuksista ja vaikutusten seuraamiseksi tarvitaan systemaattisia panostuksia. Sijainninohjauksen kehittäminen sekä merialuesuunnittelu ovat tärkeässä roolissa vesiviljelylle sopivien alueiden osoittamisessa ja niiden saamisessa vesiviljelykäyttöön. Kalantuotantoa avomerelle ohjaavat myös muut yhteiskunnan toiminnot kuten vapaa-ajan käyttö ja vesiliikenne. Suomessa on laadittu Kansallinen vesiviljelyn sijainninohjaussuunnitelma, jonka mukaan kalantuotannon kasvualueet sijaitsevat pääosin ulkosaaristossa ja avoimilla merialueilla. Myös kansallisessa merialuesuunnitelmassa on tunnistettu vesiviljelyyn soveltuvia alueita. Sijainninohjaussuunnitelmassa ja muissa tutkimushankkeissa on paitsi tunnistettu sopivia tuotantoalueita myös arvioitu, kuinka suuria tuotantomääriä alueet kestävät, kun huomioon otetaan vesialueiden ekologia ja muu käyttö. Avomerelle ja ulkosaaristoon voi olla mahdollista sijoittaa suuria tuotantoyksiköitä niin, että ympäristö kestää kuormituksen. Ympäristön kannalta sopivimpia vesialueita ovat syvät ja avoimet vesialueet, missä vesi virtaa ja vaihtuu hyvin. Suomessa merikasvatuslaitokset ovat sijainneet toistaiseksi välisaaristossa tai avomeren reunoilla, mutta osittain suojaisilla alueilla. Täysin avomerellä sijaitsevaa kalankasvatusta ollaan Suomessa vasta suunnittelemassa. Ensimmäinen uusi tuotantolupa merelle monen vuoden tauon jälkeen myönnettiin vuonna 2014 Selkämeren eteläosaan, sillä perusteella, että tuotantopaikka sijaitsi avoimella merialueella hyvissä virtausolosuhteissa. Ensisijaisesti avoimilta merialueilta pyritään löytämään kasvatuspaikkoja, jotka ovat edes osittain suojassa pahimmilta myrskyiltä. Yrittäjät ovat olleet kuitenkin kiinnostuneita kalankasvatuksesta myös täysin avoimilla merialueilla, kunhan sinne löydetään aluksi soveltuvat kustannustehokkaat tuotantotavat ja logistiset ratkaisut. Avomerikalankasvatuksen haasteena ovat erittäin vaikeat tuotanto-olosuhteet, kuten korkeat aallot. Kasvatuslaitteiden tulee kestää pahimmatkin olosuhteet, lisäksi veneiden ja muiden rakenteiden tulee olla turvallisia. Myös kalojen hyvinvointi tulee ottaa huomioon. Huoltoetäisyyden kasvaessa logistiikka on kalliimpaa ja siksi muun muassa tarvitaan erilaisia ruokintatekniikoita, jotka edellyttävät uudenlaisia tiedonsiirtoratkaisuja. Suomessa erityishaasteina ovat talvi ja jää; käytännössä mitään tuotantolaitteistoa ei voi jättää pintaan sellaisille kasvatuspaikalle, jossa jäämassat liikkuvat, vaan ne on tuotava saariston suojaan syksyllä. Näin jäämassat eivät irrota ja hajota kasvatuslaitteistoja. Itämeren aallokko on myös terävämpää kuin valtamerien maininki, mikä rasittaa kasvatuslaitteistoa eri tavalla. Suomeen tulisi kehittää kasvatusratkaisuja, jotka olisivat kestäviä mutta myös nopeasti liikuteltavia.Kuten muidenkin elinkeinojen, myös vesiviljelytoiminnan täytyy *sopeutua ilmastonmuutokseen*. Ääreistyvät sääilmiöt edellyttävät ennakoivia toimia kasvatustoiminnan sopeuttamiseksi esimerkiksi talvimyrskyihin ja vesien lämpenemiseen. On tarpeen kehittää viljelymenetelmiä, jotka kestävät lisääntyviä myrskyjä ja korkeampia lämpötiloja. Viljeltävien kalalajien ominaisuuksien on tarpeen kehittää sekä monipuolistaa lajivalikoimaa. Lämpimät kesät edistävät kalatautien puhkeamista, mikä edellyttää jatkuvaa panostamista hyvän kalaterveystilanteen säilyttämiseen. Lisäksi tarvitaan *vesiviljely-yritysten toimia ilmastonmuutoksen hillitsemiseksi*. Tällaisia toimia voivat olla esimerkiksi uusiutuvan energian käytön lisääminen, energiatehokkuuden parantaminen sekä logistiikan tehostaminen, sillä ne pienentävät viljellyn kalan hiilijalanjälkeä.Kalojen *terveys ja hyvinvointi* ovat Suomessa hyvällä tasolla, ja niitä kehitetään edelleen uusimman tutkimustiedon pohjalta. Hyvä terveystilanne ja kalojen hyvinvointi ovat kriittinen menestystekijä alan kehittymiselle, ja niiden kehittämiseksi tarvitaan lisää tutkimustietoa, innovaatioita ja investointeja. Kalojen hyvinvointi on tärkeää paitsi eettisesti, myös niiden laadun kannalta: kalojen kokema stressi heikentää niiden elintarvikelaatua. Euroopan Unionin neuvoston asetuksessa (EY) N:o 1099/2009 todetaan, että ”eläimiä tulee varjella vältettävissä olevalta kivulta, tuskalta ja kärsimykseltä lopetuksen ja siihen liittyvien toimien aikana” ja että tämän varmistamiseksi ”alan toimijoiden on toteutettava tarpeelliset toimenpiteet”. Virikekasvatuksella on tutkimuksissa havaittu olevan myönteisiä vaikutuksia kalojen terveyteen ja hyvinvointiin sekä selviytymiseen luonnossa istutuksen jälkeen. Virikekasvatuksesta tarvitaan kuitenkin vielä lisää tutkimustietoa. Tutkimus- ja kehityshankkeiden lisäksi tarvitaan myös hyvinvointiin liittyviä investointeja. Hyvinvointi- ja terveyskysymysten huomioiminen on tärkeää niin eettisyyden, kalan laadun kuin kuluttajien hyväksynnän kannalta, mikä todetaan myös EU:n Pellolta pöytään -strategiassa. Strategian tavoitteena on myös vesiviljelyssä käytettävien lääkkeiden tarpeen vähentäminen. Kalojen hyvinvointia kehitetään toteuttamalla kalojen hyvinvointiohjelma yhteistyössä yritysten, tutkimuksen ja sidosryhmien kanssa. Hyvinvoinnille ei vielä ole toimivia indikaattoreita ja mittareita, mutta niitä pyritään kehittämään osana hyvinvointiohjelmaa. *Vesiviljelyyn liittyvä rakentavan vuoropuhelu sekä yleisen tietämyksen lisääminen toimialan ja kalan syönnin yhteiskunnallisista positiivisista vaikutuksista* ovat tarpeen. Tavoitteena on objektiivisen tiedon tuottaminen ja levittäminen sekä keskustelun lisääminen vesiviljelyn myönteisistä yhteiskunnallisista vaikutuksista. Tämä edellyttää viestintää ja sidosryhmäyhteistyön kehittämistä. Tiedon parantaminen ja avoin ja ratkaisuhakuinen keskustelu ristiriitaisista asioista tukee tavoitetta. Rakentavaa vuoropuhelua eri intressiryhmien ja viranomaistoimijoiden välillä lisätään, jotta alan haasteisiin löydettäisiin hyviä ja yhteiskunnallisesti hyväksyttäviä ratkaisumalleja. Tutkimustietoa kerätään, levitetään ja hyödynnetään. Erityistavoite jakautuu kahteen teemalliseen toimenpidekokonaisuuteen. Nämä ovat 1) innovaatiot, kehittäminen ja neuvonta sekä 2) vesiviljelyn investoinnit. TKI-toimilla edistetään alan kestävyyttä ja kilpailukykyä tukemalla esimerkiksi uusien teknologioiden kehitystä, digitalisaatiota ja ympäristövaikutusten vähentämiseen liittyvän osaamisen kehittämistä. Tuotannollisten investointien tukemisella tavoitellaan kasvutavoitteiden saavuttamista vesistöjen hyvää tilaa vaarantamatta. Investoinneilla sosiaaliseen ja ekologiseen kestävyyteen tavoitellaan vesiviljelyn ympäristövaikutusten vähentämistä, eläinten terveyden ja hyvinvoinnin parantamista sekä hylkeiden ja muiden eläinten aiheuttamien vahinkojen vähentämistä. Itämeren haavoittuvan tilan vuoksi uudet innovaatiot ja investoinnit ympäristöystävällisiin menetelmiin ovat välttämättömiä vesiviljelyn kasvun mahdollistamiseksi.**Jalostus ja kauppa:** **Kalan jalostuksen ja kaupan kehitys Suomessa**Kotimarkkinoilla elintarvikekalan kysyntä on 1980-luvun alusta lähes kaksinkertaistunut. Kotimaista kalaa on korvautunut tuodulla kalalla. 1980-luvun alussa puolet kalasta oli kotimaista, kun vuonna 2018 tuodun kalan osuus oli 80 %. Kasvatettujen lohikalojen osuus on puolet markkinoista. Lohikalojen kysyntä kasvoi Suomessa pitkään samaa tahtia kuin Atlantin lohen maailmantuotanto. Lohikalat korvasivat erityisesti silakkaa. Nyt tärkeimmät kauppakalat ovat lohi ja kirjolohi. Viime vuosina lohikalojen kysynnän kasvu on korkean hinnan vuoksi taittunut. Kotimainen vesiviljelytuotanto ja luonnonkalojen kysyntä on sen sijaan kääntynyt hienoiseen nousuun. Vuonna 2018 Suomessa toimi 131 kalanjalostusyritystä ja jalostussektori työllisti noin 800 henkilöä. Kalanjalostuksen tuotot olivat noin 400 miljoonaa euroa. Toiminta on keskittynyttä: lähes 90 prosenttia liikevaihdosta syntyi kymmenessä suurimmassa yrityksessä. Kalan tukkukaupan yrityksiä vuonna 2018 oli 52 kappaletta ja niiden tuotot yhteensä noin 330 miljoonaa euroa. Henkilötyövuosia tukkukaupan palveluksessa kertyi vajaat 600. Kalan vähittäiskaupaan erikoistuneita yrityksiä oli 93 ja ne työllistivät noin 450 henkilötyövuoden verran. Vähittäiskauppayritysten tuotot olivat yhteensä vajaat 120 miljoonaa euroa. **Erityistavoite 2.2. Kalastus- ja vesiviljelytuotteiden kaupan pitämisen, laadun, lisäarvon ja jalostamisen edistäminen**Kotimaisen kalan kysynnän kasvu luo mahdollisuuksia myös kaupalle ja jalostukselle. Kotimaisten kalatuotteiden hyvä imago, ilmastoystävällisyys ja vastuullisuusmerkinnät tukevat kysynnän kasvua. Erityisesti vajaasti hyödynnettyjen kalojen käytön lisääminen edellyttää tuotantomenetelmien ja uusien tuotteiden kehitystä sekä logistiikan ja laadunhallinnan kehittämistä. Myös markkinointi on tärkeää. Jalostus ja markkinointi ovat keskeisessä asemassa myös alkutuotannon kannalta, koska etenkin vajaasti hyödynnettyjen kalojen käytön lisääminen edellyttää, että niille on kysyntää ja niitä on tarjolla kuluttajia kiinnostavassa muodossa. Jos kaupallista kysyntää ja jalostusmahdollisuuksia ei ole, ei kalastajienkaan kannata lisätä näiden lajien kalastusta. Etenkin lohikalojen vientiin sekä vajaasti hyödynnettyjen kotimaisten kalojen, kuten silakan, kilohailin, kuoreen, särkikalojen ja muikun, kestävään elintarvikekäyttöön liittyy paljon uutta potentiaalia, joka halutaan saada käyttöön. Kalan jalostuksessa ja kaupassa se edellyttää panostusta vientitoimiin sekä tuotekehitystä, logistiikan, prosessien ja laadun hallinnan kehittämistä ja niihin liittyviä investointeja.*Uudistumiseen ja jatkuvaan kehittämiseen kannustavan toimintaympäristön luominen* on tarpeen, jotta voidaan helpottaa ja vauhdittaa yritysten omaa kehitystyötä keskeisten ongelmien ratkaisemiseksi ja kasvumahdollisuuksien hyödyntämiseksi. Tärkeää on myös tiivistää yksityisen ja julkisen sektorin yhteistyötä, jotta toimialan keskeiset haasteet voidaan ratkaista sekä luoda ennustettavuutta toiminnan suunnittelulle ja investointien toteuttamiselle. Tutkimuslaitosten kanssa tehtävän pidemmän tähtäimen kehitystyön lisäksi tarvitaan myös yritysten omia, nopeita ja ketteriä tutkimus- ja kehityshankkeita.Innovaatio-ohjelmissa ratkotaan toimialan haasteita ja kehitetään uusia tapoja lisätä kalaraaka-aineen jalostusarvoa yksityisen ja julkisen sektorin yhteistyönä. Lisäksi ohjelmissa pyritään hyödyntämään jalostusteollisuuden sivuvirtoja korkean lisäarvon tuotteina. Kalan elintarvikelaadun kehittämisohjelmassa etsitään ratkaisuja kalan hyvän laadun varmistamiseen. Myös yritysten omia tutkimus- ja kehityshankkeita tuetaan, ja pieniin kehityshankkeisiin voidaan myöntää innovaatioseteleitä. Näin yritykset voivat kehittää toimintaansa ketterämmin. Strategisesti tärkeisiin investointeihin ja yksityisen ja julkisen sektorin yhteistyöhön voidaan myös myöntää korotettua investointitukea. Lisäksi voidaan tukea neuvonta- ja koulutushankkeita, jotta yritykset voivat lisätä osaamistaan ja saada tukea haasteiden ratkaisuun. Jotta jalostus voi vastata kalan kasvavaan kysyntään, täytyy korkealaatuisen kalaraaka-aineen saatavuutta parantaa. *Kalan korkea laatu* on edellytys kalatuotteiden arvon lisäämiselle ja arvostuksen lisäämiselle. Laadun kehittäminen edellyttää toimia koko arvoketjussa. Vaikka kotimaisen kalan osuutta kulutuksesta pyritään lisäämään, myös tuontikalaa tarvitaan jalostuksen tarpeisiin sekä vientimarkkinoiden hyödyntämiseen. Kotimaisessa kalassa tuotantohuippujen tasaaminen on tärkeää, jotta kalaa riittää jalostuksen tarpeisiin ympäri vuoden. Käytettävän kalan tulee olla laadukasta ja säilyä hyvin, ja tämän varmistamiseksi tarvitaan kehittämistoimia*.* *Uusien innovaatioiden ja teknologioiden hyödyntäminen yritystoiminnassa* on tärkeää alan kehittymisen kannalta. Uudet teknologiat voivat parantaa sekä kannattavuutta että ympäristökestävyyttä ja mahdollistaa siten kestävän kasvun. Jalostuksessa tarvitaan erityisesti panostuksia uusien kalatuotteiden ja tuotantomenetelmien kehittämiseen sekä tapoja hyödyntää kalaa sekä jalostusteollisuuden sivuvirtoja. Näillä parannetaan toiminnan resurssitehokkuutta ja kannattavuutta sekä luodaan korkeampaa arvonlisää raaka-aineista kestävällä tavalla. Tiedon hyödyntäminen koko arvoketjun toiminnan tehostamisessa sekä kuluttajille siirtyvän tiedon rikastamisessa voivat parantaa koko ketjun kannattavuutta sekä lisätä tuotteiden houkuttelevuutta ja arvoa.Jalostuksen ja kalakaupan vahvuutena on ollut raaka-aineen vakaa saatavuus Norjasta. Se on myös tasannut kotimaisen tuotannon vaihteluita ja sesonkiluontoisuutta. Kotimaisen kalan käytön lisäämiseksi on kuitenkin tärkeää lisätä myös kotimaisen raaka-aineen osuutta. Se vaatii logistiikan, tuotteiden ja tuotantotapojen kehittämistä ja muutoksia myös alkutuotannossa. Pakkaamiseen liittyvien innovaatioiden tukeminen on tärkeää paitsi kotimaisen kalan käytön lisäämisen, myös toiminnan kestävyyden kannalta. EU:n Pellolta pöytään -strategian mukaan innovatiiviset ja kestävät pakkausratkaisut voivat lisätä kestävyyttä säästämällä materiaaleja ja vähentämällä ruokahävikkiä. Ohjelmasta voidaan tukea etenkin jalostuksen tuotannollisia investointeja, joilla tähdätään tuotteiden arvon lisäämiseen tai laadun parantamiseen.Kalan jalostus ei voi kasvaa pelkästään kotimarkkinoiden varassa, vaan tarvitaan myös *kansainvälistymistä ja kalan viennin lisäämistä*. Kasvu vaatii raaka-aineen saannin turvaamista, mikä voi tapahtua kotimaisen tuotannon tai tuonnin lisäämisen avulla. Kasvu on myös edellytys kilpailukyvyn säilyttämiselle kotimarkkinoilla, etteivät ne siirry ulkomaisten kilpailijoiden haltuun. Kasvu niin kotimarkkinoilla kuin kansainvälisestikin vaatii tuotannon tehostamiseen ja monipuolistamiseen liittyviä tehdasinvestointeja. Tuotekehitystä tarvitaan, jotta eri markkinoille sopivia tuotteita saadaan vientiin. Vientimarkkinoilla menestyminen vaatii kykyä tuottaa kysyttyjä tuotteita tehokkaasti ja riittävän suuressa mittakaavassa. Viennin lisäämiseen voidaan tarvita myös markkinaselvityksiä sekä markkinointiviestintää ja -matkoja.*Toimia ilmastonmuutoksen hillitsemiseksi* tarvitaan kaikilla kalatalouden sektoreilla. Jalostuksessa ja kaupassa ne voivat liittyä esimerkiksi uusiutuvan energian käytön lisäämiseen, energiatehokkuuden parantamiseen sekä logistiikan tehostamiseen.Kalalla on kuluttajien silmissä hyvä maine, mutta edelleen tarvitaan *yleisen tietämyksen lisäämistä toimialan ja kalan syönnin yhteiskunnallisista positiivisista vaikutuksista*. Vaikka kalan terveysvaikutukset tunnetaan jo hyvin, lisätietoa tarvitaan esimerkiksi ilmasto- ja ympäristövaikutuksista sekä vajaasti hyödynnettyjen kalojen käyttötavoista. Viestinnän, vuoropuhelun ja sidosryhmäyhteistyön kehittyminen sekä tiedon parantaminen ristiriitaisista asioista ovat tärkeitä. Viestinnän tulee olla avointa ja ratkaisuhakuista ja perustua tutkittuun tietoon. Edellä kuvatun vuoksi on tärkeää, että kotimaisen kalan käytön hyödyistä ja mahdollisuuksista viestitään kuluttajille. Lisäksi tuetaan kalan menekinedistämistoimia ja toimialaa koskevaa yleistä viestintää ja vuoropuhelua. Perinteiset luonnonkalat kuten silakka, muikku ja suomukalat kiinnostavat entistä enemmän kalanjalostajia, kalakauppiaita ja vähittäiskauppaa. Lähialueen luonnonkalat mielletään ympäristön, ilmaston ja työllisyyden kannalta kestäviksi valinnoiksi. Kalatukut ja kalanjalostajat ovat panostaneet luonnonkalan keräilyyn ja jalostukseen. Kalastajat jalostavat entistä enemmän itse ja kalastusalueiden läheisyyteen syntyy tuottajavetoisia pienimuotoisia jalostusyrityksiä, jotka hyödyntävät paikallista luonnonkalaa. Myös vajaasti hyödynnettyjä särkikaloja jalostetaan ja tuotteille on syntynyt kysyntää. Kulutusrakenteet ovat muutoksessa, kun kaupunkilaistuneet suomalaiset tekevät ostovalintojaan. Kytkentä maaseudulle ja omaan kotitarve- ja virkistyskalastukseen ohenee, ja kalan ostokäyttäytyminen määräytyy perinteitä enemmän uusien arvojen perusteella. Kuluttajien arvostukset ja maailmankuva rakentuvat entistä enemmän sosiaalisesta mediasta saatujen vaikutteiden kuin perinteisen markkinointitoimien välityksellä. Perinteisen markkinointiviestinnän lisäksi tarvitaan uudenlaisia tapoja lisätä kalan käyttöä. Esimerkiksi innovatiivisten hankintamenettelyjen, haastekilpailujen ja muiden uudenlaisten toimintatapojen kehittely on tarpeen kalan käytön lisäämiseksi. Kalan käyttöä voidaan lisätä tarjoamalla sitä enemmän ammattikeittiöissä, kuten kuntien ruokapalveluissa. Yhteistyötä ammattikeittiöiden kanssa lisätään sopivien kalatuotteiden kehittämiseksi myös esimerkiksi kouluruokailuun ja työpaikkojen ravintoloihin. Innovaatiokumppanuus-hankintamenettelyssä yritys ja ammattikeittiö kehittävät yhdessä ammattikeittiön tarpeisiin sopivan tuotteen, jonka hankinnasta tehdään sopimus. Osaamisen ja koulutuksen kehittäminen on tärkeää, jotta yritykset löytävät tarvitsemaansa työvoimaa ja jotta alan toimijat voivat myös jatkuvasti parantaa osaamistaan esimerkiksi uusiin teknologioihin liittyen. Osaamista tarvitaan, jotta toimialan mahdollisuuksiin, kuten uusiin tuotteisiin ja sivuvirtojen käyttöön, voidaan tarttua tehokkaasti. *Elinikäinen oppiminen ja työvoiman saatavuus* ovat tärkeitä yritystoiminnan kehittymisen kannalta ja toimintaympäristön muuttumisen vuoksi. Yritystoiminta vaatii monenlaista osaamista (esim. talous, ympäristöasiat, digitaaliset työkalut) ja sen jatkuvaa kehittämistä. Työvoiman saatavuuden parantaminen edellyttää alan koulutusta niin ammatillisella puolella kuin korkeakouluissakin. Myös viestintä toimialan mahdollisuuksista on tärkeää, koska se lisää alan houkuttelevuutta. Erityistavoitteessa tavoitteena on tukea kalan jalostustoiminnan kasvua ja kehitystä, kalan menekinedistämistä sekä vientiä. Erityistavoite jakautuu kolmeen teemalliseen toimenpidekokonaisuuteen. Nämä ovat 1) kalan jalostuksen innovaatiot, kehittäminen ja neuvonta, 2) kalan jalostuksen kasvu- ja kehitysinvestoinnit ja 3) menekinedistäminen. TKI-toimien tukemisen tavoitteena on alan kasvun ja kehittymisen mahdollistaminen niin perinteisten kalastuksen arvolajien kuin vajaasti hyödynnettyjen lajien ja kalastuksen sivuvirtojenkin osalta. Uusilla toimintatavoilla ja tuotteilla kasvatetaan kalatalouden arvoketjun kannattavuutta ja kiinnostavuutta. Investoinneilla tavoitellaan alan kasvua sekä kotimarkkinoilla että viennissä. Lisäksi tuetaan ympäristövaikutuksia vähentäviä investointeja alan kestävyyden parantamiseksi. Menekinedistämisen toimenpidekokonaisuus tukee kalan käytön lisäämistä niin koti- kuin ammattikeittiöissäkin, edistää viennin kasvua sekä lisää kalan arvoa ja elintarviketurvallisuutta kehittämällä laatua.  |

### Toimintalinja 3: kestävän sinisen talouden mahdollistaminen rannikko-, saari- ja sisämaa-alueilla sekä kalastus- ja vesiviljely-yhteisöjen kehittämisen edistäminen

|  |  |
| --- | --- |
| Vahvuudet  | *Alueellinen näkemys päätöksenteossa ja paikallisen kehittämisen kulttuuri:* Suomessa on vahvat paikallisen ja alueellisen päätöksenteon perinteet ja kulttuuri. Paikallinen kehittäminen ja leader-toimintatapa ovat tuttuja. Kalatalousryhmätoiminta käynnistyi Suomessa vuonna 2008, eli toiminnasta on jo pitkä kokemus. Toiminta on tuonut kuntia ja paikallisia intressiryhmiä lähemmäksi kalatalouden kehittämistä ja paikallinen toimintataso on havaittu hyväksi kalataloustoimijoiden ja intressiryhmien aktivoimisessa.*Toiminnan joustavuus:* Kalatalouden paikallinen kehittäminen hyödyntää olemassa olevia rakenteita ja organisaatioita (paikalliset kehittämisyhdistykset ja Leader-ryhmät) hallintotehtävien hoitamiseen ja tätä kautta varsinaiseen aktivointitoimintaan ja neuvontaan kyetään keskittymään tehokkaasti. Pieninä paikallisina toimijoina ryhmien toiminta on joustavaa. *Verkostoituminen ja verkostojen tuntemus:* Verkostoituminen oman toiminta-alueen toimijoiden kanssa on oleellista paikallisen kehittämisen kannalta. Pitkään toimineet toimintaryhmät ovat kehittäneet alueellisia verkostojaan ja tulleet tunnetuksi alueella. Ryhmät ovat lähellä kentän toimijoita ja tuntevat alueensa tarpeet kalatalouden kehittämisessä. Ryhmät ovat verkostoituneet myös keskenään ja toteuttaneet yhteishankkeita, jolloin alueiden väliset verkostot ovat kehittyneet ja ryhmien toimijat päässeet mukaan moniin kansallisiin verkostoihin. Ryhmät ovat verkostoituneet myös kansainvälisesti. Verkostomainen toiminta mahdollistaa kalatalouden monipuolisen kehittämisen. *Osaaminen, kentän tuntemus ja tarpeiden tunnistaminen:* Hyvin oman toiminta-alueensa tuntevat ryhmät tietävät, millaisia paikallisia ja alueellisia erityistarpeita kalatalouden elinkeinoilla ja niiden kehittämisellä on ja osaavat huomioida nämä tarpeet strategioissaan ja toiminnassaan. *Kansainvälinen yhteistyö:* Ryhmät ovat verkostoituneet myös kansainvälisesti ja toteuttaneet kansainvälisiä hankkeita. Kansainvälinen yhteistyö on tärkeää erityisesti Itämeren alueella ja rajat ylittävien ongelmien ratkomisessa.  |
| Heikkoudet | *Hankehallinnoijien puute:* Kalatalouden hanketoimijoita on vähän, eivätkä käytettävissä olevat hallinnolliset resurssit aina vastaa kehittämishankkeiden hallinnollisia vaatimuksia. *Pienimuotoiseen toimintaan liittyvät riskit ja haavoittuvuus:* Pienimuotoisessa toiminnassa yksittäisten henkilöiden vaikutus korostuu sekä hallinnossa että ryhmien toiminnassa ja asiat myös henkilöityvät helpommin. Henkilöstöresurssien vähäisyys tekee toiminnasta haavoittuvaista esimerkiksi sairastumisten osalta. Myös jääviyskysymykset ovat mahdollinen riski. Jotta konflikteilta vältytään, toiminnan pitää olla avointa ja mahdollisiin ristiriitatilanteisiin täytyy kyetä reagoimaan nopeasti. *Henkilöresurssien vähyys:* Motivoituneita tekijöitä ja nuoria on vaikea saada mukaan jaoston ja hallituksen toimintaan. Jäsenten vaihtuvuus ei välttämättä ole riittävää toiminnan monipuolisen kehittymisen kannalta. *Viestintä:* Resurssien vähäisyyden vuoksi yleinen tietoisuus ryhmien toiminnasta ja sen luomista mahdollisuuksista on jäänyt vielä osin vähäiseksi. Kalatalousryhmien toimintaa ei kaikilla alueilla tunneta riittävän hyvin. Viestintään on myös ollut vaikea löytää resursseja, mikä voi pahimmillaan haitata ryhmien toimintaa ja strategioiden toteuttamista. *Yhteistyöhankkeiden byrokratia:* Alueiden välisiä ja kansainvälisiä yhteistyöhankkeita on ollut haastavaa toteuttaa, koska yhteistyöhankkeille ei ole ollut selviä pelisääntöjä. Ohjelmakaudella 2014–2020 yhteishankkeita on toteutettu eri tavoin, ja kaikissa on ollut haasteita: kehyssiirrot ryhmien välillä aiheuttavat hallinnollista työtä ja tuovat ongelmia hallinto- ja aktivointikustannusten 25 % enimmäismäärän kannalta. Erillisten tukipäätösten tekeminen yhteishankkeeseen osallistuville ryhmille on selkeyttänyt vastuukysymyksiä, mutta lisännyt ryhmien ja välittävien toimielimien hallinnollista työtä. Kansainvälisissä hankkeissa on jouduttu huomioimaan eri maiden erilaiset käytännöt yhteishankkeille. *Vähäiset resurssit tekevät toiminnasta kapea-alaista:* Rajalliset taloudelliset ja henkilöresurssit ohjaavat helposti toimintaa keskittymään tiettyyn osa-alueeseen, kuten kalastukseen. Tällöin muut kalatalouden osa-alueet ja niihin liittyvät yhteistyömahdollisuudet jäävät hyödyntämättä. Myös yhteistyö muiden toimialojen ja esimerkiksi ympäristöpuolen kanssa voi jäädä vähäiseksi, kun niihin ei riitä aikaa tai osaamista pienessä organisaatiossa.  |
| Mahdollisuudet  | *Kalatalouden yhteiskunnallisen merkityksen kasvu:* Tulevaisuuden ruokajärjestelmän ennustetaan sisältävän enemmän kalaa ja kasvikunnan tuotteita ja vähemmän lihaa ja maitotuotteita. Kalaisa ruokavalio on tutkitusti ympäristöystävällinen ja terveellinen. Ilmasto- ja ympäristöystävällisen ruoan kysynnän kasvu luo kysyntää kotimaiselle kalalle. Myös lähellä tuotetun ruoan suosio on kasvussa. Tehokkaalla markkinoinnilla ja lähiruokabrändin luomisella pystytään parantamaan myös paikallisten kalatuotteiden kysyntää. Myös kalan terveellisyys kiinnostaa kuluttajia yhä enemmän. Paikalliset toimintaryhmät tuntevat alueensa hyvin ja voivat strategioissaan panostaa paikalliseen kestävään kehitykseen niin taloudellisen, sosiaalisen kuin ympäristöllisenkin ulottuvuuden kautta. Kestävän kehityksen tavoitteet ohjaavat mm. monien kuntien ja yritysten toimintaa. *Alueiden välinen ja kansainvälinen yhteistyö:* Yhteistyötä tehostamalla ja koordinoimalla saavutetaan synergiahyötyjä. Toimivan verkoston avulla alueelliset kalatalouden toimintaryhmät voivat jakaa kehittämistoimia toistensa kanssa ja suunnitella toimet ja hankkeet niin, että ne ovat siirrettävissä myös toisille alueille. Hyvien käytäntöjen jakaminen on mahdollisuus myös kansainvälisesti, etenkin Itämeren alueella. *Digitalisaatio ja innovaatiot:* Digitalisaatio ja uudenlaisten toimintatapojen kehittäminen voivat paikata vähäisten henkilöresurssien aiheuttamia puutteita toiminnassa. Haja-asutusalueiden etäisyyksistä johtuvia korkeita kustannuksia voidaan pienentää uusien, kehittyvien digitaalisten ratkaisujen ansiosta. Myös viestintää voidaan tehostaa digitaalisin keinoin. *Eri työ- ja rahoitusvälineiden laaja-alainen hyödyntäminen:* Kalatalouden toimintaryhmillä on mahdollisuus edistää monirahastoisia hankkeita ja saada vipuvaikutusta kalatalouden kehittämiseen myös oman rahoituksen ulkopuolelta. Kalatalouden toimintaryhmät pystyvät ketterästi kokeilemaan uusia toimintamalleja ja työkaluja alueillaan.  |
| Uhat | *Julkisen talouden heikentyminen:* Monilla alueilla kuntien vaikea taloustilanne rajoittaa niiden mahdollisuuksia sitoutua taloudellisesti kalaleader-toimintaan ja rahoittaa kalatalouden alueellisia toimia ja hankkeita.  |
| SWOT-analyysin perusteella tunnistetut tarpeet | Alueet kohtaavat erilaisia muutospaineita ja haasteita, joihin paikallisella kehittämisellä pyritään vastaamaan alueiden omien vahvuuksien, heikkouksien, mahdollisuuksien ja uhkien mukaisesti. Kalatalouden paikalliset toimintaryhmät tarkastelevat oman alueensa kehittämistarpeita paikallisissa strategioissa, joissa huomioidaan paikalliset erityispiirteet. Ohjelmassa tarkastellaan sellaisia tavoitteita ja tarpeita, jotka koskevat kaikkia ryhmiä, sekä sellaisten työkalujen kehittämistä ja käyttöä, joita ryhmät voivat toiminnassaan hyödyntää. Paikallisella kehittämisellä pyritään vastaamaan moniin haasteisiin ja mahdollisuuksiin, joita on tunnistettu toimintalinjoissa 1 ja 2. Tarkempi kalatalouden kehittämistä paikallistasolla koskeva analyysi tehdään kunkin ryhmän omassa strategiassa. Paikallisen kehittämisen toimintamallin SWOT-analyysin perusteella on tunnistettu erityisesti seuraavat tarpeet:**-** **Pienten resurssien vastapainoksi tarvitaan yhteistyötä ja uudenlaisia toimintatapoja.** Digitalisaatio ja innovatiiviset toimintatavat voivat tehostaa resurssien käyttöä ja vähentää pienimuotoiseen toimintaan liittyviä riskejä. **- Toimintaympäristön muutoksiin sopeutuminen.** Sopeutuminen, joustavuus, muutosten ennakointi ja niihin ajoissa valmistautuminen ovat alan keskeisiä menestystekijöitä tulevaisuudessa, ja nämä ovat haasteita, joihin vastaamiseen alueellinen taso tarjoaa hyvät mahdollisuudet. -**Paikallisiin tarpeisiin ja haasteisiin vastaaminen.** Paikallisiin haasteisiin ja tarpeisiin vastaavan innovaatio- ja kehittämistoiminnan tukeminen on ryhmien toiminnassa keskeistä. Paikallisen kehittämisen kulttuuri, alueellinen näkemys sekä kentän ja tarpeiden tuntemus ovat tässä hyödyksi. Lisäksi monet globaalit ongelmat näkyvät eri alueilla eri tavoin. - **Verkostoituminen.** Verkostoitumista tarvitaan sekä alueiden sisällä, niiden välillä että kansainvälisesti. Lisäksi tarvitaan verkostoitumista sektorirajojen yli. Tavoitteena on hyvien käytäntöjen levittäminen, synergiaedut ja toimialan kehittäminen sekä toiminnan pienimuotoisuuteen liittyvien haasteiden ratkaiseminen. Toimintaryhmien yhteistyön tiivistämiseksi tarvitaan koordinoitua alueiden välistä viestintää ja verkostomaista toimintaa. . Verkostoitumiseen tarvitaan aiempaa toimivampia menettelytapoja, jotta esimerkiksi toimintaryhmien yhteisten hankkeiden toteuttaminen helpottuu. - **Viestintä.** Kalatalouden paikallisten toimintaryhmien toimintaa ei kaikilla alueilla tunneta riittävän hyvin. Pienet resurssit ovat myös vaikeuttaneet viestintään panostamista. Jatkossa viestintää pitää tehostaa ja siinä voidaan hyödyntää esimerkiksi digitalisaatiota ja alueiden välistä yhteistyötä.  - **Lähiruoka-ajattelun vahvistaminen ja hyödyntäminen.** Jotta kalatalouden yritysten kannattavuustta paranisi ja alalle tulisi lisää työpaikkoja, tarvitaan paikallisesti tuotetun kalan arvostuksen parantamista ja kysynnän kasvua.- **Uusien kalastajien rekrytointi.** Kalastajien ikääntyessä on keskeistä, että nuoria saadaan kiinnostumaan kalastuksesta. Paikallisen kehittämisen kautta voidaan tukea elinkeinon jatkumista alueella: tarvitaan esimerkiksi mestari-kisällihankkeiden avulla kaltaista toimintaa ja kertomalla viestintää alan positiivisesta kehityksestä ja elinvoimaisuudesta. - **Kalastuksen alueellisten haasteiden ratkominen.** Kalastuksen alueellisten haasteiden, kuten hylkeiden ja merimetsojen aiheuttamien vahinkojen tai kalastuslupien saatavuuden, ratkominen on tärkeää, ja alueellisilla toimijoilla on usein siihen liittyvää tärkeää tietotaitoa. Myös alueellinen ja alueiden välinen yhteistyö on tärkeää alan keskeisten ongelmien ratkomisessa.  |
| Perustelut valinnoille  | **Paikallinen kehittäminen Suomessa** Paikallisen kehittämisen erityistavoite aiotaan ottaa käyttöön, sillä kokemukset yhteisölähtöisestä paikallisesta kehittämisestä ovat olleet positiivisia ja toiminnalla nähdään olevan lisäarvoa ohjelman toteuttamisessa. Suomessa on ohjelmakaudella 2014–2020 toiminut 10 kalatalouden paikallista toimintaryhmää (9 manner-Suomessa ja 1 Ahvenanmaalla). Luonnonvarakeskuksen arvioinnin mukaan kalatalouden paikallisten toimintaryhmien paikallislähtöinen ja samalla kansallisia tavoitteita jalkauttava toimintamalli soveltuu hyvin pienimuotoisen kalastuksen toimintaedellytysten parantamiseen. Kalatalousryhmät ovatkin täyttäneet elinkeinon turvaamisessa olleita aukkoja kalatalouden kentällä. Rahoitetut hankkeet toimivat usein ensimmäisenä askeleena laajempiin kehittämistoimiin ja verkostoitumiseen, joiden myötä kalatalousryhmien tavoitteet toteutuvat myöhemmässä vaiheessa. Toimintaryhmillä on ollut strategioissaan vaihtelevat painotukset, koska kalatalouden piirteet ja kehittämiskohteet vaihtelevat eri puolilla Suomea. Yleensä hankeideat ovat tulleet paikallisilta tahoilta. Ryhmät kytkeytyvät hallinnollisesti alueensa Leader-yhdistyksiin. Tämä on lisännyt kontakteja ja toimintaa myös kalataloussektorin ulkopuolelle. Toimintaryhmissä työskentelevien aktivaattorien välinen tiivis yhteistyö on luonut mahdollisuuden siirtää ajatuksia, ideoita ja taitoa alueiden välillä. Samalla on kehitetty hyviä käytäntöjä ja uusia toimintamalleja, jotka osaltaan syntyvät vuorovaikutuksessa Leader-yhdistysten kanssa.Luonnonvarakeskuksen arvioinnin mukaan kalatalouden toimintaryhmien aktivaattoreista on usein tullut oman alueensa elinkeinon harjoittajien luottohenkilöitä, ja heidät tunnetaan kalatalousryhmätoimintaa paremmin. Aktivaattorit ovat verkostoituneet hyvin alueensa sisällä, keskenään ja maaseudun kehittäjien kanssa. Myös kansainvälinen verkostoituminen on lähtenyt käyntiin. Suomalainen kalatalous hyötyy kansainvälisestä yhteistyöstä erityisesti lähialueiden kanssa, joissa haasteet ovat saman tyyppiset.Ryhmien tunnettuudessa on sen sijaan kehitettävää ja sitä tulisi parantaa monipuolisen viestinnän kautta. Arvioinnin mukaan sosiaalisen median käyttöä sekä ryhmien välisessä kommunikaatiossa että ulkoisessa viestinnässä on syytä tehostaa. Luonnonvarakeskuksen mukaan uudella ohjelmakaudella tarvitaan lisää panostusta ja resursseja kohdennettuun kalatalousryhmäkohtaiseen tiedotukseen ja laajempaan koordinointiin. Ryhmien kansallista verkostoitumista tiivistämällä voidaan tehostaa myös eri alueiden tietotaidon ja osaamisen hyödyntämistä valtakunnallisessa kehittämisessä.**Erityistavoite 3.1 Paikallinen kehittäminen (tukitoimet, joilla edistetään kestävän sinisen talouden mahdollistamista rannikko-, saari- ja sisämaa-alueilla sekä kalastus- ja vesiviljely-yhteisöjen kestävän kehittämisen edistämistä)**Paikallisen kehittämisen tavoitteena on edistää kalatalouden alueellista kehittämistä sekä sosiaalista kestävyyttä ja työllisyyttä. Kalatalouden paikallisten toimintaryhmien avulla ja niiden strategiaa toteuttavien hankkeiden kautta tuetaan systemaattista ja pitkäjänteistä kehitystyötä, joka edistää kestävää sinistä taloutta. Paikallisen kehittämisen mallilla tavoitellaan myös muiden kuin kalatalousalan perinteisten toimijoiden osallistumista sinisen talouden ja erityisesti kalatalouden kehittämiseen. Tavoitteena on luoda uusia yhteistyörakenteita ja vipuvaikutusta, jolloin toiminnan vaikuttavuus voi olla suurempaa kuin ryhmien omat, rajalliset resurssit yksin mahdollistaisivat. Lisäksi tavoitteena on alueiden välisen yhteistyön ja hyvin käytäntöjen levittämisen tukeminen.Paikallisella kehittämisellä vastataan moniin toimintalinjojen 1 ja 2 haasteisiin. Kalatalousryhmien toiminnassa tärkeää on paikallisen kalatalouden tukeminen ja sen arvostuksen lisääminen paikallisyhteisön silmissä. Paikallisesti tuotetun kalan arvostuksen kasvu ja kysynnän lisääntyminen parantavat yritysten kannattavuutta ja luovat lisää työpaikkoja. *Lähiruoka-ajattelu* sopii erinomaisesti alueellisten kalatalouden toimintaryhmien toimintakenttään, mutta sen hyödyntäminen vaatii vahvan markkinointistrategian luomista ja toimeenpanoa. Lähiruokamallissa ja lähellä tuotetun kalan markkinoinnissa vaaditaan tiivistä yhteistyötä mm. arvoketjun osapuolien ja maaseudun asiantuntijoiden kanssa. Lähiruokaa voidaan pyrkiä edistämään esimerkiksi alueella tehtävissä julkisissa hankinnoissa. Lähiruoka-ajattelussa yhteistyö ja toimivat verkostot myös ympäristöjärjestöjen kanssa ovat tärkeitä.Kalastajien ikääntyessä on keskeistä, että nuoria saadaan kiinnostumaan kalastuksesta. *Uusien kalastajien rekrytoitumisen* kannalta keskeistä on, että ala on kehittyvä ja elinvoimainen. Sen vuoksi alan kilpailukyvyn ja kannattavuuden kehittäminen on keskeisessä osassa myös uusien kalastajien alalle tulon näkökulmasta. Kalatalousalan markkinoinnissa tulee hyödyntää sosiaalista mediaa, panostaa nykyistä tehokkaammin nuorten tavoittamiseen ja innostamiseen järjestämällä esim. nuorille mahdollisuuksia tutustua kalatalousalaan ja tekemällä vierailukäyntejä koulussa.Kalastustoiminnan jatkuvuuden kannalta on tärkeää myös *alueellisten haasteiden ratkaiseminen*. Esimerkiksi rannikolla hylkeiden ja merimetsojen aiheuttamat saalisvahingot heikentävät alan tulevaisuudenuskoa, ja sisävesillä ongelmana saattaa olla vesialueiden saaminen kalastuskäyttöön. Haasteiden ratkaisussa paikallinen osaaminen ja tieto ovat usein tärkeässä roolissa. Yhteistyötä ja vuoropuhelua tarvitaan niin alueen toimijoiden kesken kuin alueiden välilläkin. Myös kansainvälinen yhteistyö ja kokemusten vaihto voivat olla hyödyllisiä esimerkiksi muiden Itämeren alueen toimijoiden kesken. *Paikallisiin tarpeisiin ja haasteisiin vastaaminen* on paikallisen kehittämisen ytimessä. Paikallisiin haasteisiin ja tarpeisiin vastaavan innovaatio- ja kehittämistoiminnan tukeminen on ryhmien toiminnassa keskeistä. Esimerkiksi digitalisaatioon liittyvillä hankkeilla voidaan etsiä uudenlaisia toimintatapoja, joilla helpotetaan syrjäseuduilla suuriin etäisyyksiin liittyviä haasteita. Lisäksi monet globaalit ongelmat näkyvät eri alueilla eri tavoin ja vaativat siksi paikallisia ratkaisuja. Etenkin ilmastonmuutokseen sopeutumiseen on tärkeää etsiä paikallisia ratkaisuja. Samoin ympäristön kannalta kestävien ratkaisujen ja toimintatapojen kehittäminen on usein järkevää paikallisella tasolla, koska paikalliset tuntevat alueensa ympäristön ja kalakantojen tilan hyvin ja ovat myös kiinnostuneita niiden kunnostuksista. Hyviksi osoittautuneita ratkaisuja ja toimintamalleja voidaan levittää ja soveltaa muillakin alueilla. Kuten Euroopan komission merialueanalyysissa todetaan, toimintaryhmät voivat auttaa paikallisia toimijoita kestävyyden tavoittelussa ja myös kestävien ratkaisujen markkinoinnissa kuluttajille. Kalatalouden toimintaryhmien työssä keskeistä on strategian tehokas toteuttaminen. Strategiassa on tunnistettu alueen tarpeet ja mahdollisuudet vastata niihin paikallisten vahvuuksien avulla. Toimintaryhmien tulee pystyä aktivoimaan paikallisia toimijoita ja hallintomallin tuleekin olla sellainen, jossa aktivoinnille jää riittävästi aikaa ja resursseja. Strategia tehdään seitsemäksi vuodeksi, eikä sen voi olettaa pystyvän ennustamaan kaikkia alueella tapahtuvia muutoksia ja kehityskulkuja. *Toimintaympäristön muutoksiin sopeutumista* siis tarvitaan ja strategiaa on voitava tarvittaessa muuttaa joustavasti, jotta toimintaympäristön muutoksiin ja uusiin haasteisiin voidaan reagoida. Strategian muutosten tulisi kuitenkin tapahtua arvioinnin ja ennakoinnin avulla, ei vaikeasti mitattavien ad hoc -toimien kautta. Sopeutuminen, joustavuus, muutosten ennakointi ja niihin ajoissa valmistautuminen ovat alan keskeisiä menestystekijöitä tulevaisuudessa, ja nämä ovat haasteita, joihin vastaamiseen alueellinen taso tarjoaa hyvät mahdollisuudet. Kalatalouden paikallisten toimintaryhmien haasteeksi tunnistettujen *pienten resurssien vastapainoksi tarvitaan yhteistyötä ja uudenlaisia toimintatapoja*. Digitalisaatio ja innovatiiviset toimintatavat voivat tehostaa resurssien käyttöä ja vähentää pienimuotoiseen toimintaan liittyviä riskejä. Digitalisaatio voi helpottaa esimerkiksi toimimista suurten etäisyyksien alueilla ja helpottaa toimijoiden yhteistyötä yli aluerajojen. Pienten resurssien haasteen tarvitaan avuksi myös *verkostoitumista*. Verkostoitumista tarvitaan sekä alueiden sisällä, niiden välillä että kansainvälisesti. Verkostoitumisen laajentuminen myös kalatalouden ulkopuolelle auttaa sekä kalatuotteiden arvostuksen nostamisessa että uusien elinkeinomahdollisuuksien löytämisessä ja toiminnan monipuolistamisessa. Lisäksi verkostoituminen ja yhteistyö myös oman alueen ulkopuolisten toimijoiden kanssa on tärkeässä roolissa, jotta eri alueilla kehitettyjä hyviä käytäntöjä voidaan levittää. Toiminnan synergiahyötyjä voidaan yhä kasvattaa ja toimintaa tehostaa tiivistämällä yhteistyötä toisaalta kalatalouden toimintaryhmien kesken ja toisaalta myös muiden toimijoiden kanssa. Myös erilaisten innovaatiotoimien kohdalla tehokas viestintä ja verkostotoiminta johtavat kustannussäästöihin, kun identtisiä toimia ei toteuteta useammalla alueella. Verkostomaista toimintaa voidaan hyödyntää myös esimerkiksi viestinnässä ja koulutusten järjestämisessä, ja se auttaa vastaamaan toiminnan pienimuotoisuudesta aiheutuviin haasteisiin ja haavoittuvaisuuksiin, kuten vähäisiin henkilöstöresursseihin ja riittävän monipuolisen osaamisen löytämiseen. Toimintaryhmien yhteistyön tiivistäminen edellyttää koordinoitua alueiden välistä viestintää ja verkostomaista toimintaa. Tähän tarkoitukseen perustetaan kansallinen verkosto, johon ryhmien aktivaattorit osallistuvat ja jota koordinoi EMKVR:n viestintävastaava. Verkoston tarkoituksena on lisätä valtakunnallisen ja paikallisen tason yhteistyötä sekä ryhmien keskinäistä yhteistyötä, niiden toiminnan alueellista kattavuutta, synergiahyötyjä ja hyvien käytäntöjen levittämistä. Verkostoitumiseen tarvitaan myös aiempaa toimivampia menettelytapoja, jotta esimerkiksi toimintaryhmien yhteisten hankkeiden toteuttaminen helpottuu. Kalatalouden paikallisten toimintaryhmien toimintaa ei kaikilla alueilla tunneta riittävän hyvin, ja sen vuoksi tarvitaan aiempaa tehokkaampaa *viestintää*. Pienet resurssit ovat vaikeuttaneet viestintään panostamista. Jatkossa viestintää pitää tehostaa ja siinä voidaan hyödyntää esimerkiksi digitalisaatiota ja alueiden välistä yhteistyötä. |

### Toimintalinja 4: Meripolitiikka

|  |  |
| --- | --- |
| Vahvuudet  | *Kehittyvä kansallinen meripolitiikka:* Suomella on vahva tahto kehittää kansallista meripolitiikkaansa ja toimeenpanna EU:n yhdennettyä meripolitiikkaa. Tämä on antanut selkeät strategiset päämäärät meripolitiikan ja sen osien kehittämiselle. Kansallista meripolitiikkaa on toimeenpantu usealla toimialalla ja sektorikohtaisten strategioiden yhteensovittamisessa on edistytty. *Korkealuokkainen merentutkimukseen liittyvä osaaminen:* Suomen meriin liittyvä tutkimus kattaa kaikki alat (ympäristö, talous, tekniikka, geologia, geofysiikka, ilmasto, juridiikka, historia ja politiikka) sekä Suomen kaikki merialueet. Myös Itämeren luonnonvaroihin, luonnon monimuotoisuuteen ja ympäristöön liittyvä tutkimus on Suomessa korkealuokkaista. Datan saatavuus ja avoimuus on maailman mittakaavassa hyvää tasoa. *Meriympäristötiedon hyödyntäminen:* Suomi on edistynyt hyvin meriympäristön tilatiedon ja meriluonnon monimuotoisuustiedon keruussa. Vuonna 2004 alkanut VELMU inventointiohjelma jatkuu edelleen. Tietoja on käytetty etenkin merialuesuunnittelussa, ja meriluonnonsuojelu-alueverkoston suunnittelussa sekä uhanalaisuusarvioinneissa. Meritiedon hallintaa ja käyttöä varten on tuotettu sekä julkisia tietokantoja (PISARA järjestelmän luominen alkoi 2020) ja avattu meritietoa kaikille käyttäjille tarjoava Itämeri.fi -portaali.*Kestävä merenkulku sekä merenkulun digitalisaatio ja automaatio*: Suomi on yksi edelläkävijöistä niin kestävän merenkulun kuin merenkulun digitalisaation ja automaation ratkaisuiden osalta. Esimerkkejä ovat päästöjä tunnistavat älypoijut, edelläkävijyys mahdollistavassa lainsäädännössä, maailman ensimmäinen merenkulun automaation koealue ja OneSea -ekosysteemi sekä pitkälle viety viranomaisten tietojen avoimuus ja kunnianhimoinen eMSW-hanke.*Viranomaisyhteistyö:* Viranomaistoimijoiden välillä on Suomessa pitkältä aikaväliltä kokemusta läheisestä ja toimivasta yhteistyöstä. Hyvänä esimerkkinä toimii merellisten toimijoiden (METO) yhteistyö, jossa viranomaiset vaihtavat keskenään tietoja merialueella käynnissä olevasta tilanteesta ja toiminnasta. Tilannekuvan vaihtoon ja ylläpitoon on rakennettu yhteensopivia teknisiä järjestelmiä ja käytänteitä. Merialueen valvonnan tekniset ja henkilöstöresurssit ovat tarvittavilta osin yhteiskäytössä. Viranomaisten välisellä yhteistyöllä naapurivaltioiden kanssa on pitkät perinteet ja yhteistyötä kehitetään edelleen Itämeren rannikkovaltioiden kanssa, myös yli viranomaisten sektorirajojen. Suomalainen rannikkovartiostotoimintojen yhteistyömalli on toiminut hyvänä esimerkkinä eurooppalaisessa kehityksessä. Meristrategiadirektiivin mukainen merenhoidon suunnittelu on tehnyt meriympäristöön liittyvästä viranomaisyhteistyöstä aiempaa järjestelmällisempää. Myös merialuesuunnittelu on parantanut merialueiden käyttöön liittyvää viranomaisyhteistyötä. *Ympäristötietoisuus:* Itämeren ja Suomen merialueiden ekologisesta tilasta tiedetään varsin paljon. Ympäristötietoisuuta ja tiedon saantia edistää merkittävästi vuonna 2020 avattu Itämeri.fi-sivusto. Merialueen tilan parantamiselle on asetettu selkeitä ja oikeudellisesti sitovia tavoitteita, jotka koskevat laajasti ihmisen toiminnan aiheuttamia paineita. Meriympäristön sekä luontotyyppien ja lajien suojelun tarve tiedostetaan paremmin, jolloin suojelun yhteiskunnallinen hyväksyttävyys vahvistuu. Jo tehdyt toimenpiteet ovat alkaneet vaikuttaa myönteisesti merialueen tilaan.*Merialueiden käytön suunnittelu:* Eri käyttömuotojen yhteensovittamista helpottaa Suomen aluevedet ja talousvyöhykkeen kattava merialuesuunnitelma, joka on laadittu tiiviissä yhteistyössä merellisten toimijoiden kesken. Suomen merialueita käytetään tällä hetkellä esimerkiksi merenkulkuun, luonnonsuojeluun, ammatti- ja virkistyskalastukseen, matkailuun, virkistykseen sekä energiantuotantoon. |
| Heikkoudet  | *Meritiedon kattavuus:* Itämeren ja Suomen meriympäristön tilasta,lajistosta ja ekosysteemeistä saatavilla olevan tiedon kattavuudessa on edelleen merkittäviä aukkoja niin ajallisesti kuin alueellisesti. Inventoinnit eivät kata esimerkiksi kaikkia meri- ja rannikkoalueiden Natura 2000 -kohteita ja niiden seurannassa on paljon parantamisen varaa. Merialueen sosioekonomisista tekijöistä ei myöskään ole riittäviä tietoja. *Viranomaisten toimintaedellytykset eivät vastaa muuttuvaa toimintaympäristöä:* Merellisten viranomaisten toimintaedellytykset heikkenevät toimintaympäristön muuttuessa. Tekninen yhteensopivuus eurooppalaisiin tietojärjestelmiin ei ole riittävällä tasolla. Lisäksi kansalaisten tietojen saavutettavuus edellyttävät avoimia ja helppokäyttöisiä järjestelmiä. Merellä tehtävä tutkimus vaatii olosuhteiden jatkuvasta muutoksesta johtuen uutta, ajantasaista ja uudistuvaa tekniikkaa. Merellinen tutkimus sekä tutkimusinfrastruktuuri ovat vieläkin pirstoutunutta eri organisaatioihin.  |
| Mahdollisuudet  | *Merellisten toimintojen kokonaistarkastelu ja kehittäminen*: Kansallinen yhdennetty meripolitiikka on jo nyt luonut edellytyksiä kokonaisvaltaiseen kehittämiseen ja painopisteiden määrittelyyn, mikä on kehittänyt viranomaisten toiminnan vaikuttavuutta ja kustannustehokkuutta. Kansallisen meripolitiikan edelleen kehittäminen toisi lisää edellytyksiä entistä tiiviimmälle keskustelulle ja vuorovaikutukselle eri hallinnonalojen, viranomaisten ja muiden toimijoiden kesken ja mahdollistaisi merellisten elinkeinojen kestävän kehittämisen ja ympäristönsuojelun tehostamisen. Merialuesuunnittelun avulla voidaan sovittaa yhteen alueellisia intressejä ja luoda siten edellytyksiä elinkeinojen kehittämiseen, luonnonsuojeluun sekä meriympäristön tilan parantamiseen. *Teknologian kehittyminen: Teknologian kehittyminen luo uusia mahdollisuuksia tiedon keräämiselle, yhdistämiselle ja jakamiselle sekä uudelle liiketoiminnalle. Se mahdollistaa myös viranomaisyhteistyön tiivistämisen ja kustannustehokkuuden parantamisen. Uusien teknologisten tai toiminnallisten innovaatioiden edistäminen on mahdollisuus, johon tulee määrätietoisesti tarttua.* Tiedon tarkkuuden parantuminen, erilaisten tietojen yhdistäminen sekä uudet teknologiset innovaatiot tiedon keräämisessä ja jakamisessa mahdollistavat tiedon monipuolisemman ja laajemman käytön. Tarkempi ja ajantasainen tieto tarjoaa uusia mahdollisuuksia meriympäristön hyvän tilan ja suotuisan suojelutason saavuttamiseen ja seurantaan, meren tilan määritykseen sekä merialuesuunnitelman toteutukseen ja kestävän sinisen talouden edistämiseen. Merenkulun digitalisaatio ja automaatio on keskeinen osa kestävää sinistä taloutta.*Itämeren alueen kansainvälinen yhteistyö:* Kansainvälistä yhteistyötä voidaan tiivistää rahoituksen, viranomaistoimintojen, merensuojelun yhteensovittamisen ja tutkimuksen puitteissa. EU:n Itämeri-strategia EUSBSR on merkittävä alueellisen yhteistyön alusta Itämeren alueella. Sen kautta kanavoitu EU-rahoitus ohjaa alueen toimijoita yhteistoimintaan asioissa, joissa yhteistyö on tehokkaampaa kuin yksin toimiminen − toisaalta vastaamaan haasteisiin ja toisaalta tarttumaan uusiin mahdollisuuksiin. Itämeren suojelukomissio HELCOM on yksi maailman ensimmäisiä aluemerikonventioita. HELCOM yhteistyö on johtanut hyviin tuloksiin. HELCOM on myös usean maan yhteisen meritiedon käytön ja tila-arvioiden tekemisen edelläkävijä. Itämeristrategian puitteissa kehitetään myös valtioiden merialuesuunnitelmien yhteensopivuutta. Itämeren tutkimusrahoitusohjelma BONUS ja Itämeren sekä Pohjanmeren tutkimusrahoitusohjelma (BANOS) ovat näyttäneet koko EU:lle miten Itämeren tutkimusyhteistyötä voidaan edistää. Itämeren kaikki rantavaltiot tekevät meren tilan seurantoja ja Itämereen liittyvää tutkimustyötä.  Uusia seurantatekniikoita kehittämällä ja hyödyntämällä sekä nykyistäkin syvemmällä kansainvälisellä ja kansallisella yhteistyöllä seurantojen vaikuttavuutta ja kustannustehokkuutta on mahdollista kasvattaa.*Itämeren tilan kohentuminen*: Meren hyvän tilan mahdollisimman nopea saavuttaminen mahdollistaisi myös mereen liittyvän taloudellisen potentiaalin kasvamisen ja vahvistaisi ekosysteemipalveluja, jotka vuorostaan luovat pohjaa mm. matkailun ja muiden elinkeinojen kestävälle kehittämiselle kuten kaupalliselle kalastukselle. Itämeren tilan kohentuminen ei kuitenkaan ole ainoastaan velvoite tai taloudellinen kysymys, vaan Itämeren tilan parantuminen on myös arvo itsessään. Itämeren hyvä tila mahdollistaisi merellisen ihmistoiminnan jatkumisen ja meriympäristöstä nauttimisen myös tuleville sukupolville. |
| Uhat  | *Ilmastonmuutos:* Ilmastonmuutos vaikuttaa monin tavoin Itämereen valuma-alueeseen ja meren tilaan. Jään määrä vähenee, jääpeitteen kesto lyhenee ja veden lämpötilan nousu muuttaa ekosysteemiä. Lisääntyvien sateiden myötä mereen päätyy aiempaa enemmän ravinteita, meren suolapitoisuus mahdollisesti laskee ja tuuliolosuhteet muuttuvat. Sään ääri-ilmiöt, kuten myrskyt ja rannikkotulvat yleistyvät. Ilmastonmuutoksen vaikutukset lisäävät jo moniongelmaiseen Itämereen kohdistuvia paineita, kuten rehevöitymistä, joka on Itämeren merkittävin kuormitustekijä. Ilmastonmuutoksella on vaikutuksia myös Itämeren luonnon monimuotoisuuteen. *Merialueen ympäristöonnettomuudet*: Ihmistoiminnan erilaiset muodot tulevat edelleen kasvamaan rannikoilla ja merellä. Tämä lisää riskiä erilaisille meri- ja ympäristöonnettomuuksille. Itämeri on matala ja herkkä sisämeri, jossa esim. öljyonnettomuuksien vaikutukset ovat hyvin vakavia. Uusia riskitekijöitä tulee lisää. Tietoa tulevaisuuden onnettomuuksien syy-seuraus-ketjuista ei ole saatavilla. Onnettomuuksien valvontaan käytettävä kalusto vanhenee ja poistuvaa öljyntorjuntakalustoa ei korvata riittävästi, tai riittävän nopeasti.*Uudet ympäristöhaasteet:* Itämeren nykyisten ympäristöhaasteiden lisäksi tunnistetaan jatkuvasti uusia ympäristöhaasteita, jotka kuormittavat Itämerta ja hidastavat meren tilan parantumista. Viime vuosina tunnistettuja ympäristöhaasteita ovat mm. jatkuva ja impulsiivinen vedenalainen melu, roskaantuminen merialueilla sekä uusien meriympäristölle haitallisten aineiden, kuten lääkeaineiden, määrän kasvu Itämeressä. *Yleisen taloudellisen tilanteen heikentyminen:* Valtion taloudellisen tilanteen heikentyessä mm. COVID-19-pandemian seurauksena viranomaistoiminnan resurssien riittävyys tulee ongelmalliseksi ja teknisen kaluston päivittäminen vaikeutuu. Julkinen tutkimusrahoitus voi vähentyä merkittävästi. Myös yhteisen tiedonjakamisen epäonnistuminen voi aiheuttaa ongelmia tutkimus- ja viranomaisyhteistyön kehittämiselle.*Meriosaamisen hajautuminen*: Meripolitiikkasektorin tutkimus- ja kehittämistoiminnan pirstoutuminen voi johtaa siihen, että korkeakoulut ja tutkimuslaitokset eivät löydä yhteisiä painopisteitä. Seurauksena on osaoptimointi, työvoimapula, resurssipula ja näistä aiheutuva elinkeinoja, politiikkaa ja ympäristöä palvelevan kehittämistoiminnan taantuminen. Meriosaaminen ja merenkulku ovat Suomen talouden perusedellytyksiä.  |
| SWOT-analyysin perusteella tunnistetut tarpeet  | Euroopan meri-, kalatalous- ja vesiviljelyrahastoasetuksen rahoitusmahdollisuudet meripolitiikan osalta rajautuvat meriosaamiseen, merialueen valvontaan liittyvään yhteiseen tietojenvaihtoympäristön kehittämiseen ja yhteistyöhön rannikkovartiostotoiminnoissa. Tämän vuoksi ohjelman meripolitiikan SWOT-analyysin tarpeita tarkastellaan ainoastaan näistä näkökulmista.- **Meritiedon parantaminen**: Suomen meritiedon laajuudessa ja syvyydessä on vielä merkittäviä puutteita, vaikka sen taso ja keruu ovat korkeatasoisia. Erityistä tarvetta on luonto- ja lintudirektiivien mukaisten seurantojen, alueiden nimeämisen ja hallinnoinnin vaatimusten täyttämiseen, merten aluesuunnittelun tukemiseen ja Euroopan meripoliittisen seurantakeskuksen tietojen laadun tai jakamisen parantamiseen. Näistä syistä johtuen Suomi valitsee asetuksen 32 artiklan kaikki osa-alueet (alakohdat a, b ja c) kansalliseen ohjelmaansa. - **Merialueiden valvonta**: Jatkuvasti muuttuva toimintaympäristö korostaa tarvetta kehittää viranomaisten merialueiden valvontaan liittyvää kansallista ja kansainvälistä yhteistyötä. Tämä edellyttää myös yhteisen tietojenvaihtoympäristön (CISE) kehittämistä viranomaistoimintojen yhtenäisyyden, kustannustehokkuuden ja vaikuttavuuden parantamiseksi. Valvontatiedon kerääminen, analysointi ja jakaminen edellyttää edelleen viranomaisten valvonta- ja tietojärjestelmien kehittämistä.- **Rannikkovartiostoyhteistyö**: Rannikkovartiostotoiminnoista vastaavien eri toimijoiden välisen yhteistyön jatkokehittämiselle on selkeä tarve erityisesti meripelastuksen ja ympäristövahinkojen torjunnan valmiuden ja suorituskykyjen ylläpitämiseksi ja kehittämiseksi. Yhteistyöllä ja tehokkaasti uusia teknologioita hyödyntämällä voidaan merialueiden turvallisuutta parantaa. Ympäristövahinkojen valvontaan ja torjuntaan käytettävää vastuuviranomaisten kalustoa ja teknistä välineistöä on korvattava ja uudistettava sekä meripelastustilanteiden ja ympäristövahinkojen torjunnan johtamista ja osaamista ylläpidettävä ja kehitettävä, jotta voidaan säilyttää kyky vastata merellisten onnettomuuksien ja ympäristövahinkojen korkeana säilyvään riskiin.Erityistavoitteessa tavoitteena on meritiedon parantamisen avulla luoda edellytyksiä meriympäristön tilan parantamiselle, merialuesuunnittelulle sekä merialueiden kestävälle käytölle ja kestävälle siniselle taloudelle. Yhteisen tietojenvaihtoympäristön (CISE) kehittämisen avulla parannetaan viranomaistoimintojen vaikuttavuutta ja kustannustehokkuutta. Rannikkovartiostoyhteistyön puitteissa edistetään kansallisten viranomaisten valmiuksia toimia eurooppalaisessa yhteistyössä. |
| Perustelut valinnoille  | Meritiedon korkea taso luo pohjan meriympäristön parantamiselle, merialuesuunnittelulle, meren suojelulle sekä merialueiden kestävälle käytölle ja laajemmin kestävälle siniselle taloudelle ja siihen liittyvälle yritystoiminnalle. Tarkentuva, ajantasainen ja paikkaan sidottu meritieto luo edellytyksiä innovaatioille, tuotekehitykselle sekä osaamisen ja teknologiatuotteiden kehittämiselle ja viennille. Tässä onnistuminen edellyttää tiedon keruun ja käytön jatkuvaa kehittämistä ja siihen panostamista sekä riittävän rahoituksen varmistamista pitkälle aikavälille.Itämeren ja kaikkien merien tilan parantaminen on tärkeä yhteiskunnallinen tavoite ja sitoumus, joka edellyttää määrätietoisten ja vaikutuksiltaan merkittävien toimenpiteiden toteuttamista. Tiedon ja seurantojen alueellista ja ajallista kattavuutta sekä teknistä valmiutta lisäämällä voidaan merkittävästi parantaa luonto- ja lintudirektiivien toimeenpanoa merialueilla, edistää merialuesuunnittelua sekä meristrategiadirektiivin edellyttämän meriympäristön hyvän tilan saavuttamista. Esimerkiksi Natura 2000 -alueilta tarvittaisiin lisää tietoa ihmistoiminnan alueille aiheuttamista paineista kuten vedenalaisen melun ja roskaantumisen sekä kalastuksen vaikutusten osalta. Lisäksi olisi hyvä selvittää Natura 2000 -alueiden ja MPA-alueiden hoito- ja käyttösuunnitelmien sekä toimien tehokkuutta suojelualueen tavoitteiden saavuttamiseksi. Lajien ja luontotyyppien tilaa koskeva tiedon lisääminen niin Natura 2000 -alueiden sisä- kuin ulkopuolella on tärkeää. Tietoa tarvitaan myös tärkeistä vaellus- ja muuttoreiteistä sekä ravintoverkoista. vaikutuksista ympäristön tilaan, sillä saatavilla olevat tiedot ovat vielä riittämättömiä. Suomen Natura 2000 -verkosto sisältää 150 sellaista kohdetta, joihin kuuluu laajoja merialueita. Kaikista alueista ei ole kerätty tietoja biologisen monimuotoisuuden inventointiohjelman (VELMU) yhteydessä. Natura 2000 -alueiden osalta seurantaa tulisi parantaa erityisesti ihmisen toiminnan aiheuttamien paineiden sekä ilmastonmuutoksen vaikutusten osalta. Erityisesti tulisi lisätä selvitystä ilmastonmuutoksen vaikutuksista meriluonnon monimuotoisuuteen ja sitä kautta ekosysteemipalveluihin sekä kalojen lisääntymisalueisiin ja myös lajiston koostumukseen. Tutkimustietoa ilmastonmuutoksen vaikutuksista meriluonnon monimuotoisuuteen tarvitaan erityisesti Natura 2000 -alueilta ja MPA-alueilta. Merentutkimuksen infrastruktuurikonsortio FINMARI yhdistää suomalaiset merentutkimusorganisaatiot ja sitä kehittämällä voidaan merentutkimuksen laatua ja tiedontuotannon tehokkuutta parantaa edelleen.Meritiedon yhteiskäyttöä tulisi edelleen lisätä jatkamalla meritietoportaalin kehittämistä siten, että se tulevaisuudessa palvelee paremmin kaikkia meripolitiikan teemoja, ja linkittyy paremmin kansainvälisiin tietojen hallintahankkeisiin kuten EMODnet-tietoportaaliin.EMODnet:iä tulee kehittää siten, että se palvelee jäsenmaita nykyistä paremmin. Tällä hetkellä EMODnet välittää jäsenmaiden tietoja, mutta uutta meritietoa, etenkin meriympäristön seurantatietoa on liian vähän, vaikka tarve tällaiselle tiedolle on suuri. Tällä hetkellä on suuri tarve saada luotettavaa ja maastoverifioitua tietoa, esimerkiksi ilmastonmuutoksen vaikutuksista, tai reaaliaikaista tietoa COVID-19 vaikutuksista meriliikenteeseen. Tätä tietoa olisi mahdollista saada, mikäli EU:lla olisi yhteinen asetus ja rahoitus EMODnet tietojen keruuta varten, kuten on kalastuksen tietojen keruuta varten (Data Collection Framework). Merialuesuunnittelu edellyttää runsaasti yksityiskohtaista paikkaan sidottua luonto- sekä sosioekonomista tietoa, jota ei riittävästi saatavilla. Meriympäristön käyttöön liittyvän seurantatiedon lisäämistä ja innovatiivisten järjestelmien kehittämistä voidaan hyödyntää merialuesuunnittelussa ja sen meren hyvän tilan saavuttamiseen liittyvän vaikuttavuuden arvioinnissa. Merialuesuunnittelu avaa mahdollisuuksia erilaisten intressien yhteensovittamiseen käytännön tasolla ja luo mahdollisuudet kestävälle kestävälle siniselle taloudelle. Merialuesuunnittelu edellyttää luotettavia merialuetta koskevia tietoja sekä niiden ylläpitoa ja seurantaa sekä laajaa sidosryhmäyhteistyötä. Merialan eri toimijoiden välisen yhteistyön jatkokehittämiselle on selkeä tarve. Suunnitteluprosessiin liittyvillä osallistamismenettelyillä voidaan eri toimijoita sitouttaa yhteisesti sovittujen linjauksien ja toimien hyväksyttävyyteen. Merialuesuunnitelman toteutumista ja vaikuttavuutta tulee seurata. Suunnitelman tarkistaminen on tarkoitus synkronoida meriympäristön tilan seurantaan siten, että seurannan tietoja voidaan hyödyntää seuraavaa suunnitelmaa laadittaessa.. Merialuesuunnitelman toteutumisen seurannan järjestämiseen ja seuraavan suunnitelman päivitystarpeisiin varautuminen edellyttävät panostusta ja resursointia. Merialueen ympäristön tilan seurannat tuottavat tietoa ympäristön tilan kehityksestä, mikä antaa mahdollisuuden reagoida ajoissa kielteisiin muutoksiin tai uhkiin. Meristrategiadirektiivin mukaisessa merenhoidon suunnittelun seurantaohjelmassa on määritelty meriympäristöön ja siihen kohdistuviin paineisiin liittyvät seurannat. Kansallisessa merenhoidon suunnittelun toimenpideohjelmassa määritellään ne toimet, joita tarvitaan nykyisten toimenpiteiden lisäksi meriympäristön hyvän tilan saavuttamiseksi. Toimenpiteiden vaikuttavuuden arviointia ja meren tilan seurantaa voidaan tehostaa monin eri tavoin, esimerkiksi uusien innovaatioiden tai kansainvälisen yhteistyön avulla. Merenhoidon tehokkaaseen toteuttamiseen tarvitaan meritietoa.Merialueen valvonta ja tehokkaat monikäyttöiset merelliset suorituskyvyt ehkäisevät ja torjuvat ympäristöön kohdistuvia haittoja ja edistävät merialueiden turvallisuutta. Rannikkovartiostotoimintoja suorittavien viranomaisten yhteistyön ja kokonaisvaltaisen ja yhtenäisen hallinnan avulla varmistetaan, että reagointi myös äkillisten kriisitilanteiden hoidossa onnistuu sujuvasti ja ongelmattomasti. Merialueen ympäristön tilan seurannoilla voidaan arvioida ilmastomuutoksen vaikutusta ja voimakkuutta ympäristöön sekä lajeihin ja luontotyyppeihin. Pilottiprojektien avulla voidaan arvioida erilaisten toimenpiteiden vaikuttavuutta ilmaston muuttuessa.Merialueen valvonnalla voidaan seurata ja määritellä alusten aiheuttamia tahallisia tai tahattomia päästöjä. Tämä edellyttää myös tehokkaita ja ajantasaisia ratkaisuja ilmasta tapahtuvalle valvonnalle esimerkiksi öljy- ja rikkipäästöjen havaitsemiseksi. Laivojen päästöjä koskeva lainsäädäntö ja päästöjen seurantaan tarvittavan tekniikan kehitystyö jatkuu edelleen. Julkisten meriteknologisten hankkeiden elinkaari on huomattavan pitkä, joten teknisillä ratkaisuilla on hyvin merkittävä vaikutus alusten elinkaaren hiilijalanjälkeen.Merialueen valvontaan liittyvä yhteinen tietojenvaihtojärjestelmän (CISE) avulla voidaan parantaa meritilannetietoisuutta sekä tukea yhtenäisiä ja kustannustehokkaita viranomaistoimia. Rajaturvallisuusviraston (EBCGA, Frontex), Euroopan kalastuksenvalvontaviraston (EFCA) ja Euroopan meriturvallisuusviraston (EMSA) yhteistyön kehittämisen avulla sekä rannikkovartiostotoimintoja toteuttavien kansallisten viranomaisten kanssa voidaan edelleen parantaa meritilannetietoisuutta sekä tukea yhtenäisiä ja kustannustehokkaita toimia. |

# 2. Toimintalinjat (rahoitettavat toimenpiteet ja indikaattorit)

## 2.1 Muut toimintalinjat kuin tekninen apu

### Toimintalinja 1: Kestävän kalastuksen ja vesien elollisten luonnonvarojen ennallistamisen ja säilyttämisen edistäminen

#### Erityistavoite 1.1 Taloudellisesti, sosiaalisesti ja ympäristön kannalta kestävän kalastustoiminnan vahvistaminen

|  |  |
| --- | --- |
| Rahoitettavat toimenpiteet  | **Toimenpide 1: Kaupallisen kalastuksen innovaatiot, kehittäminen ja neuvonta**Ohjelman keskeinen tavoite on tukea toimialan uudistumista ja kestävää kasvua. Tutkimus-, innovaatio- ja neuvontatoimia voidaan toteuttaa laajasti koko toimialaa hyödyttävinä yleishyödyllisinä kehittämishankkeina tai yritysten omina kehittämishankkeina. *Yleishyödylliset tutkimus-, kehitys- ja innovaatiohankkeet*Yleishyödyllisillä hankkeilla luodaan laajasti toimialaa hyödyttävää uutta tietoa tai ratkaisumalleja keskeisten haasteiden ratkaisemiseksi tai kasvumahdollisuuksien avaamiseksi. Hankkeiden tulosten tulee olla yleisesti saatavilla. Rahoitusta suunnataan etenkin seuraaviin teemoihin: * Hylkeiden ja merimetsojen kalastukselle aiheuttamien vahinkojen estäminen huomioiden ympäristölainsäädäntö.
* Tutkimuksen ja kalastajien välinen kumppanuus. Jatketaan ohjelmakaudella 2014–2020 aloitettua tutkimuksen ja kalastajien kumppanuuden innovaatio-ohjelmaa uutena monivuotisena kokonaisuutena.
* Digitalisaation, automaation ja tiedon hyödyntäminen, esimerkiksi mobiilisaalisilmoitusjärjestelmät, jäljitettävyyden kehittäminen ja liittäminen kuluttajatietoon, liikkeentunnistinten hyödyntäminen rysissä ja konenäköön perustuvan saaliin käsittelyn kehittäminen.
* Vajaasti hyödynnettyjen kalalajien kestävän käytön lisääminen.
* Haitallisten vieraslajien elintarvikekäytön lisääminen, esim. täplärapu, kyttyrälohi, mustatäplätokko
* Vesialueiden kalastuskäyttöön saannin helpottaminen. Yksityisten vesialueiden saamiseksi kalastuskäyttöön voidaan tukea vuoropuhelua, kehittämishankkeita ja koulutuksia. Myös tulosperusteisia rahoitusmalleja voidaan selvittää.
* Ilmastonmuutokseen sopeutuminen, kuten ääriolojen lisääntymiseen ja kalakantojen muutoksiin varautuminen ja niiden huomioiminen kalastustoiminnassa.
* Hiilidioksidipäästöjen vähentäminen, esimerkiksi sähköisten kalastusalusten kehittäminen ja energiatehokkuuden parantaminen
* Rahoitusta voidaan käyttää kansainvälisten koordinoitujen rahoitushakujen kansallisena rahoitusosuutena siten, että ohjelmasta voidaan rahoittaa suomalaisten toimijoiden kustannukset.
* Tuottajaorganisaatioiden perustaminen ja toiminnan tuki.

*Yritysten toteuttamat tutkimus-, kehitys- ja innovaatiohankkeet*Yritysten toteuttamilla kehittämishankkeilla vauhditetaan uusien innovaatioiden ja ratkaisumallien käyttöönottoa yritystasolla sekä tuetaan yritysten kasvutoimia. Yritykset voivat hakea kehittämistoimiin myös innovaatioseteleitä. Seteli voidaan myöntää hallinnollisesti kevyellä menettelyllä pienimuotoiseen kehitys- tai innovaatiohankkeeseen. Yritysten omat kehittämishankkeet voivat liittyä esimerkiksi vihreään ja digitaaliseen siirtymään, kuten energiatehokkuuden parantamiseen, kannattavuuden kehittämiseen digitalisaation avulla, vajaasti hyödynnettyjen kalojen käytön lisäämiseen, hylkeiden aiheuttamien vahinkojen ehkäisyyn, tehokkaampaan lajitteluun tai ympäristöystävällisempään ja tehokkaampaan logistiikkaan. *Koulutus- ja neuvontahankkeet*Koulutusta ja neuvontaa voidaan rahoittaa yritysten omina hankkeina tai yleishyödyllisinä hankkeina. Toimenpiteestä voidaan tukea esimerkiksi kalastuksen aloittamiseen liittyvää koulutusta, yrittäjyyskoulutusta, yrityksen ja yrittäjän kehittämispolun suunnittelua ja toteutusta sekä kansallisia ja kansainvälisiä yhteiskoulutuksia. Lisäksi otetaan käyttöön koulutusseteli, jota voi käyttää tarpeelliseksi katsotun koulutuksen ostoon. Tuki maksettaisiin esim. koulutukseen osallistumisesta saadun todistuksen perusteella. **Toimenpide 2: Kalastuksen investoinnit**Yritysten tuotannollisten investointien rahoittamisella tuetaan toimialan kasvua ja liiketoiminnan kannattavuuden parantamista. Rahoitusta suunnataan etenkin seuraaviin teemoihin: * Saaliin arvon lisääminen ja laadun parantaminen: esimerkiksi tilat ja laitteet saaliin jatkojalostamiseen ja arvon lisäämiseen sekä laadun hallintaan ja parantamiseen liittyvät investoinnit aluksilla ja maissa
* Toiminnan monipuolistaminen: toimet ja investoinnit, jotka tukevat tulonlähteiden monipuolistamista
* Alusten modernisointi kalan laadun parantamiseksi
* Työergonomia ja turvallisuus aluksilla ja maissa
* Ilmastonmuutokseen sopeutuminen, esimerkiksi äärioloihin varautumiseen liittyvät investoinnit
* Hiilidioksidipäästöjen vähentäminen, esimerkiksi logistiikan tehostamiseen liittyvät toimet
* Digitalisaatioon ja automaatioon liittyvät investoinnit

**Toimenpide 3: Kalasatamat ja purkupaikat**Toimenpiteestä tuetaan investointeja kalasatamien ja purku- ja keräilypaikkojen kehittämiseen sekä uusien kalan purku- ja keräilypaikkojen rakentamista ja uusien mobiilien ratkaisujen hankkimista saaliin purkamiseen ja ensikäden käsittelyyn liittyen. Uusien kalasatamien rakentamista ei voida tukea. |
| Tärkeimmätkohderyhmät | **Toimenpide 1: Kaupallisen kalastuksen innovaatiot, kehittäminen ja neuvonta**Yleishyödyllisissä hankkeissa tuen saajina voivat olla tutkimuslaitokset, koulut, yliopistot ja muut yleishyödylliset toimijat. Rahoitettavien toimien tulee hyödyttää erityisesti kaupallisia kalastajia.Yritysten toteuttamille kehittämishankkeille voidaan myöntää rahoitusta kaupallisille kalastajille tai kalastajien yhteenliittymille tai yhteisyrityksille. Hankkeita voidaan toteuttaa myös kaupallisen kalastajan ja yleishyödyllisen toimijan yhteistyönä.**Toimenpide 2: Kalastuksen investoinnit**Yksityisiin investointihankkeisiin voidaan myöntää rahoitusta kaupallisille kalastajille. **Toimenpide 3: Kalasatamat ja purkupaikat**Yksityisiin investointihankkeisiin voidaan myöntää rahoitusta kaupallisille kalastajille. Yleishyödyllisiä investointeja kalasatamien tai kalan purkamiseen liittyen voidaan rahoittaa kunnille ja muille yleishyödyllisille toimijoille. |
| Toimet, joilla taataan yhdenvertaisuus, osallistavuus ja syrjimättömyys  | Ei tarvetta erityistoimenpiteille. |
| Indikaatio kohdealueista ja alueellisten työkalujen käytöstä (ITI) | Erityistavoitteessa ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Erityistavoitteesta rahoitetaan pääosin kotimaahan kohdistuvia toimenpiteitä. Tutkimus- ja innovaatiotoimissa voidaan kuitenkin rahoittaa toimia, jotka liittyvät Itämeren tai EU-tason tutkimus- ja kehitysyhteistyöhön. Tällaisia toimia voidaan rahoittaa esimerkiksi osana kansainvälisiä rahoitushakuja tai Itämeren maiden koordinoimina toimina. Näissäkin tapauksissa Suomen ohjelmasta maksettava rahoitus kohdistuu Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten hankkeiden koordinointiin liittyviä kustannuksia. |
| Rahoitusvälineiden suunniteltu käyttö | Erityistavoitteessa voidaan soveltaa rahoitusinstrumenttia kalastusyritysten kestävän kasvun tukemiseen. Tarkoituksena on ottaa käyttöön rajattu portfoliovakuus erityisesti uusille kalastajille ja onnistuneisiin sukupolvenvaihdoksiin. Tavoitteena on helpottaa lisäksi pk-yritysten rahoituksen saantia ja poistaa käytännössä havaittuja markkinoiden toimintapuutteita sekä hyödyntää vipuvaikutusta rahoituksen aikaansaamiseksi pk-yrityksille.Lisäksi voidaan ottaa käyttöön riskinjakolaina, jonka avulla voidaan tavoitella kalatalouden mikroyrityksille edullisempia lainaehtoja, eli alhaisempia korkoja/marginaaleja, pidempiä takaisinmaksuaikoja ja mahdollisuus takaisinmaksun jaksottamiseen sekä yhdistää lainainstrumentti suorien tukien kanssa. Tavoitteena on helpottaa mikro- ja pk-yritysten rahoituksen saantia tarjoamalla rahoituksen välittäjälle rahoitusosuutta ja luottoriskin jakamista, jolloin kalastusyritykset saavat rahoitusta edullisin ehdoin eli alhaisemmalla korolla, pidemmällä takaisinmaksuajalla ja tarvittaessa myös alhaisemmin vakuuksin. Rahoitusvälineillä edistetään erityistavoitteiden 1.1., 2.1. ja 2.2. tavoitteiden saavuttamista. |

#### Erityistavoite 1.2. Energiatehokkuuden lisääminen ja hiilidioksidipäästöjen vähentäminen korvaamalla tai nykyaikaistamalla kalastusalusten moottoreita

|  |  |
| --- | --- |
| Rahoitettavat toimenpiteet  | **Toimenpide 1: Moottorien vaihto ja energiatehokkuuden parantaminen**Moottoreiden vaihtoa voidaan tukea EU-asetuksen mukaisten ehtojen mukaisesti. Hankkeet voivat sisältää moottorivaihtoon liittyvät välttämättömät toimenpiteet myös esimerkiksi vaihteistojen ja potkureiden uudistamiseen liittyen.Kalastusalusten energiatehokkuuden parantamiseen liittyviä toimenpiteistä voidaan rahoittaa laaja-alaisesti. Ne voivat liittyä esimerkiksi:* Moottoreiden ja niihin liittyvien koneiden ja laitteiden vaihtamiseen energiatehokkaammiksi
* Vaihtoehtoisten energiamuotojen hyödyntämiseen (esimerkiksi sähkön hyödyntäminen voimanlähteenä ja nesteytetty maakaasu)
* Pyydysten energiatehokkuuden parantamiseen
 |
| Keskeiset kohderyhmät | Kaupalliset kalastajat ja kalastusalusten omistajat |
| Toimet, joilla taataan yhdenvertaisuus, osallistavuus ja syrjimättömyys  | Ei tarvetta erityistoimille. |
| ”Indikaatio” kohdealueista ja alueellisten työkalujen käytöstä (ITI) | Erityistavoitteeseen ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Toimenpiteet kohdistuvat merialueen osalta ainoastaan Suomeen rekisteröityihin kalastusyrityksiin ja kalastusaluksiin ja sisävesien osalta Suomessa toimiviin kalastusyrityksiin ja -aluksiin.  |
| Rahoitusinstru-menttien suunniteltu käyttö | Erityistavoitteessa ei sovelleta rahoitusinstrumentteja. |

#### Erityistavoite 1.3 Kalastuskapasiteetin kalastusmahdollisuuksiin mukauttamisen edistäminen tapauksissa, joissa kalastustoiminta on lopetettu pysyvästi, ja kohtuulliseen elintasoon myötävaikuttaminen tapauksissa, joissa kalastustoiminta on lopetettu väliaikaisesti

|  |  |
| --- | --- |
| Rahoitettavat toimenpiteet  | **Toimenpide 1: Toiminnan väliaikainen lopettaminen**Kalastustoiminnan tilapäisen keskeyttämisen tuki ympäristökatastrofin tai muun poikkeuksellisen shokin vaikutusten hallintaan. Tukea voidaan myöntää jäsenmaan tunnistaman ympäristökatastrofin tai terveyskriisin sekä asetuksen 1380/2013 (art. 7, 12 ja 13) tunnistamien säilyttämistoimenpiteiden, komission toimenpiteiden tai jäsenmaan hätätilannetoimenpiteiden perusteella. Tukea saavan aluksen kalastusaktiivisuuden on täytynyt olla vähintään 120 päivää kahden edellisen kalenterivuoden aikana, ja sen tulee keskeyttää kalastustoiminta kokonaisuudessaan.  |
| Keskeiset kohderyhmät | Tuensaajat: kaupalliset kalastajat |
| Toimen, joilla taataan yhdenvertaisuus, osallistavuus ja syrjimättömyys |  Ei tarvetta erityistoimille.  |
| ”Indikaatio” kohdealueista ja alueellisten työkalujen käytöstä (ITI) | Erityistavoitteeseen ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Toimenpiteet kohdistuvat ainoastaan Suomessa toimiviin kalastusyrityksiin ja kalastusaluksiin. |
| Rahoitusinstru-menttien suunniteltu käyttö | Erityistavoitteessa ei sovelleta rahoitusinstrumentteja. |

#### Erityistavoite 1.4 Tehokkaan kalastuksenvalvonnan ja täytäntöönpanon edistäminen, mukaan lukien LIS-kalastuksen torjuminen, sekä tietoon perustuvaa päätöksentekoa varten tarvittavien luotettavien tietojen edistäminen

|  |  |
| --- | --- |
| Rahoitettavat toimenpiteet (actions) | **Toimenpide 1: Tiedonkeruu**Toimenpiteiden tavoitteena on tiedonkeruun toteutuminen YKP:n ja EU-lainsäädännön mukaisesti vuosina 2021−2027 huomioiden kansalliset tiedonkeruutarpeet. Rahoitus kohdistuu ensisijaisesti seuraaviin osa-alueisiin:* Tiedonkeruu kaupallisesta kalastuksesta ja kalakannoista (biologinen ja tilasto-taloudellinen tiedonkeruu, ml. sivusaalistiedot merinisäkkäistä ja linnuista)
* Tiedonkeruu vesiviljelystä ja kalanjalostuksesta
* Tiedonkeruu vaelluskaloista (lohi, meritaimen ja ankerias)
* Tiedonkeruu vapaa-ajan kalastuksesta
* Tietopyyntöihin vastaaminen
* Kansainvälinen osallistuminen ja yhteistyö
* Tietokantojen ylläpito ja kehitys

Rahoitukseen sisältyy työn vaatima riittävä henkilöstöresurssi (toimisto-, kenttä- ja laboratoriotyöt), seurantojen vaatimat laite- ym. hankinnat ja ostopalvelut, aluksen vuokrauskulut (BIAS-Aranda), kansainvälisen osallistumisen kustannukset sekä tietoarkkitehtuurin ylläpito ja kehityskulut. Käytännön tiedonkeruutyön toteuttaa Luonnonvarakeskus. **Toimenpide 2: Valvonta**Rahoitettavien toimenpiteiden tavoitteena on, että kalastuksenvalvonnan viranomaiset ja kalatalouden toimijat pystyvät vastaamaan lainsäädännön asettamiin vaatimuksiin yhteisen kalastuspolitiikan panemiseksi täytäntöön. Kalastusta koskevien ilmoitusvelvoitteiden ja valvontatiedon sekä riskinhallinnan tarpeisiin kehitetään ja ylläpidetään tietojärjestelmiä ja sähköisiä sovelluksia. Viranomaisille ja toimijoille tulee hankkia monipuolisia valvonnan ja saalisrekisteröinnin työkaluja, esim. satamien punnitusjärjestelmät, lajitteluun tai lajintunnistukseen soveltuvat laitteet ja alusten seurantaan tarkoitetut järjestelmät (VMS, kalastuspäiväkirjat jne.). Uusia innovaatioita valvonnan kehittämiseksi pilotoidaan ja otetaan käyttöön. Myös henkilöstön ja muiden valvontaresurssien turvaaminen on varmistettava. Valvonnan tehokkuuden ja yhdenvertaisuuden harmonisoimiseksi on tuettava viranomaisten osallistumista koulutukseen, neuvontaan ja kokemustenvaihtoon ja sellaisten järjestämistä.Yhteisen kalastuspolitiikan ja sen valvonnan säädökset voivat muuttua ohjelmakauden aikana ennakoimattomalla tavalla. Toimenpiteillä varaudutaan tukemaan myös lainsäädännön uusien vaatimusten toimeenpanoa. |
| Keskeiset kohderyhmät | **Toimenpide 1:** Luonnonvarakeskus vastaa tiedonkeruuohjelman toteuttamisesta Suomessa. Tiedonkeruu hyödyttää toimialaa sekä siihen liittyvää tutkimusta ja päätöksentekoa tuottamalla tietoa alasta, sen kehityksestä ja vaikutuksista ympäristöön.**Toimenpide 2:** Kalastuksen valvonnan toimenpide koskee valvontaviranomaisten lisäksi koko kalastuselinkeinoa, koska tehokas ja luotettava valvonta lisää elinkeinon hyväksyttävyyttä.  |
| Toimen, joilla taataan yhdenvertaisuus, osallistavuus ja syrjimättömyys | Ei tarvetta erityistoimille.  |
| ”Indikaatio” kohdealueista ja alueellisten työkalujen käytöstä (ITI) | Erityistavoitteeseen ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Toimenpiteet kohdistuvat pääosin Suomen alueella tapahtuvaan tiedonkeruuseen tai valvontaan. Molemmissa viranomaistoiminnoissa on myös kansainvälistä yhteistyötä Itämeren alueella. Näissäkin tapauksissa Suomen ohjelmasta maksettava rahoitus kohdistuu pääsääntöisesti Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten yhteistyöhankkeiden koordinointiin liittyviä kustannuksia. |
| Rahoitusinstru-menttien suunniteltu käyttö | Erityistavoitteessa ei sovelleta rahoitusinstrumentteja. |

#### Erityistavoite 1.6 Vesiympäristön biologisen monimuotoisuuden ja ekosysteemien suojelun ja ennallistamisen edistäminen

|  |  |
| --- | --- |
| Rahoitettavat toimenpiteet  | **Toimenpide 1: Ympäristön ja kalavarojen tutkimus- ja kehittämishankkeet** Rahoitetaan yleishyödyllisiä tutkimus- ja kehittämishankkeita, jotka edistävät vesiekosysteemien biologista monimuotoisuutta sekä suojelua ja ennallistamista. Rahoitusta suunnataan etenkin seuraaviin teemoihin: * Jatketaan ohjelmakaudella 2014−2020 alkanutta ympäristötoimiin keskittyvää innovaatio-ohjelmaa uutena monivuotisena kokonaisuutena.
* Edistetään tiedon ja osaamisen parantamista sekä tiedon levittämistä ympäristön ja kalavarojen tilan parantamiseen liittyen.
* Biodiversiteettistrategiaan liittyen voidaan tukea OECM-alueiden eli muiden tehokkaiden aluelähtöisten suojelutoimien alueiden tunnistamista ja kartoittamista etenkin kalakantojen ja niiden elinympäristöjen suojelun näkökulmasta.
* Uhanalaisten kalakantojen suojelutoimien suunnittelu, erityisesti merelliset kalakannat osana biodiversiteettistrategian merten suojelun tavoitetta suojelualueilla

**Toimenpide 2: Kalataloudelliset kunnostukset**Toimenpiteessä voidaan rahoittaa yleishyödyllisiä hankkeita, jotka edistävät ympäristön ja kalavarojen tilan parantamista. Rahoitusta suunnataan etenkin seuraaviin teemoihin: * Ympäristökunnostukset liittyen kalojen elinympäristöjen suojeluun ja ennallistamiseen. Esimerkiksi kalojen kutupaikkojen säilyttäminen ja kunnostaminen sekä biodiversiteettistrategian meriympäristön suojelutavoitteeseen liittyvät kalojen elinympäristökunnostukset
* Uudet tulosperusteiset rahoitusmallit, joukkoistaminen sekä yksityistä sijoituspääomaa hyödyntävät mallit ympäristökunnostuksissa

**Toimenpide 3: Investoinnit pyydysten valikoivuuteen ja suojaamiseen sekä eläinten hyvinvointiin**Kaupallista kalastusta tulee kehittää ekologisesti entistä kestävämpään suuntaan esimerkiksi edistämällä ympäristöön ja eläinten hyvinvointiin liittyviä toimia. Rahoitusta suunnataan etenkin seuraaviin teemoihin:* Investoinnit ympäristövaikutusten minimoimiseksi
* Investoinnit eläinten hyvinvoinnin kehittämiseen
* Kalastustoiminnan valikoivuuden parantaminen
* Hylkeiden ja merimetsojen sekä kaupallisen kalastuksen rinnakkaiselon tukeminen ympäristölainsäädäntö huomioiden (investointituet esimerkiksi hylkeenkestäviin pyydyksiin ja hyljekarkottimiin)

**Toimenpide 4: Hylkeiden ja merimetsojen aiheuttamien vahinkojen korvaaminen**Korvataan hylkeiden kaupalliselle kalastukselle aiheuttamia vahinkoja. Merimetsojen aiheuttamat vahingot kaupalliselle kalastukselle voidaan korvata, mikäli niitä ei korvata kansallisesti muista korvausjärjestelmistä.  |
| Keskeiset kohderyhmät | **Toimenpide 1: Tutkimus, innovaatiot ja neuvonta**Tuensaajia voivat olla esimerkiksi kunnat, tutkimuslaitokset, yliopistot, koulut sekä muut julkiset tai yleishyödylliset tahot.**Toimenpide 2: Kalataloudelliset kunnostukset**Tuensaajia voivat olla esimerkiksi kunnat, tutkimuslaitokset, yliopistot, koulut ja muut julkiset tai yleishyödylliset tahot sekä järjestöt ja yhteisöt. **Toimenpide 3: Investoinnit pyydysten valikoivuuteen ja suojaamiseen sekä eläinten hyvinvointiin**Investointihankkeita voidaan rahoittaa kaupallisille kalastajille. **Toimenpide 4: Hylkeiden ja merimetsojen aiheuttamien vahinkojen korvaaminen**Hylkeiden ja merimetsojen aiheuttamia vahinkoja voidaan kompensoida ainoastaan 1-ryhmän kaupallisille kalastajille. |
|  Toimen, joilla taataan yhdenvertaisuus, osallistavuus ja syrjimättömyys |  Ei tarvetta erityistoimille. |
| ”Indikaatio” kohdealueista ja alueellisten työkalujen käytöstä (ITI) | Erityistavoitteeseen ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Erityistavoitteesta rahoitetaan pääosin kotimaahan kohdistuvia toimenpiteitä. Tutkimus- ja innovaatiotoimissa voidaan kuitenkin rahoittaa toimia, jotka liittyvät Itämeren tai EU-tason tutkimus- ja kehitysyhteistyöhön. Tällaisia toimia voidaan rahoittaa esim. osana kansainvälisiä rahoitushakuja tai Itämeren maiden koordinoimina toimina. Myös kansainvälistä yhteistyötä liittyen kalakantojen vahvistamiseen pitkällä aikavälillä voidaan tukea. Näissäkin tapauksissa Suomen ohjelmasta maksettava rahoitus kohdistuu Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten hankkeiden koordinointiin liittyviä kustannuksia. |
| Rahoitusinstru-menttien suunniteltu käyttö | Erityistavoitteessa ei sovelleta rahoitusinstrumentteja. |

### Toimintalinja 2: Kestävä vesiviljely, jalostus ja markkinat

#### Erityistavoite 2.1 Kestävän vesiviljelytoiminnan edistäminen, erityisesti vesiviljelytuotannon kilpailukyvyn vahvistaminen varmistaen samalla, että toiminta on ympäristön kannalta kestävää pitkällä aikavälillä

|  |  |
| --- | --- |
| Rahoitettavat toimenpiteet  | **Toimenpide 1: Vesiviljelyn innovaatiot, kehittäminen ja neuvonta***Yleishyödylliset tutkimus-, kehitys- ja innovaatiohankkeet*Yleishyödyllisillä hankkeilla luodaan laajasti toimialaa hyödyttävää uutta tietoa tai ratkaisumalleja keskeisten haasteiden ratkaisemiseksi tai kasvumahdollisuuksien avaamiseksi. Rahoitusta suunnataan kansallisen vesiviljelystrategian mukaisesti etenkin seuraaviin teemoihin: * Sijainninohjaus ja alueiden kehittäminen vesiviljelytarkoitukseen.
* Jatketaan ohjelmakaudella 2014­–2020 aloitettua innovaatio-ohjelmakonseptia.
* Digitalisaatio ja automaatio, esimerkiksi tuotannonohjausjärjestelmien ja sähköisten ilmoitusjärjestelmien kehittäminen, etämonitorointi ja -operointi sekä vedenalaiset kamerat, jotka mahdollistavat ajantasaisen kalaston tietojen optimoinnin, terveystarkkailun ja ongelmien ennaltaehkäisyn.
* Rahoitusta voidaan käyttää kansainvälisten koordinoitujen rahoitushakujen kansallisena rahoitusosuutena siten, että ohjelmasta voidaan rahoittaa suomalaisten toimijoiden kustannukset.
* Eläinten terveys ja hyvinvointi, ml. eläinten hyvinvointiohjelma.
* Ympäristövaikutusten vähentäminen, erityisesti ravinnepäästöjen vähentämistä edistävät toimet, kuten ympäristöystävällisempien rehujen kehittäminen.
* Ilmastonmuutokseen sopeutuminen, esimerkiksi sään ääri-ilmiöihin varautuminen.
* Hiilidioksidipäästöjen vähentäminen, esimerkiksi energiatehokkaiden ratkaisuiden kehittäminen.
* Luomuvesiviljelyn kehittäminen.
* Kiertovesikasvatuksen ja avomerituotannon kehittäminen
* Olemassa olevien tuotantolaitosten toiminnan kehittäminen ja ympäristötehokkuuden parantaminen.
* Vesiviljelyn monipuolistaminen uusiin lajeihin.
* Leväviljelyn kehittäminen sekä sen mahdollisuudet hiilen sidontaan ja ravinteiden poistoon kalankasvatuksen yhteydessä.
* Tuottajaorganisaatioiden perustaminen ja toiminnan tuki.

*Yritysten toteuttamat tutkimus-, kehitys- ja innovaatiohankkeet*Yritysten toteuttamilla kehittämishankkeilla vauhditetaan uusien innovaatioiden ja ratkaisumallien käyttöönottoa yritystasolla sekä tuetaan yritysten kasvutoimia kansallisen vesiviljelystrategian mukaisesti. Hankkeet voivat liittyä esimerkiksi vihreään ja digitaaliseen siirtymään, kuten ympäristö- ja ilmastovaikutusten pienentämiseen ja eläinten hyvinvoinnin kehittämiseen sekä uusien digitaalisten ratkaisujen kehittämiseen. Hankkeet voivat liittyä myös vesiviljelytoiminnan monipuolistamiseen, kuten uusien lajien viljelyn kehittämiseen. Yritykset voivat hakea kehittämistoimiin myös innovaatioseteleitä. Seteli voidaan myöntää hallinnollisesti kevennetyllä menettelyllä pienimuotoiseen kehitys- tai innovaatiohankkeeseen. *Koulutus- ja neuvontahankkeet*Koulutusta ja neuvontaa voidaan rahoittaa yritysten omina hankkeina tai yleishyödyllisinä hankkeina. Tukea voidaan myöntää esimerkiksi yrittäjyyskoulutukseen ja yrityksen kehittämispolun suunnitteluun ja toteutukseen, kansallisiin ja kansainvälisiin yhteiskoulutuksiin sekä osaamisen kehittämiseen, joka koskee ympäristölupien hakemista ja siihen liittyviä mallinnuksia. Lisäksi voidaan myöntää koulutusseteleitä tarpeelliseksi katsotun koulutuksen hankkimiseen.**Toimenpide 2: Vesiviljelyn investoinnit**Toimenpiteestä rahoitetaan kansallisen vesiviljelystrategian mukaisesti investointeja vesiviljelyn kestävään kasvuun ja sosiaalisen ja ekologisen kestävyyden parantamiseen. Yritysten kasvu- ja kehitysinvestointien rahoittamisella tuetaan toimialan kestävää kasvua ja liiketoiminnan kannattavuuden parantamista. Sosiaalisen ja ekologisen kestävyyden parantamiseen liittyvillä investoinneilla tavoitellaan ilmasto- ja ympäristövaikutusten vähentämistä ja eläinten hyvinvointiin liittyvää kehitystä sekä työturvallisuuden parantamista. Rahoitusta suunnataan etenkin seuraaviin teemoihin: * Arvon lisääminen ja laadun parantaminen
* Vesiviljelyn kestävä kasvu ja toiminnan kehittäminen: esimerkiksi uusien laitosten rakentaminen, tuotantokapasiteetin lisääminen, tuotannon tehostaminen ja kannattavuuden parantaminen
* Digitalisaation mahdollisuuksien hyödyntäminen
* Energiatehokkuuden parantaminen ja siirtyminen uusiutuvaan energiaan
* Ympäristövaikutusten vähentäminen vanhoissa vesiviljelylaitoksissa, esimerkiksi siirtyminen vähemmän ympäristöä kuormittavan teknologian käyttöön
* Ilmastonmuutokseen sopeutumiseen liittyvät investoinnit, esimerkiksi laitosten suojaaminen sään ääriolosuhteilta
* Toiminnan monipuolistaminen uusiin viljelylajeihin (mm. uudet kalalajit, levät ja simpukat)
* Ravinnepäästöjen ja muiden ympäristövaikutusten vähentäminen
* Hylkeiden ja muiden suojeltujen eläinten aiheuttamien vahinkojen ehkäisy
* Toimet eläinten hyvinvoinnin ja terveyden parantamiseen
* Luomuvesiviljelyyn liittyvät investoinnit
* Investoinnit turvallisuuteen ja työolojen parantamiseen
 |
| Keskeiset kohderyhmät | **Toimenpide 1: Vesiviljelyn innovaatiot, kehittäminen ja neuvonta**Yleishyödyllisissä hankkeissa tuen saajina voivat olla tutkimuslaitokset, koulut, yliopistot, viranomaiset ja muut yleishyödylliset toimijat. Rahoitettavien toimien tulee hyödyttää vesiviljelyalan kestävää kasvua.Yrityslähtöisille kehittämishankkeille voidaan myöntää rahoitusta suoraan vesiviljely-yrityksille tai yrityksille, jotka kehittävät ratkaisuja vesiviljelyalan kestävän kasvun mahdollistamiseksi. Yrityslähtöiset kehittämishankkeet voidaan toteuttaa yritysten ja tutkimuslaitosten yhteistyönä.**Toimenpide 2: Vesiviljelyn investoinnit**Tuensaajat: vesiviljely-yritykset |
|  Toimen, joilla taataan yhdenvertaisuus, osallistavuus ja syrjimättömyys | Ei tarvetta erityistoimenpiteille. |
| ”Indikaatio” kohdealueista ja alueellisten työkalujen käytöstä (ITI) | Erityistavoitteessa ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Erityistavoitteesta rahoitetaan pääosin kotimaahan kohdistuvia toimenpiteitä. Tutkimus- ja innovaatiotoimissa voidaan kuitenkin rahoittaa toimia, jotka liittyvät Itämeren tai EU-tason tutkimus- ja kehitysyhteistyöhön. Tällaisia toimia voidaan rahoittaa esimerkiksi osana kansainvälisiä rahoitushakuja tai Itämeren maiden koordinoimina toimina. Näissäkin tapauksissa Suomen ohjelmasta maksettava rahoitus kohdistuu Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten hankkeiden koordinointiin liittyviä kustannuksia. |
| Rahoitusinstru-menttien suunniteltu käyttö | Erityistavoitteessa voidaan soveltaa rahoitusinstrumenttia vesiviljelyalan kestävän kasvun tukemiseen. Tavoitteena on helpottaa pk-yritysten rahoituksen saantia ja poistaa käytännössä havaittuja markkinoiden toimintapuutteita sekä hyödyntää vipuvaikutusta rahoituksen aikaansaamiseksi pk-yrityksille. Lisäksi voidaan ottaa käyttöön riskinjakolaina, jonka avulla voidaan tavoitella kalatalouden mikroyrityksille edullisempia lainaehtoja, eli alhaisempia korkoja/marginaaleja, pidempiä takaisinmaksuaikoja ja mahdollisuus takaisinmaksun jaksottamiseen sekä yhdistää lainainstrumentti suorien tukien kanssa. Tavoitteena on helpottaa mikro- ja pk-yritysten rahoituksen saantia tarjoamalla rahoituksen välittäjälle rahoitusosuutta ja luottoriskin jakamista, jolloin yritykset saavat rahoitusta edullisin ehdoin eli alhaisemmalla korolla, pidemmällä takaisinmaksuajalla ja tarvittaessa myös alhaisemmin vakuuksin. Rahoitusvälineillä edistetään erityistavoitteiden 1.1., 2.1. ja 2.2. tavoitteiden saavuttamista. |

#### Erityistavoite 2.2 Kalastus- ja vesiviljelytuotteiden kaupan pitämisen, laadun ja lisäarvon ja kyseisten tuotteiden jalostamisen edistäminen.

|  |  |
| --- | --- |
| Rahoitettavat toimenpiteet  | **Toimenpide 1: Kalan jalostuksen innovaatiot, kehittäminen ja neuvonta***Yleishyödylliset tutkimus-, kehitys- ja innovaatiohankkeet*Yleishyödyllisillä hankkeilla luodaan laajasti toimialaa hyödyttävää uutta tietoa tai ratkaisumalleja keskeisten haasteiden ratkaisemiseksi tai kasvumahdollisuuksien avaamiseksi. Rahoitusta suunnataan etenkin seuraaviin teemoihin: * Silakan sekä vajaasti hyödynnettyjen kalalajien arvon ja elintarvikekäytön lisääminen kestävällä tavalla
* Teollisuuden sivuvirtojen hyödyntäminen
* Digitalisaatio ja data hyödyntäminen, esimerkiksi jäljitettävyystietojen kehittäminen yritysten ja kuluttajien tarpeisiin sekä sertifikaatteihin liittyen
* Automaatio, esimerkiksi pienen kalan käsittelyn automaation kehittäminen
* Tutkimuksen ja yritysten yhteistyöhön perustuvaa innovaatio-ohjelmakonseptia jatketaan erityisesti kalan korkean laadun kehittämiseksi sekä uusien tuoteinnovaatioiden vauhdittamiseksi.
* Kansainväliset tutkimusrahoitushaut
* Pakkausteknologia ja logistiikka

*Yritysten toteuttamat tutkimus-, kehitys- ja innovaatiohankkeet*Yritysten toteuttamilla kehittämishankkeilla vauhditetaan uusien innovaatioiden ja ratkaisumallien käyttöönottoa yritystasolla sekä tuetaan yritysten kasvutoimia. Hankkeet voivat liittyä esimerkiksi vihreään ja digitaaliseen siirtymään, kuten datan hyödyntämiseen kuluttajatiedon ja arvon lisäämisessä sekä energiatehokkuuden parantamiseen. Hankkeet voivat liittyä myös esimerkiksi vajaasti hyödynnettyjen kalojen ja teollisuuden sivuvirtojen hyödyntämiseen uusilla tavoilla, kuten uusien tuotteiden kehittämiseen ja jalostusarvon parantamiseen sekä viennin kehittämiseen. Yritykset voivat hakea kehittämistoimiin myös innovaatioseteleitä. Seteli voidaan myöntää hallinnollisesti kevyellä menettelyllä pienimuotoiseen kehitys- tai innovaatiohankkeeseen. *Koulutus- ja neuvontahankkeet*Koulutusta ja neuvontaa voidaan rahoittaa yritysten omina hankkeina tai yleishyödyllisinä hankkeina. Hankkeet voivat liittyä esimerkiksi vihreään ja digitaaliseen siirtymään. **Toimenpide 2: Kalan jalostuksen kasvu- ja kehitysinvestoinnit**Yritysten tuotannollisten investointien rahoittamisella tuetaan toimialan kasvua ja liiketoiminnan kannattavuuden parantamista. Rahoitusta suunnataan etenkin seuraaviin teemoihin: * Arvon lisääminen ja laadun parantaminen
* Pakkausteknologia ja logistiikka
* Investoinnit ympäristövaikutusten minimoimiseksi
* Digitalisaation mahdollisuuksien hyödyntäminen

**Toimenpide 3: Menekinedistäminen** Toimenpiteestä voidaan rahoittaa kalan yleistä menekinedistämistä sekä erilaisia innovatiivisia tapoja vauhdittaa kalan käyttöä esimerkiksi ammattikeittiöissä. Lisäksi voidaan rahoittaa yleishyödyllisiä laadun kehittämiseen liittyviä hankkeita sekä vientitoimia. Rahoitusta suunnataan etenkin seuraaviin teemoihin: * Kalan menekinedistäminen ja toimialaa koskeva yleinen viestintä/yhteiskunnallinen vuoropuhelu; yksittäisten tuotemerkkien menekinedistämistä ei voida tukea
* Kalan laadun parantaminen (yleishyödyllinen työ)
* Ammattikeittiöiden toimet kalan käytön lisäämiseksi ml. innovaatiokumppanuus
* Challenge-kilpailut, hackathon, uudet rahoitusmallit kestävästi tuotettujen kalatuotteiden käytön lisäämiseksi
* Yleishyödylliset vientitoimet, esimerkiksi messut; vientitukea ei voida maksaa
 |
| Keskeiset kohderyhmät | **Toimenpide 1: Kalan jalostuksen innovaatiot, kehittäminen ja neuvonta**Yleishyödyllisissä hankkeissa tuen saajina voivat olla tutkimuslaitokset, koulut, yliopistot ja muut yleishyödylliset toimijat. Rahoitettavien toimien tulee hyödyttää kalatalousalan kestävää kasvua ja uudistumista.Yritysten toteuttamille kehittämishankkeille voidaan myöntää rahoitusta kalatalousalan yrityksille.**Toimenpide 2: Tuotannolliset investoinnit**Kalatalousalan yritykset**Toimenpide 3: Menekinedistäminen, laatu ja vienti**Yleishyödyllisissä hankkeissa tuen saajina voivat olla tutkimuslaitokset, koulut, yliopistot, ammattikeittiöt ja muut yleishyödylliset toimijat. Rahoitettavien toimien tulee hyödyttää kalatalousalan kestävää kasvua ja uudistumista.Yritysten toteuttamille kehittämishankkeille voidaan myöntää rahoitusta kalatalousalan yrityksille sekä yksityisille ammattikeittiöille. |
|  Toimen, joilla taataan yhdenvertaisuus, osallistavuus ja syrjimättömyys | Ei tarvetta erityistoimenpiteille. |
| ”Indikaatio” kohdealueista ja alueellisten työkalujen käytöstä (ITI) | Erityistavoitteessa ei sovelleta ITI-työkaluja. |
| Alueiden väliset, rajat ylittävät ja KV-toimenpiteet | Erityistavoitteesta rahoitetaan pääosin kotimaahan kohdistuvia toimenpiteitä. Tutkimus- ja innovaatiotoimissa voidaan kuitenkin rahoittaa toimia, jotka liittyvät Itämeren tai EU-tason tutkimus- ja kehitysyhteistyöhön. Tällaisia toimia voidaan rahoittaa esimerkiksi osana kansainvälisiä rahoitushakuja tai Itämeren maiden koordinoimina toimina. Näissäkin tapauksissa Suomen ohjelmasta maksettava rahoitus kohdistuu Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten hankkeiden koordinointiin liittyviä kustannuksia. |
| Rahoitusinstru-menttien suunniteltu käyttö | Erityistavoitteessa voidaan soveltaa rahoitusinstrumenttia jalostusyritysten kestävän kasvun tukemiseen. Tavoitteena on helpottaa pk-yritysten rahoituksen saantia ja poistaa käytännössä havaittuja markkinoiden toimintapuutteita sekä hyödyntää vipuvaikutusta rahoituksen aikaansaamiseksi pk-yrityksille. Lisäksi voidaan ottaa käyttöön riskinjakolaina, jonka avulla voidaan tavoitella kalatalouden mikroyrityksille edullisempia lainaehtoja, eli alhaisempia korkoja/marginaaleja, pidempiä takaisinmaksuaikoja ja mahdollisuus takaisinmaksun jaksottamiseen sekä yhdistää lainainstrumentti suorien tukien kanssa. Tavoitteena on helpottaa mikro- ja pk-yritysten rahoituksen saantia tarjoamalla rahoituksen välittäjälle rahoitusosuutta ja luottoriskin jakamista, jolloin yritykset saavat rahoitusta edullisin ehdoin eli alhaisemmalla korolla, pidemmällä takaisinmaksuajalla ja tarvittaessa myös alhaisemmin vakuuksin. Rahoitusvälineillä edistetään erityistavoitteiden 1.1., 2.1. ja 2.2. tavoitteiden saavuttamista.  |

### Toimintalinja 3: Kestävän sinisen talouden mahdollistaminen rannikko-, saari- ja sisämaa-alueilla sekä kalastus- ja vesiviljely-yhteisöjen kehittämisen edistäminen

#### Erityistavoite 3.1 Paikallinen kehittäminen (tukitoimet, joilla edistetään kestävän sinisen talouden mahdollistamista rannikko-, saari- ja sisämaa-alueilla sekä kalastus- ja vesiviljely-yhteisöjen kestävän kehittämisen edistämistä)

|  |  |
| --- | --- |
| Rahoitettavat toimenpiteet  | **Toimenpide 1: Paikallisten kehittämisstrategioiden mukaiset hankkeet** Toimenpiteestä rahoitetaan paikallisten kehittämisstrategioiden mukaisia hankkeita, jotka paikalliset toimintaryhmät ovat valinneet rahoitettavaksi. Rahoitettavat hankkeet voivat olla alueen strategiasta riippuen esimerkiksi * yleishyödyllisiä kehittämishankkeita
* alueen kalataloutta edistäviä yhteistyöhankkeita
* koulutus- ja viestintähankkeita
* pilottihankkeita tai kokeiluja
* verkostoitumista ja yhteistyön kehittämistä tukevia hankkeita
* ympäristöhankkeita

**Toimenpide 2: Toimintaraha** Toimenpiteestä rahoitetaan kalatalouden paikallisten toimintaryhmien aktivointi- ja hallinnointikustannuksia. |
| Keskeiset tuensaajat | **Toimenpide 1: Paikallisten strategioiden toimeenpano** Keskeiset tuensaajat määritellään tarkemmin paikallisissa kehittämisstrategioissa. **Toimenpide 2: Toimintaraha aktivointi- ja hallinnointikustannuksiin** Paikalliset kehittämisryhmät |
| Toimen, joilla taataan yhdenvertaisuus, osallistavuus ja syrjimättömyys  | Paikallisissa kehittämisstrategioissa ja niiden toteuttamisessa sekä kansallisen kalatalousverkoston työssä voidaan toteuttaa erityistoimenpiteitä sukupuolten tasa-arvon toteutumiseksi, mikäli sellaisille ilmenee tarvetta. |
| Indikaatio kohdealueista ja alueellisten työkalujen käytöstä (ITI) | Suomessa kaikilla alueilla on elinkeinokalatalouden kannalta merkittäviä vesialueita (meren rannikkoa tai sisävesiä). Suomalaiset kalastusalukset toimivat pääasiassa omilla aluevesillä ja lähellä purkusatamia. Myös kalanjalostusta ja vesiviljelyä harjoitetaan kaikkialla Suomessa. Tästä johtuen elinkeinokalatalous on jakautunut koko maan alueelle, eikä yksinomaan tai edes pääasiassa kalastuksesta riippuvaisia alueita käytännössä ole. Edellä mainituista seikoista johtuen uusille kalatalouden paikallisille kehittämisstrategioille toimintaryhmien ei ole etukäteen asetettu alueellisia rajoitteita. Myöskään kaupunkeja ei ole rajattu pois, eikä asukasmäärän osalta asetettu ylärajaa, koska tavoitteena on, että kalatalouselinkeinojen kehittämisen kannalta toiminnalla on riittävän laaja osallistumispohja. Ohjelmakaudella 2014–2020 Suomessa on toiminut 10 kalatalouden paikallista toimintaryhmää, kattaen koko Suomen rannikon sekä merkittävimmät sisävesialueet.  |
| Alueiden väliset, rajat ylittävät ja KV-toimenpiteet | Paikallisten toimintaryhmien aktivaattoreiden työpanoksesta osa kohdistuu teknisestä tuesta rahoitettavaan kansalliseen verkostoon, jonka avulla voidaan tavoittaa myös sellaisia toimijoita,, joiden alueella ei ole omaa paikallista toimintaryhmää. Verkoston avulla voidaan jakaa tietoa ja hyviä käytäntöjä alueiden välillä. Lisäksi verkostoa voidaan hyödyntää kansainvälisen yhteistyön tekemisessä.  |
| Rahoitusinstru-menttien suunniteltu käyttö | Erityistavoitteeseen ei sovelleta rahoitusinstrumenttia. |

### Toimintalinja 4: Meripolitiikka

#### Erityistavoite 4.1 Tukitoimet, joilla edistetään kestävän merten ja valtamerten hoidon vahvistamista edistämällä meriosaamista, merivalvontaa tai rannikkovartiostoyhteistyötä.

|  |  |
| --- | --- |
| Rahoitettavat toimenpiteet 8 000 merkkiä | Erityistavoite jakautuu kolmeen teemalliseen toimenpidekokonaisuuteen. Nämä ovat 1) meriosaaminen ja 2) merialueiden valvonta ja 3) rannikkovartiostoyhteistyö. **Toimenpide 1: Meriosaaminen**Toimenpiteestä voidaan rahoittaa yleishyödyllisiä kehittämishankkeita, joilla lisätään tietoa tai tiedon hyödyntämistä meriympäristön tilaa koskevan osaamisen parantamiseksi. EMKVR-asetuksen 32 artiklan mukaan rahoitettavien toimien on kohdistuttava luonto- ja lintudirektiivien mukaisten seurantojen, alueiden nimeämisen ja hallinnoinnin vaatimusten täyttämiseen, merten aluesuunnittelun tukemiseen tai Euroopan meripoliittisen seurantakeskuksen tietojen laadun tai jakamisen parantamiseen. **Toimenpide 2: Merialueiden valvonta** Toimenpiteessä voidaan rahoittaa yleishyödyllisiä hankkeita, jotka edistävät yhteisen tietojenvaihtoympäristön (CISE) tavoitteiden saavuttamista. **Toimenpide 3: Rannikkovartiostoyhteistyö**Toimenpiteessä voidaan rahoittaa yleishyödyllisiä kehittämishankkeita, jotka edistävät rannikkovartiostotoimintoja suorittavien kansallisten viranomaisten yhteistoimintaa ja kehittävät tehtäviin liittyviä suorituskykyjä sekä osallistumista rannikkovartiostotoimintoihin liittyvään eurooppalaiseen rannikkovartiostotoimintojen suorituskykyjen kehittämistyöhön ja operatiiviseen toimintaan.  |
| Keskeiset tuensaajat  | Tuen saajina voivat olla tutkimuslaitokset, yliopistot, Rajavartiolaitos, maakuntaliitot ja muut merialueiden valvontaan ja rannikkovartiostotoimintoihin osallistuvat viranomaiset sekä yleishyödylliset toimijat. |
|  Toimen, joilla taataan yhdenvertaisuus, osallistavuus ja syrjimättömyys | Ei tarvetta erityistoimenpiteille. |
| ”Indikaatio” kohdealueista ja alueellisten työkalujen käytöstä (ITI) | Erityistavoitteessa ei sovelleta ITI-työkaluja. |
| Alueiden väliset, rajat ylittävät ja KV-toimenpiteet  | Erityistavoitteesta rahoitetaan pääosin kotimaahan kohdistuvia toimenpiteitä. Toimenpiteestä voidaan kuitenkin rahoittaa toimia, jotka liittyvät Itämeren tai EU-tason yhteistyöhön. Näissäkin tapauksissa Suomen ohjelmasta maksettava rahoitus kohdistuu Suomen alueelle tai suomalaisille toimijoille. Se voi kuitenkin pitää sisällään kohtuullisissa määrin kansainvälisten hankkeiden koordinointiin liittyviä kustannuksia. |
| Rahoitusinstru-menttien suunniteltu käyttö  | Erityistavoitteeseen ei sovelleta rahoitusinstrumentteja. |

### 2.1.2 Indikaattorit

#### Taulukko 2: Tuotosindikaattorit

|  |  |  |  |  |  |
| --- | --- | --- | --- | --- | --- |
| **Toimintalinja** | **Erityistavoite** | **Indikaattori** | **Mittayksikkö** | **Välitavoite (2024)** | **Tavoite (2029)** |
| Toimintalinja 1 | Erityistavoite 1.1 | Toimien lukumäärä | Hankkeiden lukumäärä | 350 | 930 |
|  | Erityistavoite 1.2 | Toimien lukumäärä | Hankkeiden lukumäärä | 40 | 100 |
|  | Erityistavoite 1.3 | Toimien lukumäärä | Hankkeiden lukumäärä | 0 | 0 |
|  | Erityistavoite 1.4 | Toimien lukumäärä | Hankkeiden lukumäärä | 20 | 65 |
|  | Erityistavoite 1.6 | Toimien lukumäärä | Hankkeiden lukumäärä | 800 | 2 000 |
| Toimintalinja 2 | Erityistavoite 2.1 | Toimien lukumäärä | Hankkeiden lukumäärä | 150 | 450 |
|  | Erityistavoite 2.2 | Toimien lukumäärä | Hankkeiden lukumäärä | 150 | 380 |
| Toimintalinja 3 | Erityistavoite 3.1 | Toimien lukumäärä | Hankkeiden lukumäärä | 150 | 400 |
| Toimintalinja 4 | Erityistavoite 4.1 | Toimien lukumäärä | Hankkeiden lukumäärä | 6 | 17 |

#### Taulukko 3: Tulosindikaattorit

|  |  |  |  |  |  |  |  |
| --- | --- | --- | --- | --- | --- | --- | --- |
| **Toimintalinja** | **Erityistavoite** | **Indikaattori** | **Mittayksikkö** | **Viitearvo** | **Tavoite 2029** | **Tietolähde** | **Huomautukset** |
| Toimintalinja 1 | 1.1 | Hyötyvät henkilöt | henkilöiden lkm |  | 1 250 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Uusi tuotantokapasiteetti | tonnia |  | 10 000 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Luodut työpaikat | henkilöiden lkm |  | 100 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Säilytetyt työpaikat | henkilöiden lkm |  | 380 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Perustetut yritykset | yhteisöjen lkm |  | 100 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Yritykset, joilla suurempi liikevaihto | yhteisöjen lkm |  | 650 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Toimet, joilla edistetään ympäristön hyvää tilaa, mukaan lukien luonnon ennallistaminen, luonnonsuojelu, ekosysteemien suojelu, luonnon monimuotoisuus, eläinten terveys ja hyvinvointi | toimien lkm |  | 70 | EMKR 2014-2020, hallinto-viranomaisen arvio | kts. tarkempi muistio |
|  | 1.1 | Sidosryhmien välinen yhteistyö | toimien lkm |  | 250 | EMKR 2014-2020, hallinto-viranomaisen arvio | kts. tarkempi muistio |
|  | 1.2 | Energiankulutus, joka johtaa CO2-päästöjen vähenemiseen | kWh/tonni tai litraa/tunti |  | 3,75 l/h | EMKR 2014-2020, hallinto-viranomaisen arvio | kts. tarkempi muistio |
|  | 1.4 | Tietojen keruu, hallinta ja käyttö: järjestelmän tehokkuus | suuri, keskitasoinen, pieni |  | suuri | Hallinto-viranomaisen arvio |  |
|  |  | Asennetut tai parannetut valvontavälineet | välineiden lkm |  | 45 | EMKR 2014-2020, hallinto-viranomaisen arvio |  |
|  |  | Toimet hallinnointivalmiuksien parantamiseksi | toimien lkm |  | 25 | EMKR 2014-2020, hallinto-viranomaisen arvio |  |
|  | 1.6 | Hyötyvät henkilöt | henkilöiden lkm |  | 2 000 | EMKR 2014-2020, hallinto-viranomaisen arvio | kts. tarkempi muistio |
|  | 1.6 | Sidosryhmien välinen yhteistyö | toimien lkm |  | 150 | EMKR 2014-2020, hallinto-viranomaisen arvio | kts. tarkempi muistio |
|  | 1.6 | Toimet, joilla edistetään ympäristön hyvää tilaa | toimien lkm |  | 400 | EMKR 2014-2020, hallinto-viranomaisen arvio | kts. tarkempi muistio |
|  | 1.6 | Alue, joilla edistetään ympäristön hyvää tilaa | km2 tai km |  | 200 km2,5 km2 | EMKR 2014-2020, hallinto-viranomaisen arvio | kts. tarkempi muistio |
|  | 1.6 | Edistämis- ja tiedotustoimista hyötyvät yhteisöt | yhteisöjen lkm |  | 50 | EMKR 2014-2020, hallinto-viranomaisen arvio | kts. tarkempi muistio |
| Toimintalinja 2 | 2.1 | Hyötyvät henkilöt | henkilöiden lukumäärä  |  | 1 300 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Sidosryhmien välinen yhteistyö | yhteisöjen lkm |  | 200 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Toimet, joilla edistetään ympäristön hyvää tilaa | toimien lkm |  | 30 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Resurssitehokkuutta parantaneet yhteisöt | yhteisöjen lkm |  | 80 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Luodut työpaikat | henkilöiden lkm |  | 45 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Säilytetyt työpaikat | henkilöiden lkm |  | 200 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Yritykset, joilla suurempi liikevaihto | yhteisöjen lkm |  | 240 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Uusi tuotantokapasiteetti | tonnia |  | 10 000 | EMKR 2014-2020, hallinto-viranomaisen arvio | kts. tarkempi muistio |
|  | 2.1 | Mahdollistetut innovaatiot | uusien tuotteiden, prosessien yms. lkm |  | 80 | EMKR 2014-2020, hallinto-viranomaisen arvio | kts. tarkempi muistio |
|  |  |  |  |  |  |  |  |
|  | 2.2 | Hyötyvät henkilöt | henkilöiden lkm |  | 750 | EMKR 2014-2020, hallinto-viranomaisen arvio | kts. tarkempi muistio |
|  |  | Sidosryhmien välinen yhteistyö | toimien lkm |  | 200 | EMKR 2014-2020, hallinto-viranomaisen arvio | kts. tarkempi muistio |
|  |  | Resurssitehokkuutta parantaneet yhteisöt | yhteisöjen lkm |  | 80 | EMKR 2014-2020, hallinto-viranomaisen arvio | kts. tarkempi muistio |
|  |  | Luodut työpaikat | henkilöiden lkm |  | 330 | EMKR 2014-2020, hallinto-viranomaisen arvio | kts. tarkempi muistio |
|  |  | Säilytetyt työpaikat | henkilöiden lkm |  | 550 | EMKR 2014-2020, hallinto-viranomaisen arvio | kts. tarkempi muistio |
|  |  | Yritykset, joilla suurempi liikevaihto | yhteisöjen lkm |  | 200 | EMKR 2014-2020, hallinto-viranomaisen arvio | kts. tarkempi muistio |
|  |  | Uusi tuotantokapasiteetti | tonnia |  | 22 500 | EMKR 2014-2020, hallinto-viranomaisen arvio | kts. tarkempi muistio |
|  |  | Mahdollistetut innovaatiot | uusien tuotteiden, prosessien yms. lkm |  | 60 | EMKR 2014-2020, hallinto-viranomaisen arvio | kts. tarkempi muistio |
|  |  | Edistämis- ja tiedotustoimista hyötyvät yhteisöt | yhteisöjen lkm |  | 100 | EMKR 2014-2020, hallinto-viranomaisen arvio | kts. tarkempi muistio |
| Toimintalinja 3 | 3.1 | Toimet hallintovalmiuksen parantamiseksi | toimien lkm |  | 180 | EMKR 2014-2020, hallinto-viranomaisen arvio | kts. tarkempi muistio |
|  |  | Sidosryhmien välinen yhteistyö | toimien lkm |  | 150 | EMKR 2014-2020, hallinto-viranomaisen arvio | kts. tarkempi muistio |
|  |  | Hyötyvät henkilöt | henkilöiden lkm |  | 2 000 | EMKR 2014-2020, hallinto-viranomaisen arvio | kts. tarkempi muistio |
|  |  | Mahdollistetut innovaatiot | uusien tuotteiden, prosessien yms. lkm |  | 75 | EMKR 2014-2020, hallinto-viranomaisen arvio | kts. tarkempi muistio |
|  |  | Perustetut yritykset | yhteisöjen lkm |  | 50 | EMKR 2014-2020, hallinto-viranomaisen arvio | kts. tarkempi muistio |
|  |  | Toimet, joilla edistetään ympäristön hyvää tilaa | toimien lkm |  | 75 | EMKR 2014-2020, hallinto-viranomaisen arvio | kts. tarkempi muistio |
| Toimintalinja 4 | 4.1 | Toimet, joilla edistetään ympäristön hyvää tilaa | toimien lkm |  | 9 | EMKR 2014-2020, hallinto-viranomaisen arvio | kts. tarkempi muistio |
|  |  | Sidosryhmien välinen yhteistyö | toimien lkm |  | 14 | EMKR 2014-2020, hallinto-viranomaisen arvio | kts. tarkempi muistio |
|  |  | Asennetut tai parannetut valvontavälineet |  |  | 4 | EMKR 2014-2020, hallinto-viranomaisen arvio | kts. tarkempi muistio |

#### Taulukko 9: Suunniteltujen määrärahojen (EU) alustava jakautuminen tukitoimityyppien mukaan EMKVR:ssä

|  |  |  |  |  |
| --- | --- | --- | --- | --- |
| Toimintalinja | Erityistavoite | Tukitoimen tyyppi | Koodi | Määrä (euroa) |
| Toimintalinja 1 | 1.1 | Ympäristöön kohdistuvien kielteisten vaikutusten vähentäminen ja/tai myönteisten vaikutusten edistäminen sekä ympäristön hyvän tilan edistäminen | 1 | 3 500 000 |
|  |  | Taloudellisesti elinkelpoista, kilpailukykyistä ja houkuttelevaa kalastus-, vesiviljely- ja jalostusalaa koskevien edellytysten edistäminen | 2 | 18 924 340 |
|  |  | Eläinten terveys ja hyvinvointi | 9 | 500 000 |
|  | 1.2 | Ilmastoneutraaliuden edistäminen | 3 | 1 024 000  |
|  | 1.3 | Kalastustoiminnan väliaikainen lopettaminen | 4 | 100 000 |
|  | 1.4 | Valvonta ja täytäntöönpano | 10 | 15 000 000 |
|  | 1.4 | Tietojen keruu ja analysointi sekä meriosaamisen edistäminen | 11 | 17 000 000 |
|  | 1.6 | Ympäristöön kohdistuvien kielteisten vaikutusten vähentäminen ja/tai myönteisten vaikutusten edistäminen sekä ympäristön hyvän tilan edistäminen | 1 | 12 660 235 |
| Toimintalinja 2 | 2.1 | Ympäristöön kohdistuvien kielteisten vaikutusten vähentäminen ja/tai myönteisten vaikutusten edistäminen sekä ympäristön hyvän tilan edistäminen | 1 | 4 000 000 |
|  |  | Taloudellisesti elinkelpoista, kilpailukykyistä ja houkuttelevaa kalastus-, vesiviljely- ja jalostusalaa koskevien edellytysten edistäminen | 2 | 23 642 000 |
|  |  | Eläinten terveys ja hyvinvointi | 9 | 1 000 000 |
|  | 2.2 | Taloudellisesti elinkelpoista, kilpailukykyistä ja houkuttelevaa kalastus-, vesiviljely- ja jalostusalaa koskevien edellytysten edistäminen | 2 | 23 780 000 |
| Toimintalinja 3 | 3.1 | CLLD:n täytäntöönpanostrategia | 14 | 7 230 000 |
|  |  | CLLD:n toimintakustannukset ja tapahtumat | 15 | 2 350 000 |
| Toimintalinja 4 | 4.1 | Tietojen keruu ja analysointi sekä meriosaamisen edistäminen | 11 | 2 737 000 |
|  |  | Merialueiden valvonta ja merellinen turvallisuus | 12 | 2 250 000 |
| Toimintalinja 5 | 5.1 | Tekninen apu | 16 | 4 061 658 |

## 2.2 Teknisen avun toimintalinja

### 2.2.1 Yhteisiä säännöksiä koskevan asetuksen 36 artiklan 4 kohdan mukainen teknisen avun toimintalinja

Ohjelman teknisestä tuesta voidaan maksaa ohjelman valmistelusta, hallinnoinnista, seurannasta, arvioinnista, tiedotuksesta, viestinnästä, koulutuksesta sekä valvonnasta ja tarkastuksista aiheutuvia kustannuksia. Teknisellä tuella rahoitetaan myös ohjelman sähköisen tietojärjestelmän kehittämisestä ja ylläpidosta aiheutuvia kustannuksia. Teknisellä tuella voidaan rahoittaa myös edellisiä ja seuraavia ohjelmakausia koskevia edellä mainittuja toimenpiteitä.

Teknistä tukea käytetään edellä mainittuihin tarkoituksiin esimerkiksi siten, että ohjelman sisällöstä, rahoitusmahdollisuuksista ja tuloksista viestitään niin hallinnon sisäisesti kuin mahdollisille tuen saajille ja suurelle yleisölle. Teknisestä tuesta rahoitetaan myös ohjelman seurantaan liittyviä toimia ja selvityksiä sekä ohjelman seurannan tietojärjestelmien kehittämiseen ja ylläpitoon liittyviä toimia. Seurantakomitean toiminnasta ja seurantakomitean työhön osallistumisesta aiheutuvat kustannukset voidaan korvata teknisestä tuesta, samoin hallinnon ja toimialan verkostoitumista tukevien kalatalouden kehittämisryhmien työn ja siihen osallistumisen kustannukset. Lisäksi teknisestä tuesta rahoitetaan kansallisen verkoston toimintaa. Kansallisen ja paikallisen tason rajapinnassa toimivan verkoston tavoitteena on tukea kalatalouden kehitystä ja Suomen ohjelman tavoitteita edistämällä yhteisesti tärkeiksi katsottuja teemoja. Verkoston toiminnan painopisteet määritellään erillisessä työsuunnitelmassa. Teknisellä tuella rahoitetaan myös ohjelmaan liittyviä arviointeja ja ennakointia arviointisuunnitelman mukaisesti. Teknistä tukea käytetään henkilöstön palkkauskuluihin sekä kansallisella että alueellisella tasolla niin, että ohjelman tehokas ja moitteeton hallinnointi voidaan varmistaa. Lisäksi teknistä apua varataan hallintoviranomaiselle käytettäväksi muihin kuin tässä kappaleessa esimerkkeinä mainittuihin tarpeellisiin käyttökohteisiin.

Teknistä tukea käytetään maa- ja metsätalousministeriössä, Ahvenanmaan maakunnan hallituksessa sekä ELY-keskuksissa ja muissa ohjelman toteuttamiseen osallistuvissa viranomaisissa. Lisäksi kalatalouden paikallisten toimintaryhmien aktivaattorit voivat hakea rahoitusta teknisestä tuesta kansallisen verkoston toimintaan osallistumiseen. Ohjelman seurantaa ja arviointia varten varat voidaan osoittaa joko suoraan tukipäätöksellä asianomaiselle toimijalle tai maksaa kustannukset ostopalvelusopimukseen perustuen. Manner-Suomessa maa- ja metsätalousministeriö vahvistaa kunkin toimijan käyttöön osoitettavat varat teknisen tuen käyttösuunnitelmassa.

# 3. Rahoitussuunnitelma

#### Taulukko 10: Määrärahat vuosittain

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2021 | 2022 | 2023 | 2024 | 2025 | 2026 | 2027 |
| EU-rahoitus | 8 777 254 | 11 723 405 | 11 260 401 | 10 782 276 | 9 562 384 | 9 748 476 | 9 901 766 |

#### Taulukko 11A: Kokonaismäärärahat rahastoittain ja kansallinen yhteisrahoitus

|  |  |  |  |  |  |
| --- | --- | --- | --- | --- | --- |
| Toi-minta-linja | Erityis-tavoite | Unionin rahoitusosuus | Kansallinen julkinen rahoitus-osuus | Yhteensä | Yhteis-rahoitus-osuus |
| Unionin tuen laskenta-perusta | Unionin rahoitusosuus ilman teknistä tukea | Unionin rahoitusosuus teknistä tukea varten |
| 1 | 1.1.1 | Julkinen | 10 892 282 | 653 537 | 11 032 058 | 22 577 877  | 48,24 % |
| 1.1.2 | Julkinen | 496 812 | 29 809 | 503 188 | 1 029 809  | 48,24 % |
| 1.2 | Julkinen | 508 736 | 30 524 | 515 264 | 1 054 524  | 48,24 % |
| 1.3 | Julkinen | 49 681 | 2 981 | 50 319 | 102 981  | 48,24 % |
| 1.4 | Julkinen | 16 176 208 | 970 572 | 16 383 792 | 33 530 572  | 48,24 % |
| 1.5 |  | 0 | 0 | 0 | 0  |  |
| 1.6 | Julkinen | 6 289 760 | 377 386 | 6 370 475 | 13 037 621  | 48,24 % |
| 2 | 2.1 | Julkinen | 14 229 698 | 853 782 | 14 412 302 | 29 495 782  | 48,24 % |
| 2.2 | Julkinen | 11 814 196 | 708 852 | 11 965 804 | 24 488 852  | 48,24 % |
| 3 | 3.1 | Julkinen | 4 759 462 | 285 568 | 4 820 538 | 9 865 568  | 48,24 % |
| 4 | 4.1 | Julkinen | 2 477 603 | 148 656 | 2 509 397 | 5 135 656  | 48,24 % |
|  | 5.1 |  | 0 | 0 | 0 | 0  |  |

# 4. Mahdollistavat edellytykset

|  |  |  |  |  |  |  |
| --- | --- | --- | --- | --- | --- | --- |
| Mahdollistavat edellytykset | Erityis-tavoite | Mahdollistavan edellytyksen täyttyminen | Perusteet | Perusteiden täyttyminen | Viittaukset asiaa koskeviin asiakirjoihin | Perustelut |
| **Julkisten hankintamarkkinoiden tehokkaat seurantamekanismit** | Kaikki | Kyllä | Peruste 1: Järjestelyt, joilla varmistetaan tehokkaiden ja luotettavien tietojen ja indikaattoreiden kerääminen yhteen EU:n kynnysarvon ylittävistä hankinnoista ja jotka ovat yhdenmukaisia direktiivin 2014/24/EU artiklojen 83 ja 84 ja direktiivin 2014/25/EU artiklojen 99 ja 100 raportointivelvoitteiden kanssa.   | Kyllä | [Laki julkisista hankinnoista ja käyttöoikeussopimuksista (1397/2016)](https://www.finlex.fi/fi/laki/alkup/2016/20161397) [Hilma (hankintailmoitukset)](https://www.hankintailmoitukset.fi/fi/)[Hankintakalenteri](http://www.hankintakalenteri.fi/)[Julkisten hankintojen neuvontayksikkö](https://www.hankinnat.fi/yhteystiedot) [Hankinnat.fi-verkkopalvelu](https://www.hankinnat.fi/yhteystiedot) tukee julkisten hankintojen neuvontayksikön työtä[Hallintoviranomaisen koulutusaineisto](https://www.rakennerahastot.fi/documents/10179/1700053/Vaikutusten%2Bj%C3%A4ljill%C3%A4%20%E2%80%93%20vaikuttavuusarviointi%2B7.1.2019/b7ad32cc-2cd6-4e66-8f1f-53e791890e1a) | EU:n julkisia hankintoja koskeva lainsäädäntö on saatettu voimaan. Työ- ja elinkeinoministeriö (TEM) vastaa julkisten hankintojen säätelystä. TEM:n ja Kuntaliiton yhteistyönä on kehitetty julkisten hankintojen neuvontayksikkö. TEM vastaa myös julkisten hankintojen ilmoituskanava HILMA:sta. Hankintalain mukaisten hankintayksiköiden tulee ilmoittaa Hilmassa tulevista sekä kansallisen että EU-kynnysarvon ylittävistä hankinnoistaan, käynnissä olevista kilpailutuksistaan ja jo päättyneiden kilpailutusten tuloksista. Hankinnat.fi-verkkopalvelu tukee kuntasektorin julkisten hankintojen neuvontayksikön työtä. Hankintakalenteri on avoin viestintäpalvelu, jossa on julkisen sektorin hankintayksiköiden uusimpia hankintapäätöksiä, ostopaikkaluetteloita sekä tietoa tulossa olevista hankinnoista. Julkisissa organisaatioissa on osana taloussääntöä omat hankintaohjeet.HVO on kouluttanut 2014-2020 välittäviä toimielimiä julkisia hankintoja koskevista säännöistä sekä niiden soveltamisesta. Koulutuksia järjestetään myös ohjelmakaudella 2021-2027.  |
|  | Kaikki | Kyllä | Peruste 2:Järjestelyt, joilla varmistetaan, että tiedot kattavat ainakin seuraavat elementit:  a) Kilpailun laatu ja intensiteetti: voittaneiden tarjoajien nimet, alkuperäisten tarjoajien määrä ja sopimuksen arvo; b) Tieto lopullisesta hinnasta sopimuksen tekemisen jälkeen ja pk-yritysten osallistumisesta suorina tarjoajina, jos tieto on saatavissa kansallisista järjestelmistä. | Kyllä | [Hilma (hankintailmoitukset)](https://www.hankintailmoitukset.fi/fi/)[Hankintakalenteri](http://www.hankintakalenteri.fi/)[Laki viranomaisten toiminnan julkisuudesta (621/1999)](https://www.finlex.fi/fi/laki/ajantasa/1999/19990621) | Vaadittavat tiedot löytyvät kansallisista järjestelmistä.Voittaneiden tarjoajien nimet: HankintakalenteriAlkuperäisten tarjoajien määrä ja valittujen tarjoajien määrä: Hankintakalenterin kautta hankintapäätöksellä.Sopimuksen arvo: HILMAHankintakalenterissa julkaistavassa hankintapäätöksessä julkaistaan sopimushinta, mikäli se on julkinen (liikesalaisuuden piirissä olevaa tietoa ei julkaista). Jos sopimushinta ei ole julkinen, hinta näkyy päätöksen liiteasiakirjoissa, jotka ovat aina julkisia vain asianosaisille (Laki viranomaisten toiminnan julkisuudesta (621/1999), 6§, 9§, 10§, 11§).  |
|  | Kaikki | Kyllä | Peruste 3:Järjestelyt, joilla varmistetaan toimivaltaisten kansallisten viranomaisten suorittama tietojen seuranta ja analysointi direktiivin 2014/24/ EU 83 artiklan 2 kohdan ja direktiivin 2014/25 / EU 99 artiklan 2 kohdan mukaisesti. | Kyllä | [Kilpailu- ja kuluttajavirasto](https://www.kkv.fi/Tietoa-ja-ohjeita/kilpailuasiat/julkisten-hankintojen-valvonta/)[Laki julkisista hankinnoista ja käyttöoikeussopimuksista (1397/2016)](https://www.finlex.fi/fi/laki/alkup/2016/20161397) [Hallintolaki](https://www.finlex.fi/fi/laki/ajantasa/2003/20030434) | Kilpailu- ja kuluttajavirasto (KKV) valvoo julkisia hankintoja koskevan lainsäädännön noudattamista. Valvonta kohdistuu hankintayksiköiden toimintaan, erityisesti keskeisiin lainvastaisuuksiin, esim. hankintojen kilpailuttamatta ja ilmoittamatta jättämiseen. Valvonnalla puututaan mm. lainvastaisiin suorahankintoihin, toimittajien tarjouskilpailuun pääsyn estämiseen. Valvonnassa on kolme pääpiirrettä;1. kantelumenettely(hallintolaki 8a)**,** jonka tuloksena virasto voi antaa hallinnollista ohjausta hankintayksilölle
2. hankintalain 140 §:n mukainen laittoman suorahankinnan kieltäminen ja esityksen tekeminen markkinaoikeudelle 141 §:n mukaisten seuraamusten (tehottomuus, seuraamusmaksu, sopimuskauden lyhentäminen, hankintapäätöksen kumoaminen) määräämiseksi, sekä;
3. raportointi valvonnassa havaituista lainvastaisista tai haitallisista menettelyistä (hankintalaki 144 §), jolla ministeriön tietoon voidaan saattaa järjestelmän toimivuuteen liittyviä ongelmakohtia.
 |
|  | Kaikki | Kyllä | Peruste 4:Järjestelyt analyysitulosten saattamiseksi yleisön saataville direktiivin 2014/24 / EU 83 artiklan 3 kohdan ja direktiivin 2014/25 / EU 99 artiklan 3 kohdan mukaisesti | Kyllä | [Laki julkisista hankinnoista ja käyttöoikeussopimuksista (1397/2016)](https://www.finlex.fi/fi/laki/alkup/2016/20161397) [Julkisten hankintojen valvonnan tulosten raportointi](https://www.kkv.fi/Tietoa-ja-ohjeita/kilpailuasiat/julkisten-hankintojen-valvonta/valvonnan-tulosten-raportointi/) | Hankintalain 144 § mukaisesti KKV:n Internet sivulla on näkyvissä kaikille raportit julkisten hankintojen valvonnan tuloksista. Hankintalain 172 § mukaisesti työ- ja elinkeinoministeriö (TEM) vastaa seurantaraportin toimittamisesta komissiolle joka kolmas vuosi, TEM vastaa myös tietojen luovuttamisesta muiden jäsenvaltioiden viranomaisille. Hankintayksiköiden ja muiden viranomaisten on lain mukaan pyynnöstä toimitettava TEM:lle tarvittavat tiedot. Hankintayksiköillä on hankintalain 171 § mukaisesti oikeus saada viranomaiselta ja julkista tehtävää hoitavalta välttämättömät tiedot harkinnanvaraisten poissulkemisperusteiden olemassaolon selvittämiseksi. |
|  | Kaikki | Kyllä | Peruste 5:Järjestelyt sen varmistamiseksi, että kaikki tiedot epäillystä tarjouskeinottelusta ilmoitetaan toimivaltaisille kansallisille viranomaisille direktiivin 2014/24 / EU 83 artiklan 2 kohdan ja direktiivin 2014/25 / EU 99 artiklan 2 kohdan mukaisesti. | Kyllä | [Laki julkisista hankinnoista ja käyttöoikeussopimuksista (1397/2016)](https://www.finlex.fi/fi/laki/alkup/2016/20161397) [Kilpailulaki (948/2011)](https://www.finlex.fi/fi/laki/ajantasa/2011/20110948#P5)[Tietoa ja ohjeita, kartellit](https://www.kkv.fi/Tietoa-ja-ohjeita/kilpailuasiat/kartellit-ja-muut-horisontaaliset-kilpailunrajoitukset/)[Julkisten hankintojen valvonta, vihjepalvelu](https://www.kkv.fi/Tietoa-ja-ohjeita/kilpailuasiat/julkisten-hankintojen-valvonta/valvonnan-tulosten-raportointi/) | KKV vastaa hankintalain 139 § mukaisesti lain noudattamisen valvonnasta (perusteessa 2 kuvatun mukaisesti) ja siitä, että tarvittavat tiedot luovutetaan 143 §:n mukaisesti kansallisille viranomaisille. KKV myös raportoi vuosittain lain valvontaa koskevasta toiminnastaan hankintalain 144 §:n mukaisesti.Raportin yhteenveto sisältää tiedot: 1) valvontatoiminnassa havaituista lainvastaisista menettelyistä ja avoimuuden tai syrjimättömyyden kannalta haitallisista menettelytavoista sekä niiden yleisimmistä taustatekijöistä2) 139 §:ssä tarkoitettujen toimenpiteiden määristä ja sisällöstä3) 140 §:ssä tarkoitettujenkieltopäätösten ja sitoumusten määristä ja sisällöstä4) 141 §:ssä tarkoitettujen esitysten määristä ja sisällöstä sekä esitysten johdosta annetuista tuomioistuinratkaisuista.KKV toteuttaa Kilpailulain (948/2011) noudattamista, ohjeistaa ja tiedottaa tarjouskeinottelusta ja kartelleista. KKV:n Internet-sivuilla voi antaa vihjeen hankintoihin liittyvästä rikkomusepäilystä. |
| **Välineet ja valmiudet valtiontukisääntöjen soveltamiseksi tehokkaasti**  | Kaikki | Kyllä | Peruste 1: Vaikeuksissa olevien yritysten ja perinnän kohteena olevien yritysten osalta. | Kyllä | [TEM:n ohje: Vaikeuksissa olevan yrityksen tukemisen rajoitukset ja määritelmä](https://tem.fi/documents/1410877/2851861/Vaikeuksissa%2Boleva%2Byritys%2B040112015_muistio_final.pdf/d9483233-0ac7-4def-8204-9e6cf036b985)[Laki yrityspalvelujen asiakastietojärjestelmästä (293/2017)](https://www.finlex.fi/fi/laki/alkup/2017/20170293)[Laki yrityspalvelujen asiakastietojärjestelmästä annetun lain muuttamisesta (799/2020)](https://www.finlex.fi/fi/laki/alkup/2020/20200799) | Euroopan meri- kalatalous- ja vesiviljelyrahastoasetuksen 10 artiklan mukaan SEUT 107, 108 ja 109 artiklaa ei sovelleta maksuihin, jotka jäsenvaltiot suorittavat EMKRV rahastosta. Kansallisessa rahastoa koskevassa lainsäädännössä edellytetään, että tuensaajalla on riittävät taloudelliset edellytykset toteuttaa hanke. Lisäksi investointituen saajalla on oltava edellytykset kannattavaan toimintaan. tuen saajan on myös vastattava toiminnan jatkuvuudesta, ellei se ole ilmeisen tarpeetonta. HVO on siirtänyt kansallisen lainsäädännön nojalla välittäville toimielimille (VT) tuen myöntämistä koskevan tehtävän. VT tarkistaa ennen tuen myöntämistä valtiontukisääntöjen noudattamisen ja täyttyvätkö yleiset valinperusteet, esim. hakijalla on taloudelliset ja toiminnalliset edellytykset hankkeen toteuttamiseen.  |
|  | Kaikki | Kyllä | Peruste 2: Paikallisten tai kansallisten toimielinten valtiontukiasiantuntijoiden tarjoaman valtiontukia koskevan asiantuntijaneuvonnan ja ohjeistuksen saatavuuden kautta. | Kyllä | https://mmm.fi/valtiontuet[EU:n keskeiset valtiontukisäännöt ja valtiontukisääntöihin liittyvä kansallinen lainsäädäntö](https://tem.fi/valtiontukisaannot)  | Työ- ja elinkeinoministeriö vastaa Suomessa valtiontukien koordinoinnista ja ylläpitää verkkosivuillaan kattavaa informaatiota yleisiin valtiontukisääntöihin liittyen. Kalastus- ja vesiviljelyalaa koskevat omat valtiontuen suuntaviivat ja –säännöt, joiden osalta vastuu on maa- ja metsätalousministeriöllä, josta on saatavilla asiantuntijaneuvontaa ja ohjeistusta. MMM vastaa kalastus- ja vesiviljelyalan valtiontukien raportoinnista komissiolle. EMKVR:stä maksettuihin tukiin ei sovelleta SEUT 107, 108 ja 109 artiklaa.  |

|  |  |  |  |  |  |  |
| --- | --- | --- | --- | --- | --- | --- |
| Mahdollistavat edellytykset | Erityis-tavoite | Mahdollistavan edellytyksen täyttyminen | Perusteet | Perusteiden täyttyminen | Viittaukset asiaa koskeviin asiakirjoihin | Perustelut |
| **EU:n perusoikeuskirjan tehokas soveltaminen ja täytäntöönpano**  | Kaikki | Kyllä | Peruste 1: Järjestelyt, joilla varmistetaan, että rahastoista tuettavat ohjelmat ja niiden toimeenpano noudattavat perusoikeuskirjan olennaisia säännöksiä  | Kyllä | [Suomen perustuslaki](https://www.finlex.fi/fi/laki/ajantasa/1999/19990731)[Kansallinen ihmisoikeusinstituutio](https://www.ihmisoikeuskeskus.fi/tietoa-meista/kansallinen-ihmisoikeusinstituut/)[Hallituksen tasa-arvo-ohjelma 2020–2023](https://julkaisut.valtioneuvosto.fi/handle/10024/162588) | Suomen valtiosääntö ja perustuslaki turvaavat ihmisarvon loukkaamattomuuden, yksilön vapauden ja oikeudet sekä turvaa yhteiskunnan oikeudenmukaisuuden. Suomen kansallinen ihmisoikeusinstituutio (NHRI) muodostuu ihmisoikeuskeskuksesta, ihmisoikeusvaltuuskunnasta ja oikeusasiamiehestä. STM vastaa tasa-arvopolitiikasta, tasa-arvovaltuutettu valvoo lain noudattamista ja tasa-arvoasiain neuvottelukunta edistää sukupuolten tasa-arvoa. Tasa-arvo-ohjelma 2020–2023 kokoaa yhteen hallituksen tavoitteet ja toimenpiteet sukupuolten tasa-arvon edistämiseksi.HVO huomioi EU:n perusoikeusasiakirjan säännökset ohjelman ja kumppanuussopimuksen valmistelussa ja hankevalinnassa. |
|  | Kaikki | Kyllä | Peruste 2: Raportointijärjestelyt seurantakomitealle olennaisista tapauksista koskien perusoikeuskirjan noudattamista. | Kyllä |  | , HVO raportoi seurantakomitealle, mikäli välittävien toimielinten työssä, tarkastusviranomaisten havainnoissa tai muussa viranomaisyhteistyössä nousee esille EU:n perusoikeuskirjaan liittyviä huomioita. HVO raportoi myös kanteluista tai valituksista asiaa koskien. Poikkeamien käsittelyssä noudatetaan kansallista lainsäädäntöä.HVO kuvaa raportointijärjestelyt seurantakomitealle ohjelman hallinto- ja valvontajärjestelmän kuvauksessa.  |
| **YK:n vammaisten henkilöiden oikeuksia koskevan yleissopimuksen täytäntöönpano** | Kaikki | Kyllä | Peruste 1: Tavoitteet, joihin sisältyy mitattavissa olevia alatavoitteita, tietojenkeruu ja seurantamekanismi | Kyllä | [YK:n vammaisten henkilöiden oikeuksia koskeva yleissopimus](https://eur-lex.europa.eu/legal-content/FI/TXT/PDF/?uri=CELEX:32010D0048&from=FI): [Kansallinen ohjelma 2018-2019:](https://julkaisut.valtioneuvosto.fi/handle/10024/160666) [Seurantaraportti: YK:n vammaisten henkilöiden oikeuksien yleissopimuksen kansallinen ohjelma (2018–2019)](https://julkaisut.valtioneuvosto.fi/handle/10024/161768)[YK:n vammaisten henkilöiden oikeuksien yleissopimuksen kansallinen ohjelma 2020–2023](https://julkaisut.valtioneuvosto.fi/handle/10024/162687) [Sosiaalihuoltolaki](https://www.finlex.fi/fi/laki/ajantasa/2014/20141301)[Vammaisten henkilöiden oikeuksien neuvottelukunta (VANE)](https://vane.to/etusivu) | Vammaisyleissopimuksen täytäntöönpanosta vastaavat ulkoministeriö, sosiaali- ja terveysministeriö ja kansalaisjärjestöt. Vammaisten oikeuksien neuvottelukunta (VANE) laatii ohjelman määrittämään vammaisyleissopimuksen edistämisen tavoitteet, keinot ja seurannan. Täytäntöönpanosta raportoidaan vammaisten henkilöiden oikeuksien komitealle. Uusi ohjelma vuosille 2020-2023 on hyväksytty 9.12.2020.YK:n vammaisten oikeuksien komitean hyväksyttyä suositukset, ulkoministeriö tiedottaa suosituksista jakaen ne viranomaisille, ihmisoikeuskeskukselle sekä kansalaisjärjestöille. Ministeriöt vastaavat suositusten täytäntöönpanosta hallinnonaloillaan. Ministeriöt laativat indikaattoreita, joiden kautta toimenpiteiden toteutumista seuraan. Ohjelman toteutumisen seurannasta vastaa vammaisten henkilöiden oi­keuksien neuvottelukunta VANE yhteistyössä muiden vastuutahojen ja Terveyden ja hyvinvoinnin laitoksen kanssa. Jatkossa nelivuotisella ohjelman toimintakaudella seuranta ja raportointi tehdään sekä puolivälissä että ohjelman lopussa. Eduskunnanoikeusasiamies toteuttaa vammaissopimuksen täytäntöönpanon suojelua lakisääteisessä valvontatehtävässään. |
|  | Kaikki | Kyllä | Peruste 2: Järjestelyt, joilla varmistetaan, että saavutettavuuspolitiikka, lainsäädäntö ja standardit otetaan asianmukaisesti huomioon ohjelmien valmistelussa ja täytäntöönpanossa. | Kyllä | [Yhdenvertaisuuslaki (1325/2014)](https://www.finlex.fi/fi/laki/alkup/2014/20141325)[Yhdenvertaisuuslain noudattamista valvovat yhdenvertaisuusvaltuutettu jne.](https://syrjinta.fi/etusivu)[Laki digitaalisten palvelujen tarjoamisesta (306/2019)](https://www.finlex.fi/fi/laki/alkup/2019/20190306) | HVO huomioi saavutettavuusvaatimukset tietojärjestelmän kehitystyössä, rahastojen verkkosivujen uusimisessa. Saavutettavuus huomioidaan aiheena myös ohjelmaa toteuttavien viranomaisten yhteisiä koulutuksia suunniteltaessa.  |
|  | Kaikki | Kyllä | Peruste 3: Raportointijärjestelyt seurantakomitealle tapauksista, joissa rahastoista tuetuissa toimissa ei ole noudatettu vammaisyleissopimusta, sekä vammaisyleissopimusta koskevista valituksista, jotka on toimitettu yleisasetuksen 63 artiklan 6 kohdan mukaisesti toteutettujen järjestelyjen mukaisesti. | Kyllä | [Eduskunnan oikeusasiamiehen ratkaisut](https://www.oikeusasiamies.fi/r/fi/ratkaisut)[Vammaisten henkilöiden oikeuksien komitea (CRPD-komitea)](https://www.ihmisoikeuskeskus.fi/vammaisten-henkiloiden-oikeudet/yk-n-vammaisyleissopimus/vammaisten-henkiloiden-oikeuksie/)[Ihmisoikeuskeskus / Vammaisten henkilöiden oikeudet](https://www.ihmisoikeuskeskus.fi/vammaisten-henkiloiden-oikeudet/yk-n-vammaisyleissopimus/vammaisten-henkiloiden-oikeuksie/)  | HVO saa tietoa vammaisyleissopimuksen noudattamisesta välittävien toimielimien ohjauksen ja valvonnan kautta ja oikeusasiamiehen ratkaisuista ja raportoi niistä seurantakomitealle. Yksittäinen henkilö tai ryhmä voi tehdä valituksen vammaisten henkilöiden oikeuksien komitealle (CRPD) kokemastaan yleissopimuksen oikeuksien loukkauksesta. HVO saa tiedot mahdollisista valituksista ihmisoikeuskeskuksen kautta.  |

# 5. Ohjelman viranomaiset

#### Taulukko 13: Ohjelmaviranomaiset

|  |  |  |  |
| --- | --- | --- | --- |
| Viranomainen | Organisaatio | Yhteyshenkilö | Sähköposti |
| Hallintoviranomainen | Maa- ja metsätalousministeriö, luonnonvaraosastoAhvenanmaan maakunnan alueella hallintoviranomaistehtävistä vastaa Ahvenanmaan maakunnan hallitus sopimusasetuksen mukaisesti. |  |  |
| Tarkastusviranomainen | Maa- ja metsätalousministeriö, sisäisen tarkastuksen yksikkö |  |  |
| Elin, joka vastaanottaa komission maksut | Maa- ja metsätalousministeriö, hallinto- ja kehittämistoimiala, ohjaus- ja talousyksikkö |  |  |
| Taho, joka vastaanottaa maksut teknisessä tuessa art 30.5 maksetuissa menoissa | Maa- ja metsätalousministeriö, hallinto- ja kehittämistoimiala, ohjaus- ja talousyksikkö |  |  |
| Kirjanpitotoiminto jos ei hallintoviranomainen |  |  |  |

# 6. Kumppanuus

Euroopan meri- kalatalous- ja vesiviljelyrahastoa ohjaavan kansallinen lainsäädännön mukaan maa- ja metsätalousministeriön (MMM) tehtäviin kuuluu ohjelman valmistelu. Ohjelman valmistelua varten perustettiin 23.4.2019 Euroopan meri- ja kalatalousrahaston Suomen ohjelmaa 2021–2027 valmisteleva työryhmä (rahaston ja ohjelman nimi ovat muuttuneet myöhemmin). Valmistelutyöryhmän muodostivat MMM:n johdolla edustajat seuraavista valtion hallinnon organisaatiotahoista sekä sidosryhmistä: työ- ja elinkeinoministeriö, valtiovarainministeriö, ympäristöministeriö, sisäministeriö, valtioneuvoston kanslia, Ahvenanmaan maakunnan hallitus, kalatalousasioita käsittelevät elinkeino-, liikenne- ja ympäristökeskukset, Luonnonvarakeskus, maakunnan liitot, kalatalouden paikalliset toimintaryhmät, Kalatalouden Keskusliitto, Suomen Ammattikalastajaliitto, Suomen sisävesiammattikalastajienliitto, Suomen Kalankasvattajaliitto, Suomen Kalakauppiasliitto, Suomen vapaa-ajankalastajien Keskusjärjestö, Ruokavirasto, Elintarviketeollisuusliitto, Suomen ympäristökeskus, Suomen luonnonsuojeluliitto, WWF Suomi. Valmistelutyöryhmän työskentely keskittyi mm. strategian ja SWOT-analyysin laadintaan, tarpeiden analysointiin ja toimenpiteiden määrittelemiseen sekä tavoitetasojen asettamiseen.

Valmistelutyöryhmän työtä tukivat teemaryhmät. Teemaryhminä toimivat kalataloussektorin kehittämisryhmät, paikallisen kehittämisen teemaryhmä sekä meripolitiikan ohjausryhmä. Sektorin kehittämisryhmiä ovat kalastuksen, vesiviljelyn ja kalan jalostuksen ja kaupan kehittämisryhmät, joissa on edustus alan hallinnosta, tutkimuksesta ja yrityksistä. Näin myös yrittäjien näkemykset tulivat huomioiduksi ohjelman valmistelussa. Kehittämisryhmät kommentoivat mm. ohjelman strategiaa, SWOT-analyysia, tarpeiden määrittelyä, toimenpiteitä ja tavoitteiden asettamista. Paikallisen kehittämisen teemaryhmässä on mukana kaikki Manner-Suomen kalatalouden paikalliset toimintaryhmät sekä muita paikallisen kehittämisen asiantuntijoita. Meripolitiikan ohjausryhmään kuuluu meriasioita käsittelevien ministeriöiden edustajat ja se käsitteli meripolitiikan toimintalinjaan kuuluvia ohjelmaosuuksia.

Ohjelman valmistelua on käyty esittelemässä myös mm. Valtioneuvoston nimeämä alueellisen uudistumisen neuvottelukunnan (AUNE) kokouksessa sekä Saaristoasiain neuvottelukunnan (SANK) kokouksessa. MMM on myös tavannut muita tahoja, kuten Suomen eläinsuojelua, ohjelmavalmistelujen tiimoilta.

Valmistelutyöryhmä ja teemaryhmät ovat olleet keskeiset valmistelufoorumit, joissa eri tahot ovat keskustelleet ohjelman sisällöistä, arviointihavainnoista, painopistevalinnoista ja muista ohjelmaan liittyvistä kysymyksistä. Työryhmä työskentelyn lisäksi MMM ja alueelliset ELY-keskukset ovat järjestäneet avoimia valmistelua tukevia työpajoja ja tilaisuuksia. MMM on julkaissut keskeisen valmistelua tukevan materiaalin Euroopan meri- ja kalatalousrahaston verkkosivulla sekä tiedottanut valmistelujen etenemisestä mm. sosiaalisessa mediassa.

Ohjelman ympäristövaikutusten arvioinnista vastaa MMM, joka on pyytänyt arvioinnin toteuttamista Luonnonvarakeskukselta. Yleisöllä ja viranomaisilla on ollut mahdollisuus esittää mielipiteensä ja vaikuttaa ohjelman ja ympäristöarvioinnin suunnitteluun sen aloitusvaiheessa ja arvioinnin aikana. Ohjelman valmistelusuunnitelmasta ja ympäristövaikutusten arvioinnista järjestettiin lausuntokierros 13.1.−14.2.2020.

Ohjelman toteutuksen kannalta oleelliset järjestöt ja muut sidosryhmät osallistuvat ohjelman toimeenpanoon, seurantaan ja arviointiin valtakunnallisella tasolla seurantakomiteatyöskentelyssä. Seurantakomitean kokoonpanon on tarkoitus olla laaja-alainen, kuten valmistelutyöryhmäkin on ollut. Ohjelman seurantakomitean työskentelyllä tuetaan vahvasti kumppanusperiaatteen toteutumista ja se tuo lisäarvoa ohjelmatyöhön.

Ohjelman valmisteluissa ja toteuttamisessa pyritään yhteensovittamaan ja koordinoimaan toimintaa muiden EU-rahastojen kanssa. Rahastojen välistä yhteistyötä edistetään esimerkiksi ristiin edustuksella valmisteluryhmissä ja seurantakomiteoissa mutta myös yhteisten epävirallisten palavereiden kautta.

Välittävinä toimieliminä toimivat viranomaiset ohjaavat ja neuvovat toimijoita rahoituksen hakemisessa ja hankkeiden toteutuksessa mm. huomioiden pienten järjestöjen ja toimijoiden tarpeet.

Kalatalouden paikalliset toimintaryhmät eli kalaleaderit toteuttavat kumppanuusperiaatetta paikallisten strategioiden valmistelussa ja toteutuksessa. Strategioiden valmistelussa pyritään osallistamaan paikallisia toimijoita laaja-alaisesti ja monipuolisesti. Paikallisten hankkeiden valintaan osallistuu hallinto, yhdistykset, yritykset ja paikalliset asukkaat. Kalaleader-toimintaa toteutetaan vahvassa yhteistyössä maaseudun Leader-toiminnan kanssa.

# 7. Viestintä ja läpinäkyvyys

Ohjelman viestinnällä tavoitellaan kahdenlaista vaikuttavuutta: Ensinnäkin viestinnällä varmistetaan, että tuensaajat ja sidosryhmät saavat riittävää, selkeää ja oikea-aikaista tietoa ohjelman rahoitusmahdollisuuksista ja ohjelman tavoitteiden etenemisestä. Toiseksi ohjelman viestintä tukee omalta osaltaan laajemmista politiikkatavoitteista viestimistä. Tavoitteena on avoin, ennakoiva ja johdonmukainen viestintä, joka tukee rahaston Suomen ohjelman sekä kansallisen ja EU:n yhteisen kalatalouspolitiikan toteuttamista.

Ydinviestintää rahaston toiminnasta, tavoitteista ja tuloksista tekevät ensisijaisesti rahaston viranomaiset itse, ja viestintävastaavan työ suunnataan siihen. Vastuu ohjelman tiedottamisesta ja arviointitulosten julkaisemisesta on hallintoviranomaisella. Laajempien viestintätavoitteiden osalta toimia voidaan toteuttaa esimerkiksi hankkeina tai muiden toimijoiden viestintää tukemalla – rahasto voi siis toimia laajemman viestinnän tukijana ja mahdollistajana. Molemmissa viestinnän osa-alueissa pyritään kohti verkostomaista viestintää: kun lukuisat toimijat hankkeiden toteuttajista sidosryhmiin viestivät omia kanaviaan ja verkostojaan hyödyntäen, saadaan enemmän näkyvyyttä sekä yksittäisille toimille että laajoille yhteisille tavoitteille.

Ohjelman viestinnän keskeisiä tavoitteita ovat ohjelman strategisten valintojen esittely, rahoitusmahdollisuuksista viestiminen sekä saavutusten ja tulosten julkaiseminen. Viestinnällä ja verkostotoiminnalla tuetaan myös toimialan rakentavaa vuoropuhelua muiden yhteiskunnan toimijoiden kanssa. Lisäksi verkostomaisen viestinnän tavoitteena on, että hyvät ideat ja käytännöt leviävät ja toimijoiden osaaminen, tietämys ja yhteistyö lisääntyvät.

Laajemman, koko kalatalousalaa koskevan viestinnän tavoitteena on edistää EU:n yhteisen kalastuspolitiikan ja Kotimaisen kalan edistämisohjelman tavoitteita, tukea aktiivista viestintää toimialan kehittymisestä sekä edistää vuoropuhelua eri toimijoiden ja sidosryhmien välillä. Vuoropuhelun tueksi tarvitaan objektiivista tietoa sekä jatkuvaa keskusteluyhteyttä eri toimijoiden välillä.

Vuosittaisissa viestintäsuunnitelmissa voidaan tunnistaa vaihtuvia viestinnän teemoja. Esimerkiksi ohjelmakauden alussa viestinnässä voidaan keskittyä rahoituskauden käynnistymiseen ja rahoitusmahdollisuuksiin, ja kauden lopulla painopiste voi olla saavutetuissa tuloksissa.

Kaikessa viestinnässä tavoitteena on oikea-aikaisuus, avoimuus ja läpinäkyvyys sekä toiminnan ymmärrettävyyden lisääminen. Ne lisäävät myös rahoituksen ja kalatalousalan toiminnan hyväksyttävyyttä.

Viestintää suunnataan erityisesti ohjelman potentiaalisille tuenhakijoille sekä rahastosta kiinnostuneille sidosryhmille, kuten järjestöille, hallinnolle ja tutkimukselle. Kalatalouden paikallisten toimintaryhmien osalta paikalliset toimijat ovat tärkeä kohderyhmä. Lisäksi viestitään suurelle yleisölle ja medialle rahaston tavoitteista ja toteutumisesta sekä laajemmista kalatalouspolitiikan tavoitteista.

Euroopan meri-, kalatalous- ja vesiviljelyrahastosta ja siihen liittyvästä toiminnasta tiedotetaan pääasiassa sähköisesti ohjelman Internet-sivuilla sekä sosiaalisessa mediassa eli Facebookissa ja Twitterissä. Rahaston Internet-sivuille kerätään tietoa mm. ohjelman rahoitukseen liittyvistä hakumahdollisuuksista, tapahtumista ja uutisista. Lisäksi sieltä löytyvät tiedot rahoitusta saaneista hankkeista sekä esimerkkejä hyvistä hankkeista ja kehittämishankkeiden tuloksia. Ohjelman varoin voidaan järjestää keskustelutilaisuuksia tai seminaareja ohjelman ja kalatalouspolitiikan tuloksista ja vaikutuksista. Innovaatio-ohjelmat varaavat resursseja toiminnastaan viestimiseen.

Ohjelman edistymistä ja toimeenpanoa käsitellään vuosittain ohjelman seurantakomiteassa sekä sektoreiden kehittämisryhmissä. Kalastuksen, vesiviljelyn ja kaupan ja jalostuksen kehittämisryhmät tarjoavat foorumin säännölliselle eri sidosryhmien vuoropuhelulle toimialan haasteista ja tavoitteista, ja niissä keskustellaan rahaston toimeenpanon lisäksi monipuolisesti toimialan kehityksestä. Seurantakomitean ja kehittämisryhmien avulla varmistetaan tiedon jakaminen ohjelman seurannasta vastaavien tahojen sekä keskeisten sidosryhmien kanssa.

Pääasiallinen viestintävastuu on ohjelman viestintävastaavalla, jonka työaika on myös tärkein viestintään kohdennettava resurssi. Viestintävastaava vastaa rahaston toimeenpanoon liittyvästä viestinnästä, kuten rahoitusmahdollisuuksiin ja saavutettuihin tuloksiin liittyvästä tiedottamisesta. Viestintävastaava myös koordinoi eri toimijoiden rahastoon liittyvää viestintää ja osallistuu kansalliseen ja EU-tason viestintäyhteistyöhön muiden maiden ja rahastojen viestijöiden kanssa. Viestintää tukevat välittävät elimet sekä ohjelman toteuttamisen tueksi perustettava kansallinen verkosto, joka viestii ohjelman mahdollisuuksista alueellisesti ja osallistuu viestinnän kehittämiseen. Kalatalouden paikalliset toimintaryhmät vastaavat omasta viestinnästään verkoston tuella. Ohjelman viestinnästä Ahvenanmaalla vastaa Ahvenanmaan maakunnan hallitus.

Edellä mainittujen lisäksi rahaston viestintään osallistuvat innovaatio-ohjelmat, jotka tiedottavat toimintansa tuloksista ja järjestävät tapahtumia. Verkostomaiseen viestintään osallistuvat myös ohjelman toteutumista arvioiva Luonnonvarakeskus sekä rahoitusta saaneiden hankkeiden toteuttajat, jotka osaltaan viestivät hankkeista ja niiden tuloksista. Lisäksi hyödynnetään muiden toimijoiden viestintää, kuten uutiskirjeitä ja tapahtumia, joissa voidaan tiedottaa rahastoa koskevista asioista.

Laajempaa kalatalousalaa ja sen kehittymistä koskevaa viestintää tekevät ennen kaikkea alan toimijat, jotka viestivät omien tarpeidensa ja tavoitteidensa mukaisesti. Viestintäyhteistyöllä tavoitellaan kalatalouden ja kalan käytön edistämistä, alaa koskevan vuorovaikutuksen ja tiedon lisäämistä sekä ristiriitojen ratkaisua. Ne edistävät osaltaan myös EMKVR:n Suomen ohjelman tavoitteita. Toimialaa ja sen tavoitteita laajemmin koskevaa viestintää voidaan toteuttaa hankerahoituksella, jota voivat hakea esimerkiksi alan järjestöt.

Rahaston oman, ydintehtäviin keskittyvän viestinnän vaikuttavuutta seurataan sekä laadullisilla että määrällisillä mittareilla. Laatuun keskittyvä mittari on vuosittainen hallintokysely, jossa selvitetään alan toimijoiden näkemyksiä rahaston hallinnoinnista. Se mahdollistaa myös viestintään liittyvien näkemysten keräämisen ja seuraamisen vuosittain. Määrällisiä tavoitteita taas voidaan asettaa esimerkiksi nettisivujen kävijämäärillä, sosiaalisen median seuraajamäärille, julkaisujen määrille, mahdollisen uutiskirjeen levikille sekä tilaisuuksien lukumäärälle ja osallistujamäärille. Tarkemmat mittarit määritellään ohjelman viestintästrategiassa.

# 8. Yksikkökustannusten, kertakorvausten, kiinteämääräisen rahoituksen ja kustannuksiin perustumattoman rahoituksen käyttö

#### Taulukko 14: Yksikkökustannusten, kertakorvausten, kiinteämääräisen rahoituksen ja kustannuksiin perustumattoman rahoituksen käyttö

|  |  |  |
| --- | --- | --- |
| Yhteisiä säännöksiä koskevan asetuksen 94 ja 95 artiklan aiottu käyttö | Kyllä  | Ei |
| Ohjelmassa aiotaan sen hyväksymisestä alkaen käyttää toimintalinjassa unionin rahoitusosuuden korvauksia yksikkökustannusten, kertasuoritusten ja kiinteämääräisen rahoituksen perusteella yhteisiä säännöksiä koskevan asetuksen 94 artiklan mukaisesti (jos kyllä, täytetään lisäys 1) |  | X |
| Ohjelmassa aiotaan sen hyväksymisestä alkaen käyttää kustannuksiin perustumattomaan rahoitukseen perustuvan unionin rahoitusosuuden korvauksia yhteisiä säännöksiä koskevan asetuksen 95 mukaisesti (jos kyllä, täytetään lisäys 2) |  | X |